<header data-type="book">
<h1>脈經</h1>
<dl class="元資料">
<div><dt>作者</dt><dd>王叔和</dd></div>
<div><dt>朝代</dt><dd>西晉</dd></div>
<div><dt>年份</dt><dd><data value="0280">公元280年</data></dd></div>
<div><dt>底本</dt><dd>影鈔宋嘉定刊小字本（<a href="https://rbook.ncl.edu.tw/NCLSearch/Search/SearchDetail?item=d938ae39a1bf477bbada59f9e7573d8dfDcyMTMz0&SourceID=1">國家圖書館掃描本</a>）；《四部叢刊·新刊王氏脈經》，景元廣勤書堂刊本（<a href="https://ctext.org/library.pl?if=gb&res=77420">掃描本</a>、<a href="https://www.kanripo.org/ed/KR3e0009/SBCK/">漢リポ文字化本</a>）；《脈經》，1935年上海商務印書館發行本（國家圖書館掃描本：<a href="https://taiwanebook.ncl.edu.tw/zh-tw/book/NCL-9910007037">1</a>、<a href="https://taiwanebook.ncl.edu.tw/zh-tw/book/NCL-9910007038">2</a>）</dd></div>
</dl>
</header>

<h1>序</h1>
<p>脈理精微，其體難辨。弦緊浮芤，展轉相類。在心易了，指下難明。謂沉為伏，則方治永乖；以緩為遲，則危殆立至。況有數候俱見，異病同脈者乎！夫醫藥為用，性命所繫。和鵲至妙，猶或加思；仲景明審，亦候形證，一毫有疑，則考校以求驗。故傷寒有承氣之戒，嘔噦發下焦之間。而遺文遠旨，代寡能用，舊經秘述，奧而不售，遂令末學，昧於原本，斥茲偏見，各逞己能。致微痾成膏肓之變，滯固絕振起之望，良有以也。今撰集岐伯以來，逮於華佗，經論要決，合為十卷。百病根原，各以類例相從，聲色證候，靡不該備。其王、阮、傅、戴、吳、葛、呂、張，所傳異同，咸悉載錄。誠能留心研窮，究其微賾，則可以比蹤古賢，代無夭橫矣。</p>

<h1>卷一</h1>

<h2>脈形狀指下秘決第一（二十四種）</h2>
<p>浮脈，舉之有餘，按之不足。（浮於手下）</p>
<p>芤脈，浮大而軟，按之中央空，兩邊實。（一曰手下無，兩旁有）</p>
<p>洪脈，極大在指下。（一曰浮而大）</p>
<p>滑脈，往來前卻流利，展轉替替然，與數相似。（一曰浮中如有力。一曰漉漉如欲脫）</p>
<p>數脈，去來促急。（一曰一息六七至。一曰數者進之名）</p>
<p>促脈，來去數，時一止復來。</p>
<p>弦脈，舉之無有，按之如弓弦狀。（一曰如張弓弦，按之不移。又曰浮緊為弦）</p>
<p>緊脈，數如切繩狀。（一曰如轉索之無常）</p>
<p>沉脈，舉之不足，按之有餘。（一曰重按之乃得）</p>
<p>伏脈，極重指按之，著骨乃得。（一曰手下裁動。一曰按之不足，舉之無有。一曰關上沉不出，名曰伏）</p>
<p>革脈，有似沉伏，實大而長微弦。（《千金翼》以革為牢）</p>
<p>實脈，大而長，微強，按之隱指愊愊然。（一曰沉浮皆得）</p>
<p>微脈，極細而軟，或欲絕，若有若無。（一曰小也。一曰手下快。一曰浮而薄。一曰按之如欲盡）</p>
<p>澀脈，細而遲，往來難且散，或一止復來。（一曰浮而短，一曰短而止。或曰散也）</p>
<p>細脈，小大於微，常有，但細耳。</p>
<p>軟脈，極軟而浮細。（一曰按之無有，舉之有餘。一曰細小而軟。軟，一作濡，曰濡者，如帛衣在水中，輕手相得）</p>
<p>弱脈，極軟而沉細，按之欲絕指下。（一曰按之乃得，舉之無有）</p>
<p>虛脈，遲大而軟，按之不足，隱指豁豁然空。</p>
<p>散脈，大而散。散者，氣實血虛，有表無里。</p>
<p>緩脈，去來亦遲，小快於遲。（一曰浮大而軟，陰浮與陽同等）</p>
<p>遲脈，呼吸三至，去來極遲。（一曰舉之不足，按之盡牢。一曰按之盡牢，舉之無有）</p>
<p>結脈，往來緩，時一止復來。（按之來緩，時一止者，名結陽；初來動止，更來小數，不能自還，舉之則動，名結陰）</p>
<p>代脈，來數中止，不能自還，因而復動。脈結者生，代者死。</p>
<p>動脈，見於關上，無頭尾，大如豆，厥厥然動搖。（《傷寒論》云：陰陽相搏名曰動。陽動則汗出，陰動則發熱，形冷惡寒。數脈見於關上，上下無頭尾，如豆大，厥厥動搖者，名曰動）</p>
<p>浮與芤相類（與洪相類），弦與緊相類，滑與數相類，革與實相類（《千金翼》云：牢與實相類），沉與伏相類，微與澀相類，軟與弱相類，緩與遲相類。（軟與遲相類）</p>

<h2>平脈早晏法第二</h2>
<p>黃帝問曰：夫診脈常以平旦，何也？岐伯對曰：平旦者，陰氣未動，陽氣未散，飲食未進，經脈未盛，絡脈調均，（《內經》作調勻）氣血未亂，故乃可診。過此非也。（《千金》同《素問》《太素》，云：有過之脈）切脈動靜而視精明，察五色，觀五臟有餘不足、六腑強弱、形之盛衰。以此參伍，決死生之分。</p>

<h2>分別三關境界脈候所主第三</h2>
<p>從魚際至高骨（其骨自高），卻行一寸，其中名曰寸口。從寸至尺，名曰尺澤。故曰尺寸。寸後尺前，名曰關。陽出陰入，以關為界。陽出三分，陰入三分，故曰三陰三陽。陽生於尺動於寸，陰生於寸動於尺。寸主射上焦，出頭及皮毛竟手。關主射中焦，腹及腰。尺主射下焦，少腹至足。</p>

<h2>辨尺寸陰陽榮衛度數第四</h2>
<p>夫十二經皆有動脈，獨取寸口，以決五臟六腑死生吉凶之候者，何謂也？然：寸口者，脈之大會，手太陰之動脈也。人一呼脈行三寸，一吸脈行三寸，呼吸定息，脈行六寸。人一日一夜凡一萬三千五百息，脈行五十度，周於身。漏水下百刻，榮衛行陽二十五度，行陰亦二十五度，為一周（晬時也）。</p>
<p>故五十度而復會於手太陰。太陰者，寸口也，即五臟六腑之所終始，故法取於寸口。脈有尺寸，何謂也？然：尺寸者，脈之大會要也。從關至尺是尺內，陰之所治也；從關至魚際是寸口內，陽之所治也。故分寸為尺，分尺為寸。故陰得尺內一寸，陽得寸內九分。尺寸終始一寸九分，故曰尺寸也。</p>
<p>脈有太過，有不及，有陰陽相乘，有覆有溢，有關有格，何謂也？然：關之前者，陽之動也，脈當見九分而浮。過者，法曰太過；減者，法曰不及。遂上魚為溢，為外關內格，此陰乘之脈也。關之後者，陰之動也，脈當見一寸而沉。過者，法曰太過；減者，法曰不及。遂入尺為覆，為內關外格，此陽乘之脈，故曰覆溢。是真臟之脈也，人不病自死。</p>

<h2>平脈視人大小長短男女逆順法第五</h2>
<p>凡診脈，當視其人大小、長短及性氣緩急。脈之遲速、大小、長短皆如其人形性者，則吉。反之者，則為逆也。脈三部大都欲等，只如小人、細人、婦人脈小軟。小兒四、五歲，脈呼吸八至，細數者，吉。（《千金翼》云：人大而脈細，人細而脈大，人樂而脈實，人苦而脈虛，性急而脈緩，性緩而脈躁，人壯而脈細，人羸而脈大，此皆為逆，逆則難治。反此為順，順則易治。凡婦人脈常欲濡弱於丈夫。小兒四、五歲者，脈自快疾，呼吸八至也。男左大為順，女右大為順。肥人脈沉，瘦人脈浮）</p>

<h2>持脈輕重法第六</h2>
<p>脈有輕重，何謂也？然：初持脈如三菽之重，與皮毛相得者，肺部也（菽者，小豆。言脈輕如三小豆之重。焒𪄀作皮毛之間者，肺氣所行，故言肺部也）。如六菽之重，與血脈相得者，心部也（心主血脈，次於肺，如六豆之重）。如九菽之重，與肌肉相得者，脾部也（脾在中央，主肌肉，故次心如九豆之重）。如十二菽之重，與筋平者，肝部也（肝主筋，又在脾下，故次之）。按之至骨，舉之來疾者，腎部也（腎主骨，其脈沉至骨）。故曰輕重也。</p>

<h2>兩手六脈所主五臟六腑陰陽逆順第七</h2>
<p>《脈法贊》云：肝心出左，脾肺出右，腎與命門，俱出尺部，魂魄穀神，皆見寸口。左主司官，右主司府。左大順男，右大順女。關前一分，人命之主。左為人迎，右為氣口。神門訣斷，兩在關後。人無二脈，病死不愈。諸經損減，各隨其部。察按陰陽，誰與先後（《千金》云：三陰三陽，誰先誰後）。陰病治官，陽病治府。奇邪所舍，如何捕取？審而知者，針入病愈。</p>
<p>心部在左手關前寸口是也，即手少陰經也，與手太陽為表裡，以小腸合為府。合於上焦，名曰神庭，在龜（一作鳩）尾下五分。肝部在左手關上是也，足厥陰經也，與足少陽為表裡，以膽合為府，合於中焦，名曰胞門（一作少陽），在大倉左右三寸。腎部在左手關後尺中是也，足少陰經也，與足太陽為表裡，以膀胱合為府，合於下焦，在關元左。</p>
<p>肺部在右手關前寸口是也，手太陰經也，與手陽明為表裡，以大腸合為府，合於上焦，名呼吸之府，在雲門。</p>
<p>脾部在右手關上是也，足太陰經也，與足陽明為表裡，以胃合為府，合於中焦脾胃之間，名曰章門，在季脅前一寸半。</p>
<p>腎部在右手關後尺中是也，足少陰經也，與足太陽為表裡，以膀胱合為府，合於下焦，在關元右，左屬腎，右為子戶，名曰三焦。</p>

<h2>辨臟腑病脈陰陽大法第八</h2>
<p>脈何以知臟腑之病也？然：數者腑也，遲者臟也。數即有熱，遲即生寒。諸陽為熱，諸陰為寒。故別知臟腑之病也。（腑者陽，故其脈數；臟者陰，故其脈遲。陽行遲，病則數；陰行疾，病則遲）</p>
<p>脈來浮大者，此為肺脈也；脈來沉滑，如石，腎脈也；脈來如弓弦者，肝脈也；脈來疾去遲，心脈也。脈來當見而不見為病。病有深淺，但當知如何受邪。</p>

<h2>辨脈陰陽大法第九</h2>
<p>脈有陰陽之法，何謂也？然：呼出心與肺，吸入腎與肝，呼吸之間，脾受穀味也，其脈在中。浮者陽也，沉者陰也，故曰陰陽。心肺俱浮，何以別之？然：浮而大散者，心也；浮而短澀者，肺也。腎肝俱沉，何以別之？然：牢而長者，肝也；按之軟，舉指來實者，腎也。脾者中州，故其脈在中（《千金翼》云：遲緩而長者，脾也）。是陰陽之脈也。脈有陽盛陰虛，陰盛陽虛，何謂也？然：浮之損小，沉之實大，故曰陰盛陽虛；沉之損小，浮之實大，故曰陽盛陰虛。是陰陽虛實之意也。（陽脈見寸口，浮而實大，今輕手浮之更損減而小，故言陽虛；重手按之反更實大而沉，故言陰實。）</p>
<p>經言：脈有一陰一陽，一陰二陽，一陰三陽；有一陽一陰，一陽二陰，一陽三陰。如此言之，寸口有六脈俱動耶？然：經言如此者，非有六脈俱動也，謂浮、沉、長、短、滑、澀也。浮者陽也，滑者陽也，長者陽也；沉者陰也，澀者陰也，短者陰也。所以言一陰一陽者，謂脈來沉而滑也；一陰二陽者，謂脈來沉滑而長也；一陰三陽者，謂脈來浮滑而長，時一沉也。所以言一陽一陰者，謂脈來浮而澀也；一陽二陰者，謂脈來長而沉澀也；一陽三陰者，謂脈來沉澀而短，時一浮也。各以其經所在，名病之逆順也。</p>
<p>凡脈大為陽，浮為陽，數為陽，動為陽，長為陽，滑為陽；沉為陰，澀為陰，弱為陰，弦為陰，短為陰，微為陰，是為三陰三陽也。陽病見陰脈者，反也，主死；陰病見陽脈者，順也，主生。關前為陽，關後為陰。陽數則吐血，陰微則下利；陽弦則頭痛，陰弦則腹痛；陽微則發汗，陰微則自下；陽數口生瘡，陰數加微必惡寒而煩撓不得眠也。陰附陽則狂，陽附陰則癲。得陽屬腑，得陰屬臟。無陽則厥，無陰則嘔。陽微則不能呼，陰微則不能吸，呼吸不足，胸中短氣。依此陰陽以察病也。</p>
<p>寸口脈浮大而疾者，名曰陽中之陽，病苦煩滿，身熱，頭痛，腹中熱。</p>
<p>寸口脈沉細者，名曰陽中之陰，病苦悲傷不樂，惡聞人聲，少氣，時汗出，陰氣不通，臂不能舉。</p>
<p>尺脈沉細者，名曰陰中之陰，病苦兩脛痠疼，不能久立，陰氣衰，小便餘瀝，陰下濕癢。</p>
<p>尺脈滑而浮大者，名曰陰中之陽，病苦小腹痛滿，不能溺，溺即陰中痛，大便亦然。</p>
<p>尺脈牢而長，關上無有，此為陰乾陽，其人苦兩脛重，少腹引腰痛。</p>
<p>寸口脈壯大，尺中無有，此為陽干陰，其人苦腰背痛，陰中傷，足脛寒。</p>
<p>夫風傷陽，寒傷陰。陽病順陰，陰病逆陽。陽病易治，陰病難治。在腸胃之間，以藥和之；若在經脈之間，針灸病已。</p>

<h2>平虛實第十</h2>
<p>人有三虛三實，何謂也？然：有脈之虛實，有病之虛實，有診之虛實。脈之虛實者，脈來軟者為虛，牢者為實。病之虛實者，出者為虛，入者為實；言者為虛，不言者為實；緩者為虛，急者為實。診之虛實者，癢者為虛，痛者為實；外痛內快為外實內虛，內痛外快為內實外虛。故曰虛實也。</p>
<p>問曰：何謂虛實？答曰：邪氣盛則實，精氣奪則虛。何謂重實？所謂重實者，言大熱病，氣熱脈滿，是謂重實。</p>
<p>問曰：經絡俱實如何？何以治之？答曰：經絡皆實是寸脈急而尺緩也，當俱治之。故曰滑則順，澀則逆。夫虛實者，皆從其物類。始五臟骨肉滑利，可以長久。</p>

<h2>從橫逆順伏匿脈第十一</h2>
<p>問曰：脈有相乘，有從、（仲景從字作縱字）有橫，有逆、有順，何謂也？師曰：水行乘火，金行乘木，名曰從；火行乘水，木行乘金，名曰橫；水行乘金，火行乘木，名曰逆；金行乘水，木行乘火，名曰順。</p>
<p>經言：脈有伏匿者，伏匿於何臟，而言伏匿也？然：謂陰陽更相乘、更相伏也。脈居陰部反見陽脈者，為陽乘陰也。脈雖時沉澀而短，此陽中伏陰；脈居陽部反見陰脈者，為陰乘陽也；脈雖時浮滑而長，此為陰中伏陽也。重陰者癲，重陽者狂。脫陽者見鬼，脫陰者目盲。</p>

<h2>辨災怪恐怖雜脈第十二</h2>
<p>問曰：脈有殘賊，何謂？師曰：脈有弦、有緊、有澀、有滑、有浮、有沉，此六脈為殘賊，能與諸經作病。</p>
<p>問曰：嘗為人所難，緊脈何所從而來？師曰：假令亡汗，若吐，肺中寒，故令緊；假令咳者，坐飲冷水，故令緊；假令下利者，以胃中虛冷，故令緊也。</p>
<p>問曰：翕奄沉名曰滑，何謂？師曰：沉為純陰，翕為正陽，陰陽和合，故脈滑也。</p>
<p>問曰：脈有災怪，何謂？師曰：假令人病，脈得太陽，脈與病形證相應，因為作湯，比還送湯之時，病者因反大吐若下痢，（仲景痢字作利）病腹中痛。因問言：我前來脈時不見此證，今反變異故，是名為災怪。因問何緣作此吐痢？答曰：或有先服藥，今發作，故為災怪也。</p>
<p>問曰：人病恐怖，其脈何類？師曰：脈形如循絲，累累然，其面白脫色。</p>
<p>問曰：人愧者，其脈何等類？師曰：其脈自浮而弱，面形乍白乍赤。</p>
<p>問曰：人不飲，其脈何類？師曰：其脈自澀，而唇口乾燥也。言遲者，風也；搖頭言者，其里痛也；行遲者，其表強也；坐而伏者，短氣也；坐而下一膝者，必腰痛；裡實護腹如懷卵者，必心痛。師持脈病人欠者，無病也；脈之因伸者，無病也（一云呻者，病也）。假令向壁臥，聞師到不驚起，而目眄視（一云反面仰視）。若三言三止，脈之，嚥唾，此為詐病。假令脈自和，處言此病大重，當須服吐下藥，針灸數十百處乃愈。</p>

<h2>遲疾短長雜脈法第十三</h2>
<p>黃帝問曰：余聞胃氣、手少陽三焦、四時五行脈法。夫人言脈有三陰三陽，知病存亡，脈外以知內，尺寸大小，願聞之。岐伯曰：寸口之中，外別浮沉、前後、左右、虛實、死生之要，皆見寸口之中。脈從前來者為實邪，從後來者為虛邪，從所不勝來者為賊邪，從所勝來者為微邪，自病（一作得）者為正邪。外結者病癰腫，內結者病疝瘕也。間來而急者，病正在心，癥氣也。脈來疾者，為風也；脈來滑者，為病食也；脈來滑躁者，病有熱也；脈來澀者，為病寒濕也。脈逆順之道，不與眾謀。師曰：夫呼者，脈之頭也。初持之來疾去遲，此為出疾入遲，為內虛外實；初持脈來遲去疾，此為出遲入疾，為內實外虛也。</p>
<p>脈數則在腑，遲則在臟。脈長而弦病在肝（扁鵲云：病出於肝），脈小血少病在心（扁鵲云：脈大而洪，病出於心），脈下堅上虛病在脾胃（扁鵲云：病出於脾胃），脈滑（一作澀）而微浮病在肺（扁鵲云：病出於肺），脈大而堅病在腎。（扁鵲云：小而緊）脈滑者多血少氣，脈澀者少血多氣，脈大者血氣俱多。又云：脈來大而堅者血氣俱實，脈小者血氣俱少。又云：脈來細而微者血氣俱虛。沉細滑疾者熱，遲緊為寒（又云：洪數滑疾為熱，澀遲沉細為寒）。脈盛滑緊者病在外熱，脈小實而緊者病在內冷。脈小弱而澀謂之久病，脈滑浮而疾者謂之新病。脈浮滑，其人外熱，風走刺，有飲，難治。脈沉而緊，上焦有熱，下寒，得冷即便下。脈沉而細，下焦有寒，小便數，時苦絞痛，下利重。脈浮緊且滑直者，外熱內冷，不得大小便。</p>
<p>脈洪大緊急，病速進在外，苦頭髮熱、癰腫；脈細小緊急，病速進在中，寒為疝瘕、積聚，腹中刺痛。脈沉重而直前絕者，病血在腸間；脈沉重而中散者，因寒食成癥。脈直前而中散絕者，病消渴（一云病浸淫痛）。脈沉重，前不至寸口，徘徊絕者，病在肌肉遁屍。脈左轉而沉重者，氣癥陽在胸中，脈右轉出不至寸口者內有肉癥。脈累累如貫珠，不前至，有風寒在大腸，伏留不去；脈累累中止不至，寸口軟者，結熱在小腸膜中，伏留不去。脈直前左右彈者，病在血脈中，肧血也；脈後而左右彈者，病在筋骨中也。脈前大後小，即頭痛目眩；脈前小後大，即胸滿短氣。上部有脈，下部無脈，其人當吐，不吐者死；上部無脈，下部有脈，雖困無所苦。夫脈者，血之府也。長則氣治，短則氣病，數則煩心，大則病進，上盛則氣高，下盛則氣脹，代則氣衰，細則氣少（《太素》細作滑），澀則心痛。渾渾革革，至如湧泉，病進而危；弊弊綽綽，其去如弦絕者，死。短而急者病在上，長而緩者病在下；沉而弦急者病在內，浮而洪大者病在外；脈實者病在內，脈虛者病在外。在上為表，在下為里；浮為在表，沉為在裡。</p>

<h2>平人得病所起第十四</h2>
<p>何以知春得病？無肝脈也。無心脈，夏得病；無肺脈，秋得病；無腎脈，冬得病；無脾脈，四季之月得病。</p>
<p>假令肝病者，西行，若食雞肉得之，當以秋時發，得病以庚辛日也。家有腥死，女子見之，以明要為災。不者，若感金銀物得之。</p>
<p>假令脾病，東行，若食雉兔肉及諸木果實得之。不者，當以春時發，得病以甲乙日也。</p>
<p>假令心病，北行、若食豚、魚得之。不者，當以冬時發，得病以壬癸日也。</p>
<p>假令肺病，南行，若食馬肉及獐鹿肉得之。不者，當以夏時發，得病以丙丁日也。</p>
<p>假令腎病，中央，若食牛肉及諸土中物得之。不者，當以長夏時發，得病以戊己日也。</p>
<p>假令得王脈，當於縣官家得之。</p>
<p>假令得相脈，當於嫁娶家得之，或相慶賀家得之。</p>
<p>假令得胎脈，當於產乳家得之。</p>
<p>假令得囚脈，當於囚徒家得之。</p>
<p>假令得休脈，其人素有宿病，不治自愈。</p>
<p>假令得死脈，當於死喪家感傷得之。</p>
<p>何以知人露臥得病？陽中有陰也。</p>
<p>何以知人夏月得病？諸陽入陰也。</p>
<p>何以知人食飲中毒？浮之無陽，微細之不可知也，但有陰脈，來疾去疾，此相為水氣之毒也。脈遲者，食乾物得之。</p>

<h2>診病將瘥難已脈第十五</h2>
<p>問曰：假令病人慾瘥，脈而知愈，何以別之？師曰：寸關尺大小遲疾浮沉同等，雖有寒熱不解者，此脈陰陽為平復，當自愈。人病，其寸口之脈與人迎之脈小大及浮沉等者，病難已。</p>

<h1>卷二</h1>

<h2>平三關陰陽二十四氣脈第一</h2>
<p>左手關前寸口陽絕者，無小腸脈也。苦臍痹，小腹中有疝瘕，王月（王字一本作五）即冷上搶心。刺手心主經，治陰。心主在掌後橫理中。（即太陵穴也）</p>
<p>左手關前寸口陽實者，小腸實也。苦心下急痹（一作急痛）。小腸有熱，小便赤黃。刺手太陽經，治陽（一作手少陽者，非）。太陽在手小指外側本節陷中（即後谿穴也）。</p>
<p>左手關前寸口陰絕者，無心脈也。苦心下毒，痛，掌中熱，時時善嘔，口中傷爛。刺手太陽經，治陽。</p>
<p>左手關前寸口陰實者，心實也。苦心下有水氣，憂恚發之。刺手心主經，治陰。</p>
<p>左手關上陽絕者，無膽脈也。苦膝疼，口中苦，昩目善畏，如見鬼狀，多驚，少力。刺足厥陰經，治陰。在足大指間（即行間穴也），或刺三毛中。</p>
<p>左手關上陽實者，膽實也。苦腹中實不安，身軀習習也，刺足少陽經，治陽。在足上第二指本節後一寸。（第二指當云小指、次指，即臨泣穴也）</p>
<p>左手關上陰絕者，無肝脈也。苦癃，遺溺，難言，脅下有邪氣，善吐。刺足少陽經，治陽。</p>
<p>左手關上陰實者，肝實也。苦肉中痛，動善轉筋。刺足厥陰經，治陰。</p>
<p>左手關後尺中陽絕者，無膀胱脈也。苦逆冷，婦人月使不調，王月則閉，男子失精，尿有餘瀝。刺足少陰經，治陰，在足內踝下動脈。（即太谿穴也）</p>
<p>左手關後尺中陽實者，膀胱實也。苦逆冷，脅下有邪氣相引痛。刺足太陽經，治陽。在足小指外側本節後陷中。（即束骨穴也）</p>
<p>左手關後尺中陰絕者，無腎脈也。苦足下熱，兩髀裡急，精氣竭少，勞倦所致。刺足太陽經，治陽。</p>
<p>左手關後尺中陰實者，腎實也。苦恍惚，健忘，目視䀮䀮，耳聾悵悵，善鳴。刺足少陰經，治陰。</p>
<p>右手關前寸口陽絕者，無大腸脈也。苦少氣，心下有水氣，立秋節即咳。刺手太陰經，治陰。在魚際間。（即太淵穴也）</p>
<p>右手關前寸口陽實者，大腸實也。苦腸中切痛，如錐刀所刺，無休息時。刺手陽明經，治陽。在手腕中。（即陽谿穴也）</p>
<p>右手關前寸口陰絕者，無肺脈也。苦短氣咳逆，喉中塞，噫逆。刺手陽明經，治陽。</p>
<p>右手關前寸口陰實者，肺實也。苦少氣，胸中滿彭彭，與肩相引，刺手太陰經。治陰。</p>
<p>右手關上陽絕者，無胃脈也。苦吞酸，頭痛，胃中有冷。刺足太陰經，治陰。在足大指本節後一寸。（即公孫穴也）</p>
<p>右手關上陽實者，胃實也。苦腸中伏伏（一作愊愊），不思食物，得食不能消。刺足陽明經，治陽，在足上動脈。（即衝陽穴也）</p>
<p>右手關上陰絕者，無脾脈也。苦少氣，下利，腹滿，身重，四肢不欲動，善嘔。刺足陽明經，治陽。</p>
<p>右手關上陰實者，脾實也。苦腸中伏伏如堅狀，大便難。刺足太陰經，治陰。</p>
<p>右手關後尺中陽絕者，無子戶脈也。苦足逆寒，絕產，帶下，無子，陰中寒。刺足少陰經，治陰。</p>
<p>右手關後尺中陽實者，膀胱實也。苦少腹滿，引腰痛。刺足太陽經，治陽。</p>
<p>右手關後尺中陰絕者，無腎脈也。苦足逆冷，上搶胸痛，夢入水見鬼，善厭寐，黑色物來掩人上。刺足太陽經，治陽。</p>
<p>右手關後尺中陰實者，腎實也。苦骨疼，腰脊痛，內寒熱。刺足少陰經，治陰。上脈二十四氣事。</p>

<h2>平人迎神門氣口前後脈第二</h2>
<p><u>心實</u></p>
<p>左手寸口人迎以前脈陰實者，手厥陰經也。病苦閉，大便不利，腹滿，四肢重，身熱，苦胃脹，刺三里。</p>
<p><u>心虛</u></p>
<p>左手寸口人迎以前脈陰虛者，手厥陰經也。病苦悸恐，不樂，心腹痛，難以言，心如寒，狀恍惚。</p>
<p><u>小腸實</u></p>
<p>左手寸口人迎以前脈陽實者，手太陽經也。病苦身熱，熱來去，汗出（一作汗不出）而煩，心中滿，身重，口中生瘡。</p>
<p><u>小腸虛</u></p>
<p>左手寸口人迎以前脈陽虛者，手太陽經也。病苦顱際偏頭痛，耳頰痛。</p>
<p><u>心小腸俱實</u></p>
<p>左手寸口人迎以前脈陰陽俱實者，手少陰與太陽經俱實也。病苦頭痛，身熱，大便難，心腹煩滿，不得臥，以胃氣不轉，水穀實也。</p>
<p><u>心小腸俱虛</u></p>
<p>左手寸口人迎以前脈陰陽俱虛者，手少陰與太陽經俱虛也。病苦洞泄苦寒，少氣，四肢寒，腸澼。</p>
<p><u>肝實</u></p>
<p>左手關上脈陰實者，足厥陰經也。病苦心下堅滿，常兩脅痛，自忿忿如怒狀。</p>
<p><u>肝虛</u></p>
<p>左手關上脈陰虛者，足厥陰經也。病苦脅下堅，寒熱，腹滿，不欲飲食，腹脹，悒悒不樂，婦人月經不利，腰腹痛。</p>
<p><u>膽實</u></p>
<p>左手關上脈陽實者，足少陽經也。病苦腹中氣滿，飲食不下，咽乾，頭重痛，洒洒惡寒，脅痛。</p>
<p><u>膽虛</u></p>
<p>左手關上脈陽虛者，足少陽經也，病苦眩、厥、痿，足指不能搖，躄坐不能起，僵仆，目黃，失精，䀮䀮。</p>
<p><u>肝膽俱實</u></p>
<p>左手關上脈陰陽俱實者，足厥陰與少陽經俱實也。病苦胃脹，嘔逆，食不消。</p>
<p><u>肝膽俱虛</u></p>
<p>左手關上脈陰陽俱虛者，足厥陰與少陽經俱虛也。病苦恍惚，屍厥不知人，妄見，少氣不能言，時時自驚。</p>
<p><u>腎實</u></p>
<p>左手尺中神門以後脈陰實者，足少陰經也。病苦膀胱脹閉，少腹與腰脊相引痛。</p>
<p>左手尺中神門以後脈陰實者，足少陰經也。病苦舌燥，咽腫，心煩，嗌乾，胸脅時痛，喘咳，汗出，小腹脹滿，腰背強急，體重骨熱，小便赤黃，好怒好忘，足下熱疼，四肢黑，耳聾。</p>
<p><u>腎虛</u></p>
<p>左手尺中神門以後脈陰虛者，足少陰經也。病苦心中悶，下重，足腫不可以按地。</p>
<p><u>膀胱實</u></p>
<p>左手尺中神門以後脈陽實者，足太陽經也。病苦逆滿，腰中痛，不可俯仰，勞也。</p>
<p><u>膀胱虛</u></p>
<p>左手尺中神門以後脈陽虛者，足太陽經也。病苦腳中筋急，腹中痛引腰背，不可屈伸，轉筋，惡風，偏枯，腰痛，外踝後痛。</p>
<p><u>腎膀胱俱實</u></p>
<p>左手尺中神門以後脈陰陽俱實者，足少陰與太陽經俱實也。病苦脊強反折，戴眼，氣上搶心，脊痛，不能自反側。</p>
<p><u>腎膀胱俱虛</u></p>
<p>左手尺中神門以後脈陰陽俱虛者，足少陰與太陽經俱虛也。病苦小便利，心痛，背寒，時時少腹滿。</p>
<p><u>肺實</u></p>
<p>右手寸口氣口以前脈陰實者，手太陰經也。病苦肺脹，汗出若露，上氣喘逆，咽中塞，如欲嘔狀。</p>
<p><u>肺虛</u></p>
<p>右手寸口氣口以前脈陰虛者，手太陰經也。病苦少氣不足以息，嗌乾，不朝津液。</p>
<p><u>大腸實</u></p>
<p>右手寸口氣口以前脈陽實者，手陽明經也。病苦腹滿，善喘咳，面赤身熱，喉咽（一本作咽喉）中如核狀。</p>
<p><u>大腸虛</u></p>
<p>右手寸口氣口以前脈陽虛者，手陽明經也。病苦胸中喘，腸鳴，虛渴唇口乾，目急，善驚，泄白。</p>
<p><u>肺大腸俱實</u></p>
<p>右手寸口氣口以前脈陰陽俱實者，手太陰與陽明經俱實也。病苦頭痛，目眩，驚狂，喉痹痛，手臂卷，唇吻不收。</p>
<p><u>肺大腸俱虛</u></p>
<p>右手寸口氣口以前脈陰陽俱虛者，手太陰與陽明經俱虛也。病苦耳鳴嘈嘈，時妄見光明，情中不樂，或如恐怖。</p>
<p><u>脾實</u></p>
<p>右手關上脈陰實者，足太陰經也。病苦足寒脛熱，腹脹滿，煩擾不得臥。</p>
<p><u>脾虛</u></p>
<p>右手關上脈陰虛者，足太陰經也。病苦泄注，腹滿，氣逆，霍亂嘔吐，黃疸，心煩不得臥，腸鳴。</p>
<p><u>胃實</u></p>
<p>右手關上脈陽實者，足陽明經也。病苦腹中堅痛而熱，（《千金》作病苦頭痛）汗不出，如溫瘧，唇口乾，善噦，乳癰，缺盆腋下腫痛。</p>
<p><u>胃虛</u></p>
<p>右手關上脈陽虛者，足陽明經也。病苦脛寒，不得臥，惡寒洒洒，目急，腹中痛，虛鳴（《外臺》作耳虛鳴），時寒時熱，唇口乾，面目浮腫。</p>
<p><u>脾胃俱實</u></p>
<p>右手關上脈陰陽俱實者，足太陰與陽明經俱實也。病苦脾脹腹堅，搶脅下痛，胃氣不轉，大便難，時反泄利，腹中痛，上衝肺肝，動五臟，立喘鳴，多驚，身熱，汗不出，喉痹，精少。</p>
<p><u>脾胃俱虛</u></p>
<p>右手關上脈陰陽俱虛者，足太陰與陽明經俱虛也。病苦胃中如空狀，少氣不足以息，四逆寒，泄注不已。</p>
<p><u>腎實</u></p>
<p>右手尺中神門以後脈陰實者，足少陰經也。病苦痹，身熱，心痛，脊脅相引痛，足逆熱煩。</p>
<p><u>腎虛</u></p>
<p>右手尺中神門以後脈陰虛者，足少陰經也。病苦足脛小弱，惡風寒，脈代絕，時不至，足寒，上重下輕，行不可以按地，少腹脹滿，上搶胸，脅痛引肋下。</p>
<p><u>膀胱實</u></p>
<p>右手尺中神門以後脈陽實者，足太陽經也。病苦轉胞，不得小便，頭眩痛，煩滿，脊背強。</p>
<p><u>膀胱虛</u></p>
<p>右手尺中神門以後脈陽虛者，足太陽經也。病苦肌肉振動，腳中筋急，耳聾忽忽不聞，惡風，颼颼作聲。</p>
<p><u>腎膀胱俱實</u></p>
<p>右手尺中神門以後脈陰陽俱實者，足少陰與太陽經俱實也。病苦癲疾，頭重，與目相引痛厥，欲起走，反眼。大風，多汗。</p>
<p><u>腎膀胱俱虛</u></p>
<p>右手尺中神門以後脈陰陽俱虛者，足少陰與太陽經俱虛也。病苦心痛，若下重不自收，篡反出，時時苦洞泄，寒中泄，腎、心俱痛。一說云：腎有左右，而膀胱無二。今用當以左腎合膀胱，右腎合三焦。</p>

<h2>平三關病候並治宜第三</h2>
<p>寸口脈浮，中風，發熱，頭痛。宜服桂枝湯、葛根湯，針風池、風府，向火灸身，摩治風膏，覆令汗出。</p>
<p>寸口脈緊，苦頭痛，骨肉疼，是傷寒。宜服麻黃湯發汗，針眉沖、顳顬，摩治傷寒膏。</p>
<p>寸口脈微，苦寒，為衄。宜服五味子湯，摩茱萸膏，令汗出。</p>
<p>寸口脈數，即為吐，以有熱在胃脘，熏胸中。宜服藥吐之，及針胃脘，服除熱湯。若是傷寒七、八日至十日，熱在中，煩滿渴者，宜服知母湯。</p>
<p>寸口脈緩，皮膚不仁，風寒在肌肉。宜服防風湯，以藥薄熨之，摩以風膏，灸諸治風穴。</p>
<p>寸口脈滑，陽實，胸中壅滿，吐逆，宜服前胡湯，針太陽、巨闕，瀉之。</p>
<p>寸口脈弦，心下愊愊，微頭痛，心下有水氣。宜服甘遂丸，針期門，瀉之。</p>
<p>寸口脈弱，陽氣虛，自汗出而短氣。宜服茯苓湯、內補散，適飲食消息，勿極勞。針胃脘，補之。</p>
<p>寸口脈澀，是胃氣不足。宜服乾地黃湯，自養，調和飲食，針三里，補之。（三里一作胃脘）</p>
<p>寸口脈芤，吐血；微芤者，衄血。空虛，去血故也。宜服竹皮湯、黃土湯，灸膻中。</p>
<p>寸口脈伏，胸中逆氣，噎塞不通，是胃中冷氣上衝心胸。宜服前胡湯、大三建丸，針巨闕、上脘，灸膻中。</p>
<p>寸口脈沉，胸中引脅痛，胸中有水氣，宜服澤漆湯，針巨闕，瀉之。</p>
<p>寸口脈濡，陽氣弱，自汗出，是虛損病。宜服乾地黃湯，薯蕷丸、內補散、牡蠣散並粉，針太衝，補之。</p>
<p>寸口脈遲，上焦有寒，心痛咽酸、吐酸水。宜服附子湯、生薑湯、茱萸丸、調和飲食以暖之。</p>
<p>寸口脈實，即生熱，在脾肺，嘔逆氣塞；虛，即生寒，在脾胃，食不消化。有熱，即宜服竹葉湯、葛根湯；有寒，宜服茱萸丸、生薑湯。</p>
<p>寸口脈細，發熱，吸吐。宜服黃芩龍膽湯。吐不止，宜服橘皮桔梗湯，灸中府。</p>
<p>寸口脈洪大，胸脅滿。宜服生薑湯、白薇丸，亦可紫菀湯下之，針上脘、期門、章門。上上部寸口十七條。</p>
<p>關脈浮，腹滿不欲食。浮為虛滿，宜服平胃丸、茯苓湯、生薑前胡湯，針胃脘，先瀉後補之。</p>
<p>關脈緊，心下苦滿急痛。脈緊者為實，宜服茱萸當歸湯，又大黃湯，兩治之，良。針巨闕、下脘，瀉之。（千金云服茱萸當歸湯又加大黃二兩佳）</p>
<p>關脈微，胃中冷，心下拘急。宜服附子湯、生薑湯、附子丸，針巨闕，補之。</p>
<p>關脈數，胃中有客熱。宜服知母丸、除熱湯，針巨闕、上脘，瀉之。</p>
<p>關脈緩，其人不欲食，此胃氣不調，脾氣不足。宜服平胃丸、補脾湯，針章門，補之。</p>
<p>關脈滑，胃中有熱。滑為熱實，以氣滿故不欲食，食即吐逆。宜服紫菀湯下之，大平胃丸，針胃脘，瀉之。（《千金》云：宜服朴硝麻黃湯、平胃丸）</p>
<p>關脈弦，胃中有寒，心下厥逆，此以胃氣虛故爾。宜服茱萸湯，溫調飲食，針胃脘，補之。</p>
<p>關脈弱，胃氣虛，胃中有客熱。脈弱為虛熱作病。其說云：有熱不可大攻之，熱去則寒起。正宜服竹葉湯，針胃脘，補之。</p>
<p>關脈澀，血氣逆冷。脈澀為血虛，以中焦有微熱。宜服乾地黃湯、內補散，針足太衝上，補之。</p>
<p>關脈芤，大便去血數斗者，以膈輸傷故也。宜服生地黃並生竹皮湯，灸膈輸。若重下去血者，針關元；甚者，宜服龍骨丸，必愈。</p>
<p>關脈伏，中焦有水氣，溏泄。宜服水銀丸，針關元，利小便，溏泄便止。</p>
<p>關脈沉，心下有冷氣，苦滿吞酸。宜服白薇茯苓丸，附子湯，針胃脘，補之。</p>
<p>關脈濡，苦虛冷，脾氣弱，重下病。宜服赤石脂湯、女萎丸，針關元，補之。</p>
<p>關脈遲，胃中寒，宜服桂枝丸、茱萸湯，針胃脘。補之。</p>
<p>關脈實，胃中痛。宜服梔子湯、茱萸烏頭丸，針胃脘，補之。</p>
<p>關脈牢，脾胃氣塞，盛熱，即腹滿響響。宜服紫菀丸、瀉脾丸，針灸胃脘，瀉之。</p>
<p>關脈細，虛，腹滿。宜服生薑茱萸蜀椒湯、白薇丸，針灸三脘。</p>
<p>關脈洪，胃中熱，必煩滿。宜服平胃丸，針胃脘。先瀉後補之。上中部關脈十八條。</p>
<p>尺脈浮，下熱風，小便難。宜服瞿麥湯、滑石散。針橫骨、關元，瀉之。</p>
<p>尺脈緊，臍下痛。宜服當歸湯，灸天樞，針關元，補之。</p>
<p>尺脈微，厥逆，小腹中拘急，有寒氣。宜服小建中湯（一本更有四順湯），針氣海。</p>
<p>尺脈數，惡寒，臍下熱痛，小便赤黃。宜服雞子湯、白魚散，針橫骨，瀉之。</p>
<p>尺脈緩，腳弱下腫，小便難，有餘瀝。宜服滑石湯、瞿麥散，針橫骨，瀉之。</p>
<p>尺脈滑，血氣實，婦人經脈不利，男子尿血。宜服朴硝煎、大黃湯，下去經血，針關元，瀉之。</p>
<p>尺脈弦，小腹疼，小腹及腳中拘急。宜服建中湯、當歸湯，針氣海，瀉之。</p>
<p>尺脈弱，陽氣少，發熱骨煩。宜服前胡湯，乾地黃湯、茯苓湯，針關元，補之。</p>
<p>尺脈澀，足脛逆冷，小便赤。宜服附子四逆湯，針足太衝，補之。</p>
<p>尺脈芤，下焦虛，小便去血。宜服竹皮生地黃湯，灸丹田、關元，亦針補之。</p>
<p>尺脈伏，小腹痛，癥疝，水穀不化。宜服大平胃丸、桔梗丸，針關元，補之。（桔梗丸一云結腸丸）</p>
<p>尺脈沉，腰背痛。宜服腎氣丸，針京門，補之。</p>
<p>尺脈濡，苦小便難（《千金》云：腳不收風痹）。宜服瞿麥湯、白魚散，針關元，瀉之。</p>
<p>尺脈遲，下焦有寒。宜服桂枝丸，針氣海、關元，補之。</p>
<p>尺脈實，小腹痛，小便不禁。宜服當歸湯，加大黃一兩，以利大便；針關元，補之，止小便。</p>
<p>尺脈牢，腹滿，陰中急。宜服葶藶子茱萸丸，針丹田、關元、中極。上下部尺脈十六條。</p>

<h2>平奇經八脈病第四</h2>
<p>脈有奇經八脈者，何謂也？然：有陽維、陰維，有陽蹺、陰蹺，有沖、有督、有任、有帶之脈，凡此八脈者，皆不拘於經，故曰奇經八脈也。經有十二，絡有十五，凡二十七氣，相隨上下，何獨不拘於經也？然：聖人圖設溝渠，通利水道，以備不虞。天雨降下，溝渠溢滿，霶霈妄行，當此之時，聖人不能復圖也。此絡脈流溢，諸經不能復拘也。</p>
<p>奇經八脈者，既不拘於十二經，皆何起何系也？然：陽維者，起於諸陽之會；陰維者，起於諸陰之交。陽維、陰維者，維絡於身，溢畜不能環流溉灌諸經者也。陽蹺者，起於跟中，循外踝而上行，入風池。陰蹺者，亦起於跟中，循內踝而上行，至咽喉，交貫衝脈。衝脈者，起於關元，循腹裡直上，至咽喉中（一云：衝脈者，起於氣衝，並陽明之經，夾臍上行，至胸中而散也）。督脈者，起於下極之輸，並於脊裡，循背上，至風府。衝脈者，陰脈之海也；督脈者，陽脈之海也。任脈者，起於胞門、子戶、夾臍上行，至胸中（一云：任脈者，起於中極之下，以上毛際，循腹裡，上關元，至喉咽）。帶脈者，起於季肋，（《難經》作季脅）回身一周。此八者，皆不繫於十二經，故曰奇經八脈者也。</p>
<p>奇經之為病何如？然：陽維維於陽，陰維維於陰。陰陽不能相維，悵然失志，容容（《難經》作溶溶）不能自收持（悵然者，其人驚，即維脈緩，緩即令身不能自收持，即失志善忘恍惚也）。陽維為病，苦寒熱；陰維為病，苦心痛（陽維為衛，衛為寒熱。陰維為榮，榮為血，血者主心，故心痛也）。陰蹺為病，陽緩而陰急（陰蹺在內踝，病即其脈急，當從內踝以上急，外踝以上緩）；陽蹺為病，陰緩而陽急（陽蹺在外踝，病即其脈急，其人當從外踝以上急，內踝以上緩）。沖之為病，逆氣而裡急（衝脈從關元至喉咽，故其為病逆氣而裡急）。督之為病，脊強而厥（督脈在背，病即其脈急，故令脊強也）。任之為病，其內苦結，男子為七疝，女子為瘕聚（任脈起於胞門、子戶、故其病結為七疝、瘕聚）。帶之為病，苦腹滿，腰容容（《難經》作溶溶）若坐水中狀（帶脈者，迴帶人之身體，病即其脈緩，故令腰容容也）。此奇經八脈之為病也。</p>
<p>診得陽維脈浮者，暫起目眩，陽盛實，苦肩息，洒洒如寒。</p>
<p>診得陰維脈沉大而實者，苦胸中痛，脅下支滿，心痛。</p>
<p>診得陰維如貫珠者，男子兩脅實，腰中痛；女子陰中痛，如有瘡狀。</p>
<p>診得帶脈，左右繞臍腹腰脊痛，沖陰股也。兩手脈浮之俱有陽，沉之俱有陰，陰陽皆實盛者，此為沖、督之脈也。沖、督之脈者，十二經之道路也。沖、督用事則十二經不復朝於寸口，其人皆苦恍惚狂癡，不者，必當猶豫，有兩心也。兩手陽脈浮而細微，綿綿不可知，俱有陰脈，亦復細綿綿，此為陰蹺，陽蹺之脈也。此家曾有病鬼魅風死，苦恍惚，亡人為禍也。</p>
<p>診得陽蹺，病拘急；陰蹺病緩。</p>
<p>尺寸俱浮，直上直下，此為督脈。腰背強痛，不得俯仰，大人癲病，小人風癇疾。</p>
<p>脈來中央浮，直上下痛者，督脈也。動苦腰背膝寒，大人癲，小兒癇也，灸頂上三丸。正當頂上。</p>
<p>尺寸脈俱牢（一作芤），直上直下，此為衝脈。胸中有寒疝也。</p>
<p>脈來中央堅實，徑至關者，衝脈也。動苦少腹痛，上搶心，有瘕疝，絕孕，遺矢、溺，脅支滿煩也。</p>
<p>橫寸口邊丸丸，此為任脈。苦腹中有氣如指，上搶心，不得俯仰，拘急。</p>
<p>脈來緊細實長至關者，任脈也。動苦少腹繞臍，下引橫骨、陰中切痛。取臍下三寸。</p>

<h1>卷三</h1>

<h2>肝膽部第一</h2>
<p>肝象木（肝於五行象木），與膽合為腑（膽為清淨之腑）。其經足厥陰（厥陰肝脈），與足少陽為表裡（少陽，膽脈也，臟陰腑陽，故為表裡）。其脈弦（弦，肝脈之大形也）其相冬三月（冬水王木相），王春三月，廢夏三月（夏火王木廢），囚季夏六月（季夏土王木囚），死秋三月（秋金王木死）。其王日甲乙，王時平旦、日出（並木也）。其困日戊己，困時食時、日昳（並土也），其死日庚辛，死時晡時、日入（並金也）。其神魂（肝之所藏者魂），其主色，其養筋（肝氣所養者筋），其候目（肝候出目，故肝實則目赤），其聲呼，其色青，其臭臊（《月令》云：其臭膻）。其液泣（泣出肝），其味酸，其宜苦（苦，火味也），其惡辛（辛，金味）。肝俞在背第九椎，募在期門（直兩乳下二肋端）；膽俞在背第十椎，募在日月。（穴在期門下五分）上新撰。（並出《素問》諸經。昔人撰集，或混雜相涉，煩而難了，今抄事要分別五臟各為一部）</p>
<p>冬至之後得甲子。少陽起於夜半，肝家王（冬至者，歲終之節。甲子日者，陰陽更始之數也。少陽，膽也，膽者，木也，生於水，故起夜半；其氣常微少，故言少陽。云夜半子者，水也）。肝者，東方木（肝與膽為臟腑，故王東方，應木行也）。萬物始生，其氣來軟而弱，寬而虛（春少陽氣，溫和軟弱，故萬物日生焉）。故脈為弦（肝氣養於筋。故其脈弦，強亦法木體強也）。軟即不可發汗，弱即不可下。寬者開，開者通，通者利，故名曰寬而虛（言少陽始起尚軟弱，入榮衛腠理開通，發即汗出不止；不可下，下之而泄利不禁。故言寬虛、通利也）。春以胃氣為本，不可犯也。（胃者，土也，萬物稟土而生，胃亦養五臟，故肝王以胃氣為本也。不可犯者，不可傷也）上四時經。</p>
<p>黃帝問曰：春脈如弦，何如而弦？岐伯曰：春脈肝也，東方木也，萬物之所以始生也，故其氣來濡弱輕虛而滑，端直以長，故曰弦。反此者病。黃帝曰：何如而反？岐伯曰：其氣來實而強，此謂太過，病在外；其氣來不實而微，此謂不及，病在中。黃帝曰：春脈太過與不及，其病皆何如？岐伯曰：太過則令人善忘（忘當作怒）。忽忽眩冒而癲疾；不及則令人胸脅痛引背，下則兩脅胠滿。黃帝曰：善。</p>
<p>肝脈來濡弱招招，如揭竿末梢，曰平（《巢源》云：綽綽如按琴瑟之弦，如揭長竿曰平）。春以胃氣為本。肝脈來盈實而滑，如循長竿，曰肝病，肝脈來急而益勁，如新張弓弦，曰肝死。真肝脈至，中外急，如循刀刃，責責然（《巢源》云：賾賾然），如按琴瑟弦，色青白不澤，毛折，乃死。春胃微弦曰平，弦多胃少曰肝病；但弦無胃曰死。有胃而毛，曰秋病；毛甚，曰今病。肝藏血，血舍魂。悲哀動中則傷魂，魂傷則狂妄不精，不敢正當人（不精不敢正當人，一作其精不守，令人陰縮），陰縮而筋攣，兩脅骨不舉，毛悴色夭，死於秋。春肝木王，其脈弦細而長，名曰平脈也。反得浮澀而短者（《千金》云：微澀而短），是肺之乘肝，金之剋木，為賊邪，大逆，十死不治（一本云：日、月、年數至三，忌庚辛）。反得洪大而散者（《千金》云：浮大而洪），是心之乘肝，子之扶母，為實邪，雖病自愈。反得沉濡而滑者，是腎之乘肝，母之歸子，為虛邪，雖病易治。反得大而緩者，是脾之乘肝，土之陵木，為微邪，雖病即瘥。</p>
<p>肝脈來濯濯如倚竿，如琴瑟之弦，再至，曰平；三至，曰離經，病；四至，脫精；五至，死；六至，命盡。足厥陰脈也。</p>
<p>肝脈急甚，為惡言；微急，為肥氣，在脅下若覆杯，緩甚為善嘔；微緩為水瘕痹；大甚為內癰，善嘔衄；微大，為肝痹，縮，咳引少腹；小甚為多飲；微小為消癉；滑甚為頹疝；微滑為遺溺；澀甚為淡飲；微澀為瘛瘲攣筋。</p>
<p>足厥陰氣絕則筋縮，引卵與舌。厥陰者，肝脈也。肝者，筋之合也。筋者，聚於陰器而脈絡於舌本。故脈弗營則筋縮急，筋縮急則引舌與卵。故唇青、舌卷、卵縮，則筋先死。庚篤辛死，金勝木也。</p>
<p>肝死臟，浮之脈弱，按之中如索不來，或曲如蛇行者，死。上《素問》《針經》、張仲景。</p>

<h2>心小腸部第二</h2>
<p>心象火，與小腸合為腑（小腸為受盛之腑也）。其經手少陰（手少陰心脈也），與手太陽為表裡（手太陽小腸脈也）。其脈洪（洪，心脈之大形），其相春三月（木王火相），王夏三月，廢季夏六月，囚秋三月（金王火囚），死冬三月（水王火死）。其王日丙丁，王時禺中、日中；其困日庚辛，困時晡時、日入，其死日壬癸，死時人定、夜半。其藏神（心之所藏者神也），其主臭，其養血（心氣所養者血），其候舌，其聲言（言由心出，故主言），其色赤，其臭焦，其液汗，其味苦，其宜甘（甘，脾味也），其惡咸（咸，腎味也）。心俞在背第五椎（或云第七椎），募在巨闕（在心下一寸），小腸俞在背第十八椎，募在關元。（臍下三寸）上新撰。</p>
<p>心者南方火（心主血，其色赤，故以夏王於南方，應火行）。萬物洪盛，垂枝布葉，皆下垂如曲，故名曰鉤（心王之時，太陽用事，故草木茂盛，枝葉布舒，皆下垂曲。故謂之鉤也）。心脈洪大而長，洪則衛氣實，實則氣無從出（脈洪者衛氣實，衛氣實則腠理密，密則氣無從出）。大則榮氣萌，萌洪相薄，可以發汗，故名曰長（榮者血也，萌當為明字之誤耳，血王故明且大也。榮明衛實，當鬚髮動，通其津液也）。長洪相得，即引水漿，溉灌經絡，津液皮膚（夏熱陽氣盛，故其人引水漿，潤灌肌膚，以養皮毛，猶草木須雨澤以長枝葉）。太陽洪大，皆是母軀，幸得戊己，用牢根株（太陽夏火，春木為其母。陽得春始生，名曰少陽。到夏洪盛，名曰太陽，故言是母軀也。戊己土也，土為火子，火王即土相，故用牢根株也）。陽氣上出，汗見於頭。五月枯⿺鼠邑，胞中空虛，醫反下之，此為重虛也（月當為內，⿺鼠邑當為干，枯燥也。皆字誤耳。內字似月，由來遠矣，遂以傳焉，人頭者，諸陽之會。夏時飲水漿，上出為汗，先從頭流於身軀，以實其表，是以五內乾枯，燥則胞中空虛津液少也。胞者膀胱，津液之腑也。愚醫不曉，故反下之，令重虛也）。脈浮有表無里，陽無所使（陽盛脈浮，宜發其汗，而反下之，損於陰氣。陽為表，陰為里。《經》言：陽為陰使，陰為陽守，相須而行。脈浮，故無里也。治之錯逆，故令陰陽離別，不能復相朝使）。不但危身，並中其母。（言下之不但傷心，並復中肝）上四時經。</p>
<p>黃帝問曰：夏脈如鉤，何如而鉤？岐伯曰：夏脈心也，南方火也，萬物之所以盛長也。故其氣來盛去衰，故曰鉤，反此者病，黃帝曰：何如而反？岐伯曰：其氣來盛去亦盛，此謂太過，病在外；其來不盛去反盛，此謂不及，病在中。黃帝曰：夏脈太過與不及，其病皆何如？岐伯曰：太過則令人身熱而膚痛，為浸淫；不及則令人煩心，上見咳唾，下為氣泄。帝曰：善。</p>
<p>心脈來累累如連珠，如循琅玕，曰平。夏以胃氣為本。心脈來喘喘（《甲乙》作累累）連屬，其中微曲，曰心病。心脈來前曲後居，如操帶鉤，曰心死。</p>
<p>真心脈至，堅而搏，如循薏苡子，累累然，其色赤黑不澤，毛折，乃死。夏胃微鉤曰平，鉤多胃少曰心病，但鉤無胃曰死。胃而有石曰冬病，石甚曰今病。心藏脈，脈舍神。怵惕思慮則傷神，神傷則恐懼自失，破㿉脫肉，毛悴色夭，死於冬。夏心火王，其脈洪（《千金》作浮大而洪）大而散，名曰平脈。反得沉濡而滑者，是腎之乘心，水之剋火，為賊邪，大逆，十死不治（一本云：日、月、年數至二，忌壬癸）。反得大而緩者，是脾之乘心，子之扶母，為實邪，雖病自愈。反得弦細而長者，是肝之乘心，母之歸子，為虛邪，雖病易治。反得浮（《千金》浮作微）澀而短者，是肺之乘心。金之陵火，為微邪，雖病即瘥。</p>
<p>心脈來累累如貫珠滑利，再至，曰平；三至，曰離經，病；四至，脫精；五至，死；六至，命盡，手少陰脈。</p>
<p>心脈急甚，為瘛瘲；微急，為心痛引背，食不下。緩甚為狂笑；微緩，為伏梁，在心下，上下行，時唾血。大甚，為喉介；微大，為心痹引背，善淚出。小甚，為善噦；微小，為消癉。滑甚，為善渴，微滑，為心疝引臍，少腹鳴；澀甚，為喑；微澀，為血溢，維厥，耳鳴，巔疾。手少陰氣絕則脈不通。少陰者，心脈也。心者，脈之合也。脈不通則血不流，血不流則髮色不澤，故其面黑如漆柴者，血先死。壬篤癸死，水勝火也。心死臟，浮之脈實，如豆麻擊手，按之益躁疾者，死。上《素問》《針經》、張仲景。</p>

<h2>脾胃部第三</h2>
<p>脾象土，與胃合為腑（胃為水穀之腑）。其經足太陰（太陰，脾之脈也），與足陽明為表裡（陽明胃脈）。其脈緩（緩，脾脈之大形也），其相夏三月（火王土相），王季夏六月，廢秋三月，囚冬三月，死春三月。其王日戊己，王時食時、日昳；困日壬癸，困時人定、夜半；其死日甲乙，死時平旦、日出（並木時也）。其神意，其主味，其養肉，其候口，其聲歌，其色黃，其臭香，其液涎，其味甘，其宜辛，其惡酸。脾俞在背第十一椎，募在章門（季肋端是）。胃俞在背第十二椎，募在太倉。上新撰。</p>
<p>脾者土也。敦而福，敦者，厚也，萬物眾色不同（脾主水穀，其氣微弱，水穀不化。脾為土行，王於季夏，土性敦厚，育養萬物，當此之時，草木備具、枝葉茂盛，種類眾多，或青、黃、赤、白、黑色，各不同矣），故名曰得福者廣（土生養萬物，當此之時，脾則同稟諸臟，故其德為廣大）。萬物懸根住莖，其葉在巔，蜎蜚蠕動，蚑蠷喘息，皆蒙土恩（懸根住莖，草木之類也。其次則蛾蚋幾微之蟲，因陰陽氣變化而生者也。喘息，有血脈之類也。言普天之下，草木昆蟲，無不被蒙土之恩福也）。德則為緩，恩則為遲，故令太陰脈緩而遲，尺寸不同（太陰脾也，言脾王之時脈緩而遲。尺寸不同者，尺遲而寸緩也）。酸鹹苦辛，大（一作太）沙（一作涉，又作妙）而生，互行其時，而以各行，皆不群行，儘可常服（肝酸、腎咸、心苦、肺辛澀皆四臟之味也。脾主調和五味以稟四臟，四臟受味於脾，脾王之時，其脈沙一作涉，又作妙，達於肌肉之中，互行人身軀，乃復各行，隨其四肢使其氣周匝，榮諸臟腑，以養皮毛，皆不群行至一處也。故言儘可常服也）。土寒則溫，土熱則涼（冬陽氣在下，土中溫暖。夏陰氣在下，土中清涼。脾氣亦然）。土有一子，名之曰金，懷挾抱之，不離其身，金乃畏火，恐熱來熏，遂棄其母，逃歸水中，水自金子，而藏火神，閉門塞戶，內外不通，此謂冬時也（陽氣在中，陽為火行，金性畏火，故恐熏之，金歸水中而避火也。母子相得益盛。閉塞不通者，言水氣充實，金在其中，此為強固，火無復得往克之者，神密之類也）。土亡其子，其氣衰微，水為洋溢，浸漬為池（一作其地）。走擊皮膚，面目浮腫，歸於四肢。（此為脾之衰損。土以防水，今土弱而水強，故水得陵之而妄行）。愚醫見水，直往下之，虛脾空胃，水遂居之，肺為喘浮（脾胃已病，宜扶養其氣，通利水道。愚醫不曉而往下之，此為重傷，水氣遂更陵之，上侵胸中，肺得水而浮，故言喘浮）。肝反畏肺，故下沉沒（肺金肝木，此為相剋，肺浮則實，必復克肝，故畏之沉沒於下）。下有荊棘，恐傷其身，避在一邊，以為水流（荊棘，木之類。肝為木，今沒在下則為荊棘。其身，脾也。脾為土，土畏木，是以避在下一邊，避木也。水流者，水之流路也。土本剋水而今微弱，又復觸木，無複製水，故水得流行）。心衰則伏，肝微則沉，故令脈伏而沉（心火肝木，火則畏水而木畏金，金水相得，其氣則實，克於肝心，故令二臟衰微，脈為沉伏也）。工醫來占，因轉孔穴，利其溲便，遂通水道，甘液下流。亭其陰陽，喘息則微，汗出正流。肝著其根，心氣因起，陽行四肢，肺氣亭亭，喘息則安（轉孔穴者，諸臟之榮並轉治其順。甘液，脾之津液。亭其陰陽，得復其常所，故榮衛開通，水氣消除，肝得遠著其根株。肝心為母子，肝著則心氣得起，肺氣平調，故言亭亭，此為端好之類）。腎為安聲，其味為咸（肺主聲，腎為其子，助於肺，故言安聲。咸，腎味也）。倚坐母敗，洿臭如腥（金為水母，而歸水中，此為母往從子，脾氣反虛，五臟由此而相剋賊，倚倒致敗宅洿臭而腥，故云然也）。土得其子，則成為山。金得其母，名曰丘矣。上四時經。</p>
<p>黃帝曰：四時之序，逆順之變異也，然脾脈獨何主？岐伯曰：脾者土也，孤臟以灌四旁者也。曰：然則脾善惡可得見乎？曰：善者不可得見，惡者可見。曰：惡者何如？曰：其來如水之流者，此謂太過，病在外；如鳥之喙，此謂不及，病在中。太過則令人四肢沉重不舉；其不及，則令人九竅壅塞不通，名曰重強。</p>
<p>脾脈來而和柔相離，如雞足踐地，曰平。長夏以胃氣為本。脾脈來實而盈數，如雞舉足，曰脾病。脾脈來堅兌，如鳥之喙，如鳥之距，如屋之漏，如水之溜，曰脾死。真脾脈至，弱而乍疏乍散（一作數），色青黃不澤，毛折，乃死。長夏胃微濡弱，曰平。弱多胃少，曰脾病；但代無胃，曰死。濡弱有石，曰冬病；石甚，曰今病。</p>
<p>脾藏榮，榮舍意，愁憂不解則傷意，意傷則悶亂，四肢不舉，毛悴色夭，死於春。六月季夏建未，坤未之間土之位，脾王之時。其脈大阿阿而緩，名曰平脈。反得弦細而長者，是肝之乘脾，木之剋土，為賊邪，大逆，十死不治。反得浮（《千金》浮作微），澀而短者，是肺之乘脾，子之扶母，為實邪，雖病自愈。反得洪大而散者（《千金》作浮大而洪），是心之乘脾，母之歸子，為虛邪，雖病易治。反得沉濡而滑者，腎之乘脾，水之陵土，為微邪，雖病即瘥。</p>
<p>脾脈萇萇而弱（《千金》萇萇作長長），來疏去數，再至，曰平；三至，曰離經，病；四至，脫精；五至，死；六至命盡，足太陰脈也。脾脈急甚，為瘛瘲；微急，為脾中滿，食飲入而還出，後沃沫。緩甚，為痿厥；微緩，為風痿，四肢不用，心慧然若無病。大甚，為擊僕；微大，為痞氣，裹大膿血，在腸胃之外；小甚，為寒熱；微小，為消癉。滑甚，為頹癃；微滑，為蟲毒蛔，腸鳴熱。澀甚，為腸頹；微澀，為內潰，多下膿血也。足太陰氣絕，則脈不營其口唇。口唇者，肌肉之本也。脈不營則肌肉濡，肌肉濡則人中滿，人中滿則唇反，唇反者肉先死。甲篤乙死，木勝土也。脾死臟，浮之脈大緩（一作堅），按之中如覆杯，絜絜，狀如搖者，死。（一云漐漐狀如炙肉）上《素問》《針經》、張仲景。</p>

<h2>肺大腸部第四</h2>
<p>肺象金，與大腸合為腑（大腸為傳導之腑也）。其經手太陰（手太陰肺脈也），與手陽明為表裡（手陽明大腸脈也）。其脈浮（浮，肺脈之大形也）。其相季夏六月（季夏土王金相）。其王秋三月，廢冬三月，囚春三月，死夏三月（夏火王金死）。其王日庚辛，王時晡時、日入；其困日甲乙，困時平旦、日出；其死日丙丁，死時禺中、日中。其神魄，其主聲，其養皮毛，其候鼻，其聲哭，其色白，其臭腥，其液涕，其味辛，其宜咸，其惡苦。肺俞在背第三椎（或云第五椎也），募在中府（直兩乳上下肋間）。大腸俞在背第十六椎，募在天樞（挾臍旁各一寸半）上新撰。</p>
<p>肺者西方金，萬物之所終（金性剛，故王西方，割斷萬物，萬物是以皆終於秋也）。宿葉落柯，萋萋枝條，其杌然獨在。其脈為微浮毛，衛氣遲（萋萋者，零落之貌也，言草木宿葉得秋隨風而落，但有枝條杌然獨在。此時陽氣則遲，脈為虛微如毛也），榮氣數。數則在上，遲則在下，故名曰毛（諸陽脈數，諸陰脈遲，榮為陰，不應數，反言榮氣數，陰得秋節而升轉在陽位，故一時數而在上也。此時陰始用事，陽即下藏，其氣反遲，是以肺脈數散如毛也）。陽當陷而不陷，陰當升而不升，為邪所中（陰陽交易，則不以時定，二氣感激，故為風寒所中）。陽中邪則卷，陰中邪則緊，卷則惡寒，緊則為慄，寒慄相薄，故名曰瘧。弱則發熱，浮乃來出（卷者，其人拘卷也，緊者，脈緊也。此謂初中風寒之時，脈緊，其人則寒，寒止而脈更微弱，弱則其人發熱，熱止則脈浮，浮者，瘧解王脈出也），旦中旦發，暮中暮發（言瘧發皆隨其初中風邪之時也）。臟有遠近，脈有遲疾，周有度數，行有漏刻（臟，謂人五臟，肝心脾肺腎也，心肺在膈上，呼則其氣出，是為近，呼為陽，其脈疾。腎肝在膈下，吸則其氣入，是為遠也，吸為陰，其脈遲。度數，謂經脈之長短，周身行者，榮衛之行也。行陰、陽各二十五度，為一周也，以應漏下百刻也）。遲在上，傷毛採；數在下，傷下焦。中焦有惡則見，有善則匿（秋則陽氣遲，陰氣數。遲當在下，數當在上，隨節變，故言傷毛採也。人之皮毛，肺氣所行。下焦在臍下，陰之所治也，其脈應遲，今反數，故言傷下焦。中焦，脾也，其平善之時脈常自不見，衰乃見耳。故云有惡則見也）。陽氣下陷，陰氣則溫（言陽氣下陷，溫養諸臟）。陽反在下，陰反在巔，故名曰長而且留。（陰陽交代，各順時節，人血脈和平，言可長留竟一時）上四時經。</p>
<p>黃帝問曰：秋脈如浮，何如而浮？岐伯對曰：秋脈肺也，西方金也，萬物之所以收成也。故其氣來輕虛而浮，其氣來急去散，故曰浮。反此者病。黃帝曰：何如而反？岐伯曰：其氣來毛而中央堅，兩旁虛，此謂太過，病在外；其氣來毛而微，此謂不及，病在中。黃帝曰：秋脈太過與不及，其病何如？岐伯曰：太過則令人氣逆而背痛溫溫（《內經》溫溫作慍慍）然，不及則令人喘，呼吸少氣而咳，上氣見血，下聞病音。</p>
<p>肺脈來厭厭聶聶，如落榆莢，曰肺平。秋以胃氣為本（《難經》云：厭厭聶聶，如循榆葉，曰春平脈。藹藹如車蓋。按之益大，曰秋平脈），肺脈來不上不下，如循雞羽，曰肺病（《巢源》無不字）。肺脈來如物之浮，如風吹毛，曰肺死。真肺脈至，大而虛，如以毛羽中人膚，色赤白不澤，毛折，乃死。秋胃微毛，曰平；毛多胃少，曰肺病；但毛無胃，曰死。毛而有弦，曰春病；弦甚，曰今病。肺藏氣，氣舍魄。喜樂無極則傷魄，魄傷則狂，狂者意不存人，皮革焦，毛悴色夭，死於夏。秋金肺王。其脈浮（《千金》浮作微）澀而短，曰平脈。反得洪大而散者（《千金》作浮大而洪），是心之乘肺，火之剋金，為賊邪，大逆，十死不治（一本云：日，月、年數至四，忌丙丁），反得沉濡而滑者，是腎之乘肺，子之扶母，為實邪，雖病自愈，反得大而緩者，是脾之乘肺，母之歸子，為虛邪，雖病易治。反得弦細而長者，是肝之乘肺，木之陵金，為微邪，雖病即瘥。肺脈來，泛泛輕如微風吹鳥背上毛，再至，曰平；三至，曰離經，病；四至，脫精；五至，死；六至，命盡。手太陰脈也。肺脈急甚，為癲疾；微急，為肺寒熱，怠墮，咳唾血，引腰背胸，苦鼻息肉不通。緩甚，為多肝；微緩，為痿偏風（一作漏風），頭以下汗出不可止。太甚，為脛腫；微大，為肺痹，引胸背，起腰內。小甚，為飧泄；微小，為消癉。滑甚，為息賁，上氣；微滑，為上下出血。澀甚，為嘔血；微澀，為鼠瘻，在頸支掖之間，下不勝其上，其能喜酸。手太陰氣絕則皮毛焦。太陰者，行氣溫皮毛者也，氣弗營則皮毛焦，皮毛焦則津液去，津液去則皮節傷，皮節傷者則爪（爪字一作皮）枯毛折，毛折者則氣（氣字一作毛）先死。丙篤丁死，火勝金也。肺死臟，浮之虛，按之弱如蔥葉，下無根者，死。上《素問》《針經》、張仲景。</p>

<h2>腎膀胱部第五</h2>
<p>腎象木，與膀胱合為腑（膀胱為津液之腑）。其經足少陰（足少陰腎脈也），與足太陽為表裡（足太陽膀胱脈也）。其脈沉（沉，腎脈之大形也），其相秋三月，（秋金王水相）。其王冬三月，廢春三月，囚夏三月，其死季夏六月。其王日壬癸，王時人定、夜半；其困日丙丁，困時禺中、日中；其死日戊己，死時食時、日昳。其神志（腎之所藏者志也），其主液，其養骨，其候耳，其聲呻，其色黑，其臭腐，其液唾，其味鹹，其宜酸，其惡甘。腎俞在背第十四椎，募在京門；膀胱俞在第十九椎，募在中極。（橫骨上一寸，在臍下五寸前陷者中）上新撰。腎者北方水，萬物之所藏（冬則北方用事，王在三時之後，腎在四臟之下，故王北方也，萬物春生、夏長、秋收、冬藏）。百蟲伏蟄（冬伏蟄不食之蟲，言有百種也），陽氣下陷，陰氣上升。陽氣中出，陰氣烈為霜，遂不上升，化為雪霜，猛獸伏蟄，蜾蟲匿藏（陽氣下陷者，謂降於土中也。其氣猶越而升出，陰氣在上寒盛，陽氣雖升出而不能自致，因而化作霜雪。或謂陽氣中出，是十月則霜降。猛獸伏蟄者，蓋謂龍蛇冬時而潛處。螺蟲，無毛甲者，得寒皆伏蟄，逐陽氣所在，如此避冰霜，自溫養也）。其脈為沉。沉為陰，在裡，不可發汗，發則蜾蟲出，見其霜雪（陽氣在下，故冬脈沉，溫養於臟腑，此為裡實而表虛，復從外發其汗，此為逆治，非其法也。猶百蟲伏蟄之時，而反出土見於冰霜，必死不疑。逆治者死，此之謂也）。陰氣在表，陽氣在臟，慎不可下，下之者傷脾，脾土弱即水氣妄行（陽氣在下，溫養諸臟、故不可下也。下之既損於陽氣，而脾胃復傷。土以防水，而今反傷之。故令水得盈溢而妄行也）。下之者，如魚出水，蛾入湯（言治病逆，則殺人，如魚出水，蛾入湯火之中，立死），重客在裡，慎不可熏，熏之逆客，其息則喘（重客者，猶陽氣也，重者，尊重之貌也。陽位尊處於上，今一時在下，非其常所，故言客也。熏謂燒針，及以湯火之輩熏發其汗，如此則客熱從外入，與陽氣相薄，是為逆也。氣上熏胸中，故令喘息）。無持客熱，令口爛瘡（無持者，無以湯火發熏其汗也。熏之則火氣入里為客熱，故令其口生瘡）。陰脈且解，血散不通，正陽遂厥，陰不往從（血行脈中，氣行脈外，五十周而復會，如環之無端也。血為陰，氣為陽，相須而行。發其汗，使陰陽離別，脈為解散，血不得通。厥者，逆也，謂陽氣逆而不復相朝使。治病失所，故陰陽錯逆，可不慎也），客熱狂入，內為結胸（陰陽錯亂，外熱狂入，留結胸中也）。脾氣遂弱，清溲痢通。（脾主水穀，其氣微弱，水穀不化，下痢不息，清者，廁也，溲從水道出，而反清溲者，是謂下痢至廁也）上四時經。</p>
<p>黃帝問曰：冬脈如營，何如而營？岐伯對曰：冬脈腎也，北方水也，萬物之所以合藏，故其氣來沉以摶，（甲乙作濡）故曰營。反此者病。黃帝曰：何如而反？岐伯曰：其氣來如彈石者，此謂太過，病在外；其去如數者，此謂不及，病在中。黃帝曰：冬脈太過與不及，其病皆如何？岐伯曰：太過則令人解㑊，脊脈痛而少氣，不欲言；不及則令人心懸如病飢，眇中清，脊中痛，少腹滿，小便黃赤。腎脈來喘喘累累如鉤，按之而堅，曰腎平。冬以胃氣為本。腎脈來如引葛，按之益堅，曰腎病。腎脈來發如奪索，辟辟如彈石，曰腎死。真腎脈至，摶而絕，如以指彈石，辟辟然，色黃黑不澤，毛折，乃死。冬胃微石，曰平；石多胃少，曰腎病；但石無胃，曰死。石而有鉤，曰夏病；鉤甚，曰今病。（凡人以水穀為本，故人絕水穀則死，脈無胃氣亦死。所謂無胃氣者，但得真臟脈，不得胃氣也。所謂脈不得胃氣者，肝不弦，腎不石也）腎藏精，精舍志。盛怒而不止則傷志，傷志則善忘其前言，腰脊痛，不可以俯仰屈伸，毛悴色夭，死於季夏。冬腎水王，其脈沉濡而滑，曰平脈。反得大而緩者，是脾之乘腎，土之剋水，為賊邪，大逆，十死不治（一本云：日、月、年數至一，忌戊己）。反得弦細而長者，是肝之乘腎，子之扶母，為實邪，雖病自愈。反得浮（《千金》作微）澀而短者，是肺之乘腎，母之歸子，為虛邪，雖病易治。反得洪大而散者（《千金》作浮大而洪），是心之乘腎，火之陵水，為微邪，雖病即瘥。</p>
<p>腎脈沉細而緊，再至，曰平；三至，曰離經，病；四至，脫精；五至，死；六至，命盡。足少陰脈也。</p>
<p>腎脈急甚，為骨痿、癲疾；微急，為奔豚、沉厥，足不收，不得前後。緩甚，為折脊；微緩，為洞下，洞下者食不化，入咽還出。大甚，為陰痿；微大，為石水，起臍下以至小腹腫，垂垂然，上至胃脘，死不治；小甚，為洞泄；微小，為消癉。滑甚，為癃㿗；微滑，為骨痿，坐不能起，目無所見，視見黑花。澀甚，為大癰；微澀，為不月水，沉痔。足少陰氣絕則骨枯。少陰者，冬脈也，伏行而濡骨髓者也。故骨不濡則肉不能著骨也，骨肉不相親則肉濡而卻，肉濡而卻故齒長而垢，（《難經》垢字作枯）發無澤，發無澤者，骨先死。戊篤己死，土勝水也。</p>
<p>腎死臟，浮之堅，按之亂如轉丸，益下入尺中者，死。上《素問》《針經》、張仲景。</p>

<h1>卷四</h1>

<h2>辨三部九候脈證第一</h2>
<p>經言：所謂三部者，寸、關、尺也；九候者，每部中有天、地、人也。上部主候從胸以上至頭，中部主候從膈以下至氣街，下部主候從氣街以下至足。浮、沉、牢、結、遲、疾、滑、澀，各自異名，分理察之，勿怠觀變，所以別三部九候，知病之所起。審而明之，針灸亦然也。故先候脈寸中（寸中一作寸中於九）。浮在皮膚，沉細在裡。昭昭天道，可得長久。</p>
<p>上部之候，牢、結、沉、滑，有積氣在膀胱。微細而弱，臥引裡急，頭痛，咳嗽，逆氣上下。心膈上有熱者，口乾渴燥。病從寸口，邪入上者名曰解。脈來至，狀如琴絃，苦少腹痛，女子經月不利，孔竅生瘡；男子病痔，左右脅下有瘡。上部不通者，苦少腹痛，腸鳴。寸口中虛弱者，傷氣，氣不足。大如桃李實，苦痹也。寸口直上者，逆虛也。如浮虛者，泄利也。</p>
<p>中部脈結者，腹中積聚。若在膀胱、兩脅下，有熱。脈浮而大，風從胃脘入，水脹，乾嘔，心下澹澹，如有桃李核。胃中有寒，時苦煩、痛、不食，食即心痛，胃脹支滿，膈上積。脅下有熱，時寒熱淋露。脈橫出上者，脅氣在膀胱，病即著。右橫關入寸口中者，膈中不通，喉中咽難。刺關元，入少陰。</p>
<p>下部脈者，其脈來至浮大者，脾也。與風集合，時上頭痛，引腰背，小滑者，厥也。足下熱，煩滿，逆上搶心，上至喉中，狀如惡肉，脾傷也。病少腹下，在膝、諸骨節間，寒清不可屈伸；脈急如弦者，筋急，足攣結者，四肢重。從尺邪入陽明者，寒熱也。大風邪入少陰，女子漏白下赤，男子溺血，陰萎不起，引少腹痛。</p>
<p>人有三百六十脈，法三百六十日。三部者，寸、關、尺也。尺脈為陰，陰脈常沉而遲；寸、關為陽，陽脈俱浮而速。氣出為動，入為息。故陽脈六息七息十三投，陰脈八息七息十五投，此其常也。</p>
<p>二十八脈相逐上下，一脈不來，知疾所苦。尺勝治下，寸勝治上，尺寸俱平治中央。臍以上陽也，法於天；臍以下陰也，法於地；臍為中關。頭為天，足為地。有表無里，邪之所止，得鬼病。何謂表裡？寸尺為表，關為里，兩頭有脈，關中絕不至也。尺脈上不至關為陰絕，寸脈下不至關為陽絕。陰絕而陽微，死不治。三部脈或至或不至，冷氣在胃中，故令脈不通也。</p>
<p>上部有脈，下部無脈，其人當吐，不吐者，死。上部無脈，下部有脈，雖困無所苦。所以然者，譬如人之有尺，樹之有根，雖枝葉枯槁，根本將自生，木有根本，即自有氣，故知不死也。寸口脈平而死者，何也？然：諸十二經脈者，皆繫於生氣之原。所謂生氣之原者，非謂十二經之根本也，謂腎間動氣也。此五臟六腑之本，十二經之根，呼吸之門，三焦之原，一名守邪之神也。故氣者，人根本也，根絕則莖枯矣。寸口脈平而死者，生氣獨絕於內也。（腎間動氣，謂左為腎，右為命門，命門者，精神之所舍，原氣之所繫也，一名守邪之神。以命門之神固守，邪氣不得妄入，入即死矣。此腎氣先絕於內，其人便死。其脈不復，反得動病也）</p>
<p>岐伯曰：形盛脈細，少氣不足以息者，死；形瘦脈大，胸中多氣者，死。形氣相得者，生；參伍不調者，病。三部九候皆相失者，死。上下左右之脈相應如參舂者，病甚；上下左右相失不可數者，死。中部之候雖獨調，與眾臟相失者，死；中部之候相減者，死。目內陷者，死。</p>
<p>黃帝曰：冬陰夏陽奈何？岐伯曰：九候之脈皆沉細懸絕者，為陰，主冬，故以夜半死；盛躁喘數者，為陽，主夏，故以日中死。是故寒熱者，平旦死；熱中及熱病者，日中死；病風者，以日夕死；病水者，以夜半死；其脈乍數乍疏乍遲乍疾者，以日乘四季死；形肉已脫，九候雖調，猶死。七診雖見，九候皆順者，不死。所言不死者，風氣之病及經月之病，似七診之病而非也，故言不死。若有七診之病，其脈候亦敗者，死矣。必發噦噫，必審問其所始病與今之所方病，而後各切循其脈，視其經絡浮沉，以上下逆順循之。其脈疾者，不病；其脈遲者，病；脈不往來者，死；皮膚著者，死。兩手脈，結上部者，濡；結中部者，緩；結三里者，豆起，弱反在關，濡反在巔。微在其上，澀反在下。微即陽氣不足，沾熱汗出；澀即無血，厥而且寒。</p>
<p>黃帝問曰：余每欲視色、持脈，獨調其尺，以言其病，從外知內，為之奈何？岐伯對曰：審其尺之緩、急、小、大、滑、澀，肉之堅脆，而病形變定矣。調之何如？對曰：脈急者，尺之皮膚亦急；脈緩者，尺之皮膚亦緩；脈小者，尺之皮膚減而少；脈大者，尺之皮膚亦大；脈滑者，尺之皮膚亦滑；脈澀者，尺之皮膚亦澀。凡此六變，有微有甚。故善調尺者，不待於寸；善調脈者，不待於色。能參合行之，可為上工。</p>
<p>尺膚滑以淖澤者，風也；尺內弱，解㑊安臥脫肉者，寒熱也；尺膚澀者，風痹也；尺膚粗如枯魚之鱗者，水淡飲也；尺膚熱甚，脈盛躁者，病溫也，其脈盛而滑者，汗且出；尺膚寒甚，脈小（一作急）者，泄，少氣；尺膚烜然（烜然，《甲乙》作熱炙人手），先熱後寒者，寒熱也；尺膚先寒，久持之而熱者，亦寒熱也；尺烜然熱，人迎大者，嘗奪血；尺緊人迎脈小甚則少氣；色白有加者，立死。肘所獨熱者，腰以上熱；肘前獨熱者，膺前熱；肘後獨熱者，肩背熱。肘後粗以下三四寸，腸中有蟲；手所獨熱者，腰以上熱；臂中獨熱者，腰腹熱；掌中熱者，腹中熱；掌中寒者，腹中寒；魚上白肉有青血脈者，胃中有寒。</p>
<p>諸浮、諸沉、諸滑、諸澀、諸弦、諸緊，若在寸口，膈以上病；若在關上，胃以下病；若在尺中，腎以下病。</p>
<p>寸口脈滑而遲，不沉不浮，不長不短，為無病。左右同法。</p>
<p>寸口太過與不及，寸口之脈，中手短者，曰頭痛；中手長者，曰足脛痛；中手促上擊者，曰肩背痛。</p>
<p>寸口脈浮而盛者，病在外。</p>
<p>寸口脈沉而堅者，病在中。</p>
<p>寸口脈沉而弱者，曰寒熱（一作氣，又作中）及疝瘕、少腹痛。</p>
<p>寸口脈沉而弱，發必墮落。</p>
<p>寸口脈沉而緊，苦心下有寒，時痛，有積聚。</p>
<p>寸口脈沉，胸中短氣。</p>
<p>寸口脈沉而喘者，寒熱。</p>
<p>寸口脈但實者，心勞。</p>
<p>寸口脈緊或浮，膈上有寒，肺下有水氣。</p>
<p>脈緊而長過寸口者，注病。</p>
<p>脈緊上寸口者，中風。風頭痛亦如之。（《千金翼》云：亦為傷寒頭痛）脈弦上寸口者，宿食；降者，頭痛。脈來過寸入魚際者，遺尿。脈出魚際逆氣喘息。</p>
<p>寸口脈，潎潎如羹上肥，陽氣微；連連如蜘蛛絲，陰氣衰。</p>
<p>寸口脈偏絕，則臂偏不遂；其人兩手俱絕者，不可治。兩手前部陽絕者，苦心下寒毒，喙中熱。關上脈浮而大，風在胃中，張口肩息，心下澹澹，食欲嘔。關上脈微浮，積熱在胃中，嘔吐蛔蟲，心健忘。關上脈滑而大小不勻（《千金》云：必吐逆），是為病方欲進，不出一二日復欲發動。其人慾多飲，飲即注利。如利止者，生；不止者，死。關上脈緊而滑者，蛔動。關上脈澀而堅，大而實，按之不減有力，為中焦實，有伏結在脾，肺氣塞，實熱在胃中。關上脈襜襜大，而尺寸細者，其人必心腹冷積，癥瘕結聚，欲熱飲食。關上脈時來時去、乍大乍小、乍疏乍數者，胃中寒熱，羸劣不欲飲食，如瘧狀。</p>
<p>尺脈浮者，客陽在下焦。</p>
<p>尺脈細微，溏泄，下冷利。</p>
<p>尺脈弱，寸強，胃絡脈傷。</p>
<p>尺脈虛小者，足脛寒，痿痹腳疼。</p>
<p>尺脈澀，下血不利，多汗。（《素問》又云：尺澀脈滑謂之多汗）</p>
<p>尺脈滑而疾，為血虛。</p>
<p>尺脈沉而滑者，寸白蟲。</p>
<p>尺脈細而急者，筋攣，痹不能行。</p>
<p>尺脈粗，常熱者，謂之熱中，腰胯疼，小便赤熱。</p>
<p>尺脈偏滑疾，面赤如醉。外熱則病。</p>

<h2>平雜病脈第二</h2>
<p>滑為實、為下，（又為陽氣衰。）數為虛、為熱。浮為風、為虛。動為痛、為驚。</p>
<p>沉為水、為實，（又為鬼疰。）弱為虛、為悸。</p>
<p>遲則為寒，澀則少血，緩則為虛，洪則為氣。（一作熱）緊則為寒，弦數為瘧。</p>
<p>瘧脈自弦，弦數多熱，弦遲多寒。微則為虛，代散則死。弦為痛痹（一作浮為風疰）。偏弦為飲，雙弦則脅下拘急而痛，其人澀澀惡寒。</p>
<p>脈大，寒熱在中。</p>
<p>伏者，霍亂。</p>
<p>安臥，脈盛，謂之脫血。</p>
<p>凡亡汗，肺中寒飲，冷水咳嗽，下利，胃中虛冷，此等其脈並緊。</p>
<p>浮而大者，風。</p>
<p>浮大者，中風，頭重，鼻塞。</p>
<p>浮而緩，皮膚不仁，風寒入肌肉。</p>
<p>滑而浮散者，攤緩風。</p>
<p>滑者，鬼疰。</p>
<p>澀而緊，痹病。</p>
<p>浮洪大長者，風眩癲疾。</p>
<p>大堅疾者，癲病。</p>
<p>弦而鉤，脅下如刀刺，狀如蜚屍，至困不死。</p>
<p>緊而急者，遁屍。</p>
<p>洪大者，傷寒熱病。</p>
<p>浮洪大者，傷寒。秋吉，春成病。</p>
<p>浮而滑者，宿食。</p>
<p>浮滑而疾者，食不消，脾不磨。</p>
<p>短疾而滑，酒病。</p>
<p>浮而細滑，傷飲。</p>
<p>遲而澀，中寒，有癥結。</p>
<p>快而緊，積聚，有擊痛。</p>
<p>弦急，疝瘕，小腹痛，又為癖病。（一作痹病）</p>
<p>遲而滑者，脹。</p>
<p>盛而緊曰，脹。</p>
<p>弦小者，寒癖。</p>
<p>沉而弦者，懸飲，內痛。</p>
<p>弦數，有寒飲，冬夏難治。</p>
<p>緊而滑者，吐逆。</p>
<p>小弱而澀，胃反。</p>
<p>遲而緩者，有寒。</p>
<p>微而緊者，有寒。</p>
<p>沉而遲，腹臟有冷病。</p>
<p>微弱者，有寒，少氣。</p>
<p>實緊，胃中有寒，苦不能食。時時利者，難治（一作時時嘔稽留難治）。</p>
<p>滑數，心下結，熱盛。</p>
<p>滑疾，胃中有熱。</p>
<p>緩而滑，曰熱中。</p>
<p>沉（一作浮）而急，病傷寒，暴發虛熱。</p>
<p>浮而絕者，氣。</p>
<p>闢大而滑，中有短氣。</p>
<p>浮短者，其人肺傷。諸氣微少，不過一年死。法當嗽也。</p>
<p>沉而數，中水。冬不治自愈。</p>
<p>短而數，心痛，心煩。</p>
<p>弦而緊，脅痛，臟傷，有瘀血。（一作有寒血）</p>
<p>沉而滑，為下重，亦為背膂痛。</p>
<p>脈來細而滑，按之能虛，因急持直者，僵仆，從高墮下，病在內。</p>
<p>微浮，秋吉，冬成病。</p>
<p>微數，雖甚不成病，不可勞。</p>
<p>浮滑疾緊者，以合百病，人易愈。</p>
<p>陽邪來，見浮洪。</p>
<p>陰邪來，見沉細。</p>
<p>水穀來，見堅實。</p>
<p>脈來乍大乍小、乍長乍短者，為崇。</p>
<p>脈來洪大嫋嫋者，社崇。</p>
<p>脈來沉沉澤澤，四肢不仁而重，土崇。</p>
<p>脈與肌肉相得，久持之至者，可下之。</p>
<p>弦小緊者，可下之。</p>
<p>緊而數，寒熱俱發，必下乃愈。</p>
<p>弦遲者，宜溫藥。</p>
<p>緊數者，可發其汗。</p>

<h2>診五臟六腑氣絕證候第三</h2>
<p>病人肝絕，八日死。何以知之？面青，但欲伏眠，目視而不見人，汗（一作泣）出如水不止。（一曰二日死）病人膽絕，七日死，何以知之？眉為之傾。</p>
<p>病人筋絕，九日死。何以知之？手足爪甲青，呼罵不休。（一曰八日死）</p>
<p>病人心絕，一日死。何以知之？肩息，回視，立死。（一曰目亭亭，一日死）</p>
<p>病人腸（一云小腸）絕，六日死。何以知之？髮直如干麻，不得屈伸，白汗不止。</p>
<p>病人脾絕，十二日死。何以知之？口冷，足腫，腹熱，臚脹，泄利不覺，出無時度。（一曰五日死）</p>
<p>病人胃絕，五日死。何以知之？脊痛，腰中重，不可反覆。（一曰腓腸平，九日死）病人肉絕，六日死。何以知之？耳干，舌皆腫，溺血，大便赤泄。（一曰足腫，九日死）</p>
<p>病人肺絕，三日死，何以知之？口張，但氣出而不還。（一曰鼻口虛張短氣）病人大腸絕，不治。何以知之？泄利無度，利絕則死。</p>
<p>病人腎絕，四日死。何以知之？齒為暴枯，面為正黑，目中黃色，腰中欲折，白汗出如流水。（一曰人中平，七日死）</p>
<p>病人骨絕，齒黃落，十日死。</p>
<p>諸浮脈無根者，皆死。以上五臟六腑為根也。</p>

<h2>診四時相反脈證第四</h2>
<p>春三月木王，肝脈治，當先至，心脈次之，肺脈次之，腎脈次之。此為四時王相順脈也。到六月土王，脾脈當先至而反不至，反得腎脈，此為腎反脾也，七十日死。何謂腎反脾？夏，火王，心脈當先至，肺脈次之，而反得腎脈，是謂腎反脾。期五月、六月，忌丙丁。脾反肝，三十日死。何謂脾反肝？春，肝脈當先至，而反不至，脾脈先至，是謂脾反肝。期正月、二月，忌甲乙。腎反肝，三歲死。何謂腎反肝？春肝脈當先至而反不至，腎脈先至是謂腎反肝也。期七月、八月、忌庚辛。腎反心，二歲死。何謂腎反心？夏，心脈當先至而反不至，腎脈先至，是謂腎反心也。期六月，忌戊己。（臣億等按《千金》云此中不論肺金之氣疏略未論指南又推五行亦頗顛倒待求別錄也）</p>

<h2>診損至脈第五</h2>
<p>脈有損至，何謂也？然：至之脈，一呼再至曰平，三至曰離經，四至曰奪精，五至曰死，六至曰命絕，此至之脈也。何謂損？一呼一至曰離經，二呼一至曰奪精，三呼一至曰死，四呼一至曰命絕，此損之脈也。至脈從下上，損脈從上下也。</p>
<p>損脈之為病奈何？然：一損損於皮毛，皮聚而毛落；二損損於血脈，血脈虛少，不能榮於五臟六腑也；三損損於肌肉，肌肉消瘦，食飲不為肌膚；四損損於筋，筋緩不能自收持；五損損於骨，骨痿不能起於床。反此者，至於收病也。從上下者，骨痿不能起於床者，死；從下上者，皮聚而毛落者，死。治損之法奈何？然；損其肺者，益其氣；損其心者，調其榮衛；損其脾者，調其飲食，適其寒溫；損其肝者，緩其中；損其腎者，益其精氣。此治損之法也。脈有一呼再至，一吸再至；一呼三至，一吸三至；一呼四至，一吸四至；一呼五至，一吸五至；一呼六至，一吸六至；一呼一至，一吸一至；再呼一至，再吸一至；呼吸再至。脈來如此，何以別知其病也？然：脈來一呼再至，一吸再至，不大不小，曰平。一呼三至，一吸三至，為適得病。前大後小，即頭痛目眩；前小後大，即胸滿短氣。一呼四至，一吸四至病適欲甚。脈洪大者，苦煩滿；沉細者，腹中痛；滑者，傷熱；澀者，中霧露。一呼五至，一吸五至，其人當困。沉細即夜加，浮大即晝加，不大小雖困可治，其有大小者為難治。一呼六至，一吸六至，為十死脈也。沉細夜死，浮大晝死。一呼一至，一吸一至，名曰損。人雖能行，猶當（一作猶未）著床，所以然者，血氣皆不足故也。再呼一至，再吸一至，名曰無魂。無魂者，當死也，人雖能行，名曰行屍。扁鵲曰：脈一出一入曰平，再出一入少陰，三出一入太陰，四出一入厥陰。再入一出少陽，三入一出陽明，四入一出太陽。脈出者為陽，入者為陰。故人一呼而脈再動，氣行三寸；一吸而脈再動，氣行三寸。呼吸定息，脈五動。一呼一吸為一息，氣行六寸。人十息，脈五十動，氣行六尺。二十息，脈百動，為一備之氣，以應四時。天有三百六十五日，人有三百六十五節。晝夜漏下水百刻。一備之氣，脈行丈二尺。一日一夜行於十二辰，氣行盡則周遍於身，與天道相合，故曰平，平者，無病也，一陰一陽是也。脈再動為一至，再至而緊即奪氣。一刻百三十五息，十刻千三百五十息，百刻萬三千五百息，二刻為一度，一度氣行一周身，晝夜五十度。脈三至者離經。一呼而脈三動，氣行四寸半。人一息脈七動，氣行九寸。十息脈七十動，氣行九尺。一備之氣。脈百四十動，氣行一丈八尺。一周於身，氣過百八十度，故曰離經。離經者病，一陰二陽是也。三至而緊則奪血。脈四至則奪精。一呼而脈四動，氣行六寸。人一息脈九動，氣行尺二寸。人十息脈九十動，氣行一丈二尺。一備之氣，脈百八十動，氣行二丈四尺。一周於身，氣過三百六十度，再遍於身，不及五節，一時之氣而重至。諸脈浮澀者，五臟無精，難治。一陰三陽是也（四至而緊則奪形）。脈五至者，死。一呼而脈五動，氣行六寸半（當行七寸半）。人一息脈十一動，氣行尺三寸（當行尺五寸）。人十息脈百一十動，氣行丈三尺（當行丈五尺）。一備之氣，脈二百二十動，氣行二丈六尺（當行三丈）。一周於身三百六十五節，氣行過五百四十度。再周於身，過百七十度。一節之氣而至此。氣浮澀，經行血氣竭盡，不守於中，五臟痿痟，精神散亡。脈五至而緊則死，三陰（一作二）三陽是也，雖五猶末，如之何也。脈一損一乘者，人一呼而脈一動，人一息而脈再動，氣行三寸。十息脈二十動，氣行三尺。一備之氣，脈四十動，氣行六尺，不及周身百八十節。氣短不能周遍於身，苦少氣，身體懈墮矣。脈再損者，人一息而脈一動，氣行一寸五分。人十息脈十動，氣行尺五寸。一備之氣，脈二十動，氣行三尺，不及周身二百節。疑氣血盡，經中不能及，故曰離經。血去不在其處，小大便皆血也。脈三損者，人一息復一呼而脈一動。十息脈七動，氣行尺五寸（當行尺五分）。一備之氣，脈十四動，氣行三尺一寸（當行二尺一寸）。不及周身二百九十七節，故曰爭，氣行血留，不能相與俱微。氣閉實則胸滿臟枯，而爭於中，其氣不朝，血凝於中，死矣。脈四損者，再息而脈一動。人十息脈五動，氣行七寸半。一備之氣，脈十動。氣行尺五寸。不及周身三百一十五節，故曰亡血，亡血者，忘失其度，身羸疲，皮裹骨。故氣血俱盡，五臟失神，其死明矣。脈五損者，人再息復一呼而脈一動。人十息脈四動，氣行六寸。一備之氣，脈八動，氣行尺二寸。不及周身三百二十四節，故曰絕。絕者，氣急，不下床，口氣寒，脈俱絕，死矣。</p>
<p>岐伯曰：脈失四時者為至啟，至啟者，為損至之脈也。損之為言，少陰主骨為重，此志損也；飲食衰減，肌肉消者，是意損也；身安臥，臥不便利，耳目不明，是魂損也；呼吸不相通，五色不華，是魄損也；四肢皆見脈為亂，是神損也。大損三十歲，中損二十歲，下損十歲。損，各以春、夏、秋、冬。平人，人長脈短者，是大損，三十歲；人短脈長者，是中損，二十歲；手足皆細，是下損，十歲；失精氣者，一歲而損；男子，左脈短，右脈長，是為陽損，半歲；女子，右脈短，左脈長，是為陰損，半歲。春，脈當得肝脈，反得脾、肺之脈，損；夏，脈當得心脈，反得腎、肺之脈，損；秋，脈當得肺脈，反得肝、心之脈，損；冬，脈當得腎脈，反得心、脾之脈，損。當審切寸口之脈，知絕不絕。前後去為絕。掌上相擊，堅如彈石，為上脈虛盡，下脈尚有，是為有胃氣（上脈盡，下脈堅如彈石，為有胃氣）。上下脈皆盡者，死；不絕不消者，皆生，是損脈也。至之為言，言語音深遠，視憒憒，是志之至也；身體粗大飲食暴多，是意之至也；語言妄見，手足相引，是魂之至也；蘢蔥華色，是魄之至也；脈微小不相應，呼吸自大，是神之至也。是至脈之法也。死生相應，病各得其氣者生，十得其半也。黃帝曰：善。</p>

<h2>診脈動止投數疏數死期年月第六</h2>
<p>脈一動一止，二日死（一經云、一日死）。二動一止，三日死。三動一止，四日死或五日死。四動一止，六日死。五動一止，五日死，或七日死。六動一止，八日死。七動一止，九日死。八動一止，十日死。九動一止，九日死，又云十一日死（一經云：十三日死，若立春死）。十動一止，立夏死（一經云：立春死）。十一動一止，夏至死（一經云：立夏死；一經云：立秋死）。十二、十三動一止，立秋死（一經云：立冬死）。十四、十五動一止，立冬死（一經云：立夏死），二十動一止，一歲死，若立秋死。二十一動一止，二歲死。二十五動一止，立冬死（一經云：一歲死，或二歲死）。三十動一止，二歲若三歲死。三十五動一止，三歲死。四十動一止，四歲死。五十動一止，五歲死。不滿五十動一止，五歲死。</p>
<p>脈來五十投而不止者，五臟皆受氣，即無病（《千金方》云：五行氣畢，陰陽數同，榮衛出入，經脈通流，晝夜百刻，五德相生）。</p>
<p>脈來四十投而一止者，一臟無氣，卻後四歲，春草生而死。</p>
<p>脈來三十投而一止者，二臟無氣，卻後三歲，麥熟而死。</p>
<p>脈來二十投而一止者，三臟無氣，卻後二歲，桑椹赤而死。</p>
<p>脈來十投而一止者，四臟無氣，歲中死。得節不動，出清明日死，遠不出穀雨死矣。</p>
<p>脈來五動而一止者，五臟無氣，卻後五日而死。</p>
<p>脈一來而久住者，宿病在心主中治。</p>
<p>脈二來而久住者，病在肝枝中治。</p>
<p>脈三來而久住者，病在脾下中治。</p>
<p>脈四來而久住者，病在腎間中治。</p>
<p>脈五來而久住者，病在肺支中治。</p>
<p>五脈病，虛羸人得此者，死。所以然者，藥不得而治，針不得而及。盛人可治，氣全故也。</p>

<h2>診百病死生訣第七</h2>
<p>診傷寒，熱盛，脈浮大者，生；沉小者，死。</p>
<p>傷寒，已得汗，脈沉小者，生；浮大者，死。</p>
<p>溫病，三、四日以下，不得汗，脈大疾者，生；脈細小難得者，死，不治。</p>
<p>溫病，穰穰大熱，其脈細小者，死。（《千金》穰穰作時行）</p>
<p>溫病，下利，腹中痛甚者，死，不治。</p>
<p>溫病，汗不出，出不至足者，死；厥逆汗出，脈堅強急者，生；虛緩者，死。</p>
<p>溫病，二、三日，身體熱，腹滿，頭痛，食飲如故，脈直而疾者，八日死。四、五日。</p>
<p>頭痛，腹痛而吐，脈來細強，十二日死。八、九日頭不疼，身不痛，目不赤，色不變，而反利，脈來牒牒，按之不彈手，時大，心下堅，十七日死。</p>
<p>熱病，七、八日，脈不軟（一作喘），不散（一作數）者，當喑。喑後三日，溫汗不出者，死。</p>
<p>熱病，七、八日，其脈微細，小便不利，加暴口燥，脈代，舌焦乾黑者，死。</p>
<p>熱病，未得汗，脈盛躁疾，得汗者，生；不得汗者，難瘥。</p>
<p>熱病，已得汗，脈靜安者，生；脈躁者，難治。</p>
<p>熱病，已得汗，常大熱不去者，亦死。（大，一作專）</p>
<p>熱病，已得汗，熱未去，脈微躁者，慎不得刺治。</p>
<p>熱病，發熱，熱甚者，其脈陰陽皆竭，慎勿刺。不汗出，必下利。</p>
<p>診人被風，不仁痿蹶，其脈虛者，生；堅急疾者，死。</p>
<p>診癲病，虛則可治，實則死。</p>
<p>癲疾，脈實堅者，生；脈沉細小者，死。</p>
<p>癲疾，脈摶大滑者，久久自已。其脈沉小急實，不可治；小堅急，亦不可療。</p>
<p>診頭痛、目痛、久視無所見者，死。（久視，一作卒視）</p>
<p>診人心腹積聚，其脈堅強急者，生；虛弱者，死。又實強者，生；沉者，死。其脈大，腹大脹，四肢逆冷，其人脈形長者，死。腹脹滿，便血，脈大時絕，極下血；脈小疾者，死。</p>
<p>心腹痛，痛不得息，脈細小遲者，生；堅大疾者，死。</p>
<p>腸澼，便血，身熱則死，寒則生。</p>
<p>腸澼下白沫，脈沉則生，浮則死。</p>
<p>腸澼，下膿血，脈懸絕則死，滑大則生。</p>
<p>腸澼之屬，身熱，脈不懸絕，滑大者，生；懸澀者，死。以臟期之。</p>
<p>腸澼，下膿血，脈沉小流連者，生；數疾且大，有熱者，死。</p>
<p>腸澼，筋攣，其脈小細安靜者，生；浮大緊者，死。</p>
<p>洞泄，食不化，不得留，下膿血，脈微小連者，生；緊急者，死。</p>
<p>泄注，脈緩，時小結者，生；浮大數者，死。</p>
<p>䘌蝕陰疘，其脈虛小者，生；緊急者，死。</p>
<p>咳嗽，脈沉緊者，死；浮直者，生；浮軟者，生；小沉伏匿者，死。</p>
<p>咳嗽，羸瘦，脈形堅大者，死。</p>
<p>咳，脫形，發熱，脈小堅急者，死；肌瘦，下（一本云不）脫形，熱不去者，死。</p>
<p>咳而嘔，腹脹且泄，其脈弦急欲絕者，死。</p>
<p>吐血、衄血、脈滑小弱者，生；實大者，死。</p>
<p>汗出若衄，其脈小滑者，生；大躁者，死。</p>
<p>唾血，脈緊強者，死；滑者，生。</p>
<p>吐血而咳，上氣，其脈數，有熱，不得臥者，死。</p>
<p>上氣，脈數者，死。謂其形損故也。</p>
<p>上氣，喘息低昂，其脈滑，手足溫者，生；脈澀，四肢寒者，死。</p>
<p>上氣，面浮腫，肩息，其脈大，不可治，加利必死。（一作又甚）</p>
<p>上氣，注液，其脈虛寧寧伏匿者，生；堅強者死。</p>
<p>寒氣上攻，脈實而順滑者，生；實而逆澀則死。（《太素》云：寒氣暴上，脈滿實何如？曰：實而滑則生，實而逆則死矣。其形盡滿何如？曰；舉形盡滿者，脈急大堅，尺滿而不應，如是者，順則生，逆則死。何謂順則生，逆則死？曰：所謂順者，手足溫也；謂逆者，手足寒也）</p>
<p>痟癉，脈實大，病久可治；脈懸小堅急，病久不可治。</p>
<p>消渴，脈數大者，生；細小浮短者，死。</p>
<p>消渴，脈沉小者，生；實堅大者，死。</p>
<p>水病，脈洪大者，可治；微細者，不可治。</p>
<p>水病，脹閉，其脈浮大軟者，生；沉細虛小者，死。</p>
<p>水病，腹大如鼓，脈實者，生；虛者，死。</p>
<p>卒中惡，吐血數升，脈沉數細者，死；浮大疾快者，生。</p>
<p>卒中惡，腹大，四肢滿，脈大而緩者，生；緊大而浮者，死；緊細而微者，亦生。</p>
<p>病瘡，腰脊強急，瘛瘲者，皆不可治。</p>
<p>寒熱，瘛瘲，其脈代、絕者，死。</p>
<p>金瘡，血出太多，其脈虛細者，生；數實大者，死。</p>
<p>金瘡出血、脈沉小者，生；浮大者，死。</p>
<p>斫瘡，出血一、二石，脈來大，二十日死。</p>
<p>斫刺俱有，病多，少血，出不自止斷者，其脈止，脈來大者，七日死；滑細者，生。</p>
<p>從高頓僕，內有血，腹脹滿，其脈堅強者，生；小弱者，死。</p>
<p>人為百藥所中傷，脈浮澀而疾者，生；微細者，死；洪大而遲者，生。（《千金》遲作速）</p>
<p>人病甚而脈不調者，難瘥。人病甚而脈洪者，易瘥。</p>
<p>人內外俱虛，身體冷而汗出，微嘔而煩擾，手足厥逆，體不得安靜者，死。</p>
<p>脈實滿，手足寒，頭熱，春秋生，冬夏死。老人脈微，陽羸陰強者，生；脈焱大加息（一作如急）者，死。陰弱陽強，脈至而代，奇（一作寄）月而死。</p>
<p>尺脈澀而堅，為血實氣虛也。其發病腹痛、逆滿、氣上行，此為婦人胞中絕傷，有惡血，久成結瘕。得病以冬時，黍穄赤而死。</p>
<p>尺脈細而微者，血氣俱不足，細而來有力者，是穀氣不充，病得節輒動，棗葉生而死。此病秋時得之。</p>
<p>左手寸口脈偏動，乍大乍小，不齊，從寸口至關，關至尺，三部之位，處處動搖，各異不同，其人病，仲夏得之此脈，桃花落而死。（花，一作葉）</p>
<p>右手寸口脈偏沉伏，乍小乍大，朝來浮大，暮夜沉伏。浮大即太過，上出魚際。沉伏即下不至關中。往來無常，時時復來者，榆葉枯落而死。（葉，一作英）</p>
<p>右手尺部，脈三十動一止，有頃更還，二十動一止，乍動乍疏，連連相因，不與息數相應，其人雖食谷，猶不愈，蘩草生而死。</p>
<p>左手尺部，脈四十動而一止，止而復來，來逆如循直木，如循張弓弦，絙絙然如兩人共引一索，至立冬死。（《千金》作至立春而死）</p>

<h2>診三部脈虛實決死生第八</h2>
<p>三部脈調而和者，生。</p>
<p>三部脈廢者，死。</p>
<p>三部脈虛，其人長病得之，死。虛而澀，長病亦死，虛而滑亦死，虛而緩亦死，虛而弦急，癲病亦死。</p>
<p>三部脈實而大，長病得之，死；實而滑，長病得之，生。卒病得之，死；實而緩亦生；實而緊亦生；實而緊急，癲癇可治。</p>
<p>三部脈強，非稱其人病，便死。</p>
<p>三部脈羸，非其人（一作脈）得之，死。</p>
<p>三部脈粗，長病得之，死；卒病得之，生。</p>
<p>三部脈細而軟，長病得之，生；細而數亦生；微而緊亦生。</p>
<p>三部脈大而數，長病得之，生；卒病得之，死。</p>
<p>三部脈微而伏，長病得之，死。</p>
<p>三部脈軟（一作濡），長病得之，不治自愈；治之，死。卒病得之，生。</p>
<p>三部脈浮而結，長病得之，死；浮而滑，長病亦死；浮而數，長病風得之，生；卒病得之，死。</p>
<p>三部脈芤，長病得之，生；卒病得之，死。</p>
<p>三部脈弦而數，長病得之，生；卒病得之，死。</p>
<p>三部脈革，長病得之，死；卒病得之，生。</p>
<p>三部脈堅而數，如銀釵股，蠱毒病，必死；數而軟，蠱毒病得之，生。</p>
<p>三部脈潎潎如羹上肥，長病得之，死；卒病得之，生。</p>
<p>三部脈連連如蜘蛛絲，長病得之，死；卒病得之，生。</p>
<p>三部脈如霹靂，長病得之，死；三十日死。</p>
<p>三部脈如弓弦，長病得之，死。</p>
<p>三部脈累累如貫珠，長病得之，死。</p>
<p>三部脈如水淹然流，長病不治自愈，治之反死。（一云：如水流者，長病七十日死；如水不流者，長病不治自愈）</p>
<p>三部脈如屋漏，長病十日死。（《千金》云：十四日死）</p>
<p>三部脈如雀啄，長病七日死。</p>
<p>三部脈如釜中湯沸，朝得暮死，夜半得日中死，日中得夜半死。</p>
<p>三部脈急，切腹間，病又婉轉腹痛，針上下瘥。</p>

<h1>卷五</h1>

<h2>張仲景論脈第一</h2>
<p>脈有三部，陰陽相乘。榮衛氣血，在人體躬（《千金》作而行人躬）。呼吸出入，上下於中，因息遊布，津液流通。隨時動作，效象形容，春弦秋浮，冬沉夏洪。察色觀脈，大小不同，一時之間，變無經常，尺寸參差，或短或長。上下乖錯，或存或亡。病輒改易，進退低昂。心迷意惑，動失紀綱，願為縷陳，令得分明。師曰：子之所問，道之根源。脈有三部，尺寸及關。榮衛流行，不失衡銓，腎沉心洪。肺浮肝弦，此自經常，不失銖分。出入升降，漏刻周旋，水下二刻，（臣億等詳水下二刻疑檢舊本如此）脈一周身，旋覆寸口，虛實見焉。變化相乘，陰陽相干。風則浮虛，寒則緊弦，沉潛水滀，支飲急弦，動弦為痛，數洪熱煩。設有不應，知變所緣。三部不同，病各異端。太過可怪，不及亦然，邪不空見，終必有奸。審察表裡，三焦別分，知邪所舍，消息診看，料度腑臟，獨見若神。為子條記，傳與賢人。</p>

<h2>扁鵲陰陽脈法第二</h2>
<p>脈，平旦曰太陽，日中曰陽明，晡時曰少陽，黃昏曰少陰，夜半曰太陰，雞鳴曰厥陰，是三陰三陽時也。</p>
<p>少陽之脈，乍小乍大，乍長乍短，動搖六分。王十一月甲子夜半，正月、二月甲子王。</p>
<p>太陽之脈，洪大以長，其來浮於筋上，動搖九分。三月、四月甲子王。</p>
<p>陽明之脈，浮大以短，動搖三分。大前小後，狀如科斗，其至跳。五月、六月甲子王。</p>
<p>少陰之脈緊細，動搖六分。王五月甲子日中，七月、八月甲子王。</p>
<p>太陰之脈、緊細以長，乘於筋上，動搖九分。九月、十月甲子王。</p>
<p>厥陰之脈，沉短以緊，動搖三分。十一月、十二月甲子王。</p>
<p>厥陰之脈急弦，動搖至六分以上，病遲脈寒，少腹痛引腰，形喘者死；脈緩者可治。刺足厥陰入五分。少陽之脈，乍短乍長，乍大乍小，動搖至六分以上。病頭痛，脅下滿，嘔可治；擾即死（一作傴可治，偃即死）。刺兩季肋端足少陽也，入七分。陽明之脈，洪大以浮，其來滑而跳，大前細後，狀如科斗，動搖至三分以上。病眩頭痛，腹滿痛，嘔可治；擾即死。刺臍上四寸，臍下三寸，各六分。從二月至八月，陽脈在表；從八月至正月，陽脈在裡。附陽脈強，附陰脈弱。至即驚，實則痸瘲。細而沉，不痸瘲即泄，泄即煩，煩即渴，渴即腹滿，滿即擾，擾即腸澼，澼即脈代，乍至乍不至。大而沉即咳，咳即上氣，上氣甚則肩息，肩息甚則口舌血出，血出甚即鼻血出。變出寸口，陰陽表裡，以互相乘。如風有道，陰脈乘陽也。寸口中，前後溢者，行風。</p>
<p>寸口中，外實內不滿者，三風、四溫。寸口者，勞風。勞風者，大病亦發，快行汗出亦發。軟風者，上下微微扶骨，是其診也。表緩腹內急者，軟風也。猥雷實夾者，飄風。從陰趨陽者，風邪。一來調，一來速，鬼邪也。陰緩陽急者，表有風來入臟也。陰急者，風已抱陽入腹。上逯逯，下宛宛，不能至陽，流飲也。上下血微，陰強者，為漏癖；陽強者，酒癖也。傴偷不過，微反陽，澹漿也。陰扶骨絕者，從寸口前頓趣於陰，汗水也。來調四布者，欲病水也。陰脈不偷，陽脈傷，復少津。寸口中後大前兌，至陽而實者，癖食。小過陽一分者，七日癖；二分者，十日癖；三分者，十五日癖；四分者，二十日癖；四分中伏不過者，半歲癖。敦敦不至胃陰一分，飲餔餌癖也。外勾者，久癖也。內卷者，十日以還。外強內弱者，裹大核也，並浮而弦者，汁核。並浮緊而數，如沉，病暑食粥（一作微）。有內緊而伏，麥飯若餅。寸口脈倚陽，緊細以微，瓜菜皮也；若倚如緊，薺藏菜也。賾賾無數，生肉癖也；附陽者，炙肉癖也。小倚生，浮大如故，生麥豆也。</p>

<h2>扁鵲脈法第三</h2>
<p>扁鵲曰：人一息脈二至謂平脈，體形無苦。人一息脈三至謂病脈。一息四至謂痹者，脫脈氣，其眼睛青者，死。人一息脈五至以上，死，不可治也。都（一作聲）息病，脈來動，取極五至，病有六、七至也。</p>
<p>扁鵲曰：平和之氣，不緩不急，不滑不澀，不存不亡，不短不長，不俯不仰，不從不橫，此謂平脈，腎（一作緊）受如此（一作剛），身無苦也。</p>
<p>扁鵲曰：脈氣弦急，病在肝。少食多厭，裡急多言，頭眩目痛，腹滿，筋攣，癲疾上氣，少腹積堅，時時唾血，咽喉中干。相病之法，視色聽聲，觀病之所在，候脈要訣豈不微乎？脈浮如數，無熱者，風也。若浮如數，而有熱者，氣也，脈洪大者，又兩乳房動，脈複數，加有寒熱，此傷寒病也。若羸長病，如脈浮溢寸口，復有微熱，此疰氣病也，如復咳又多熱，乍劇乍瘥，難治也。又療無劇者，易瘥；不咳者，易治也。</p>

<h2>扁鵲華佗察聲色要訣第四</h2>
<p>病人五臟已奪。神明不守，聲嘶者，死。</p>
<p>病人循衣縫，譫言者，不可治。</p>
<p>病人陰陽俱絕，掣衣掇空，妄言者，死。</p>
<p>病人妄語錯亂及不能語者，不治；熱病者，可治。</p>
<p>病人陰陽俱絕，失音不能言者，三日半死。</p>
<p>病人兩目眥有黃色起者，其病方愈。</p>
<p>病人面黃目青者，不死；青如草滋，死。</p>
<p>病人面黃目赤者，不死；赤如衃血，死。</p>
<p>病人面黃目白者，不死；白如枯骨，死。</p>
<p>病人面黃目黑者，不死；黑如炲，死。</p>
<p>病人面目俱等者，不死。</p>
<p>病人面黑目青者，不死。</p>
<p>病人面青目白者，死。</p>
<p>病人面黑目白者，不死。</p>
<p>病人面赤目青者，六日死。</p>
<p>病人面黃目青者，九日必死，是謂亂經。飲酒當風邪入胃經，膽氣妄泄，目則為青。雖有天救，不可復生。</p>
<p>病人面赤目白者，十日死。憂恚思慮，心氣內索，面色反好，急求棺槨。</p>
<p>病人面白目黑者，死。此謂榮華已去，血脈空索。</p>
<p>病人面黑目白者，八日死。腎氣內傷，病因留積。</p>
<p>病人面青目黃者，五日死。</p>
<p>病人著床，心痛短氣，脾竭內傷，百日復愈。能起傍徨，因坐於地，其亡倚床，能治此者，可謂神良。</p>
<p>病人面無精光，若土色，不受飲食者，四日死。</p>
<p>病人目無精光及牙齒黑色者，不治。</p>
<p>病人耳目鼻口有黑色起，入於口者，必死。</p>
<p>病人耳目及顴頰赤者，死在五日中。</p>
<p>病人黑色出於額，上髮際，下直鼻脊兩顴上者，亦死在五日中。</p>
<p>病人黑氣出天中，下至年上、顴上者，死。</p>
<p>病人及健人黑色若白色起，入目及鼻口，死在三日中。</p>
<p>病人及健人面忽如馬肝色，望之如青，近之如黑者，死。</p>
<p>病人面黑，目直視，惡風者，死。</p>
<p>病人面黑，唇青者，死。</p>
<p>病人面青，唇黑者，死。</p>
<p>病人面黑，兩脅下滿，不能自轉反者，死。</p>
<p>病人目回回直視，肩息者，一日死。</p>
<p>病人頭目久痛，卒視無所見者，死。</p>
<p>病人陰結陽絕，目精脫，恍惚者，死。</p>
<p>病人陰陽絕竭，目眶陷者，死。</p>
<p>病人眉系傾者，七日死。</p>
<p>病人口如魚口，不能復閉，而氣出多不反者，死。</p>
<p>病人口張者，三日死。</p>
<p>病人唇青，人中反，三日死。</p>
<p>病人唇反，人中滿者，死。</p>
<p>病人唇口忽乾者，不治。</p>
<p>病人唇腫齒焦者，死。</p>
<p>病人陰陽俱竭，其齒如熟小豆，其脈快者，死。</p>
<p>病人齒忽變黑者，十三日死。</p>
<p>病人舌卷卵縮者，必死。</p>
<p>病人汗出不流，舌卷黑者，死。</p>
<p>病人髮直者，十五日死。</p>
<p>病人發如干麻，善怒者，死。</p>
<p>病人發與眉衝起者，死。</p>
<p>病人爪甲青者，死。</p>
<p>病人爪甲白者，不活。</p>
<p>病人手足爪甲下肉黑者，八日死。</p>
<p>病人榮衛竭絕，面浮腫者，死。</p>
<p>病人卒腫，其面蒼黑者，死。</p>
<p>病人手掌腫，無紋者，死。</p>
<p>病人臍腫，反出者，死。</p>
<p>病人陰囊莖俱腫者，死。</p>
<p>病人脈絕，口張足腫，五日死。</p>
<p>病人足趺腫，嘔吐頭重者，死。</p>
<p>病人足趺上腫，兩膝大如斗者，十日死。</p>
<p>病人臥，遺屎不覺者，死。</p>
<p>病人屍臭者，不可治。</p>
<p>肝病皮黑，肺之日庚辛死。</p>
<p>心病目黑，腎之日壬癸死。</p>
<p>脾病唇青，肝之日甲乙死。</p>
<p>肺病頰赤目腫，心之日丙丁死。</p>
<p>腎病面腫唇黃，脾之日戊己死。</p>
<p>青欲如蒼璧之澤，不欲如藍。</p>
<p>赤欲如帛裹朱，不欲如赭。</p>
<p>白欲如鵝羽，不欲如鹽。</p>
<p>黑欲重漆，不欲如炭。</p>
<p>黃欲如羅裹雄黃，不欲如黃土。</p>
<p>目色，赤者病在心，白在肺，黑在腎，黃在脾，青在肝。黃色不可名者，病胸中。</p>
<p>診目病，赤脈從上下者，太陽病也；從下上者，陽明病也；從外入內者，少陽病也。診寒熱瘰癧，目中有赤脈，從上下至瞳子，見一脈，一歲死見一脈半，一歲半死；見二脈，二歲死；見二脈半，二歲半死；見三脈，三歲死。</p>
<p>診齲齒痛，按其陽明之脈，來有過者獨熱，在右右熱，在左左熱，在上上熱，在下下熱。</p>
<p>診血者脈，多赤多熱，多青多痛，多黑為久痹，多赤、多黑、多青皆見者，寒熱身痛。面色微黃，齒垢黃，爪甲上黃，黃疸也。安臥，少黃赤，脈小而澀者，不嗜食。</p>

<h2>扁鵲診諸反逆死脈要訣第五</h2>
<p>扁鵲曰：夫相死脈之氣，如群鳥之聚，一馬之馭系，水交馳之狀，如懸石之落。出筋之上，藏筋之下，堅關之裡，不在榮衛，伺候交射，不可知也。脈病人不病，脈來如屋漏、雀啄者，死（屋漏者，其來既絕而止，時時復起，而不相連屬也。雀啄者，脈來甚數而疾，絕止復頓來也）。又經言：得病七八日，脈如屋漏、雀啄者，死（脈彈人手如黍米也）脈來如彈石，去如解索者，死。（彈石者，辟辟急也。解索者，動數而隨散亂，無復次緒也）脈困，病人脈如蝦之遊，如魚之翔者，死。（蝦游者，苒苒而起，尋復退沒，不知所在，久乃復起，起輒遲而沒去速者是也。魚翔者，似魚不行，而但掉尾動，頭身搖而久住者是也）脈如懸薄卷索者，死。脈如轉豆者，死。脈如偃刀者，死。脈湧湧不去者，死。脈忽去忽來，暫止復來者，死。脈中侈者，死。脈分絕者，死。（上下分散也）脈有表無里者，死。經名曰結，去即死。何謂結？脈在指下如麻子動搖，屬腎，名曰結，去死近也。脈五來一止，不復增減者，死。經名曰代。何謂代？脈五來一止也。脈七來是人一息，半時不復增減，亦名曰代，正死不疑。</p>
<p>經言：病或有死，或有不治自愈，或有連年月而不已。其死生存亡，可切脈而知之耶？然：可具知也。設病者若閉目不欲見人者，脈當得肝脈，弦急而長，反得肺脈浮短而澀者，死也。病若開目而渴，心下牢者，脈當得緊實而數，反得沉滑而微者，死。病若吐血，復鼽衄者，脈當得沉細，而反浮大牢者，死。病若譫言妄語，身當有熱，脈當洪大，而反手足四逆，脈反沉細微者，死。病若大腹而泄，脈當微細而澀，反得緊大而滑者，死。此之謂也。</p>
<p>經言：形脈與病相反者，死。奈何？然：病若頭痛目痛，脈反短澀者，死。病若腹痛，脈反浮大而長者，死。</p>
<p>病若腹滿而喘，脈反滑利而沉者，死。</p>
<p>病若四肢厥逆，脈反浮大而短者，死。</p>
<p>病若耳聾，脈反浮大而澀者，死（《千金翼》云：脈大者生，沉遲細者難治）</p>
<p>病若目䀮䀮，脈反大而緩者，死。左有病而右痛，右有病而左痛，下有病而上痛，上有病而下痛，此為逆，逆者死，不可治。</p>
<p>脈來沉之絕濡，浮之不止，推手者，半月死。（一作半日）</p>
<p>脈來微細而絕者，人病當死。</p>
<p>人病脈不病者，生；脈病人不病者，死。</p>
<p>人病屍厥，呼之不應，脈絕者，死。脈當大反小者，死。</p>
<p>肥人脈細小，如絲欲絕者，死。</p>
<p>羸人得躁脈者，死。</p>
<p>人身澀而脈來往滑者，死。</p>
<p>人身滑而脈來往澀者，死。</p>
<p>人身小而脈來往大者，死。</p>
<p>人身短而脈來往長者，死。</p>
<p>人身長而脈來往短者，死。</p>
<p>人身大而脈來往小者，死。</p>
<p>尺脈不應寸，時如馳，半日死。（《千金》云：尺脈上應寸口，太遲者，半日死）</p>
<p>肝脾俱至，則穀不化。肝多即死。</p>
<p>肺肝俱至，則癰疽，四肢重。肺多即死。</p>
<p>心肺俱至，則痹，消渴，懈怠。心多即死。</p>
<p>腎心俱至，則難以言，九竅不通，四肢不舉。腎多即死。</p>
<p>脾腎俱至，則五臟敗壞。脾多即死。</p>
<p>肝心俱至，則熱甚痸瘲，汗不出，妄見邪。</p>
<p>肝腎俱至，則疝瘕，少腹痛，婦人月使不來。</p>
<p>肝滿、腎滿、肺滿皆實，則為腫。肺之雍，喘而兩胠滿。肝雍，兩胠滿，臥則驚，不得小便。腎雍，腳下至少腹滿，𦯓有大小，髀胻大跛，易偏枯。</p>
<p>心脈滿大，癇痸筋攣。</p>
<p>肝脈小急，癇痸筋攣。</p>
<p>肝脈騖暴，有所驚駭，脈不至，若喑，不治自已。</p>
<p>腎脈小急，肝脈小急，心脈小急，不鼓皆為瘕。</p>
<p>腎肝並沉，為石水；並浮，為風水；並虛，為死；並小弦，欲驚。</p>
<p>腎脈大急沉，肝脈大急沉，皆為疝。</p>
<p>心脈搏滑急為心疝，肺脈沉搏為肺疝。</p>
<p>脾脈外鼓，沉為腸澼，久自已。</p>
<p>肝脈小緩為腸澼，易治。</p>
<p>腎脈小搏沉，為腸澼下血，溫身熱者死。心肝澼，亦下血。二臟同病者可治，其脈小沉澀者為腸澼，其身熱者死，熱見七日死。</p>
<p>胃脈沉鼓澀，胃外鼓大，心脈小緊急，皆膈偏枯，男子發左，女子發右，不喑舌轉，可治，三十日起。其順者喑，三歲起。年不滿二十者，三歲死。</p>
<p>脈至而搏，血衄身有熱者死。脈來如懸鉤，浮，為熱。</p>
<p>脈至如喘，名曰氣厥。氣厥者，不知與人言。（《素問》《甲乙》作暴厥）</p>
<p>脈至如數，使人暴驚，三四日自已。</p>
<p>脈至浮合，浮合如數，一息十至、十至以上，是為經氣予不足也，微見，九十日死。</p>
<p>脈至如火新然，是心精之予奪也，草乾而死。</p>
<p>脈至如散葉，是肝氣予虛也，木葉落而死。（木葉落作棗華）</p>
<p>脈至如省客，省客者，脈塞而鼓，是腎氣予不足也，懸去棗華而死。</p>
<p>脈至如泥丸，是胃精予不足也，榆莢落而死。（《素問》莢作葉）</p>
<p>脈至如橫格，是膽氣予不足也，禾熟而死。</p>
<p>脈至如弦縷，是胞精予不足也，病善言，下霜而死；不言，可治。</p>
<p>脈至如交漆，交漆者，左右旁至也，微見四十日死。（《甲乙》作交棘）。</p>
<p>脈至如湧泉，浮鼓肌中，是大腸氣予不足也，少氣，味韭英而死。脈至如委土（《素問》作頹土）之狀，按之不得，是肌氣予不足也，五色先見黑，白壘（一作藟）發死。脈至如懸雍，懸雍者，浮揣切之益大，是十二俞之予不足也，水凝而死。</p>
<p>脈至如偃刀，偃刀者，浮之小急也，按之堅大急，五臟菀熟，寒熱獨並於腎也，如此其人不得坐，立春而死。脈至如丸滑不直手，不直手者，按之不可得也，是大腸氣予不足也，棗葉生而死。脈至如舂者，令人善恐，不欲坐臥，行立常聽，是小腸氣予不足也，季秋而死。</p>
<p>問曰：嘗以春二月中，脈一病人，其脈反沉。師記言：到秋當死。其病反愈，到七月復病，因往脈之，其脈續沉。復記言：至冬死。</p>
<p>問曰：二月中得沉脈，何以故處之至秋死也？師曰：二月之時，其脈自當濡弱而弦，得沉脈，到秋自沉，脈見浮即死，故知到秋當死也。七月之時，脈復得沉，何以處之至冬當死？</p>
<p>師曰：沉脈屬腎，真臟脈也，非時妄見。經言：王相囚死。冬脈本王脈，不再見，故知至冬當死也。然後至冬復病，王以冬至日死，故知為諦。華佗效此。</p>

<h1>卷六</h1>

<h2>肝足厥陰經病證第一</h2>
<p>肝氣虛，則恐；實，則怒。肝氣虛，則夢見園苑生草，得其時，則夢伏樹下不敢起。肝氣盛，則夢怒。厥氣客於肝，則夢山林樹木。</p>
<p>病在肝，平旦慧，下晡甚，夜半靜。</p>
<p>病先發於肝者，頭目眩，脅痛支滿；一日之脾，閉塞不通，身痛體重；二日之胃，而腹脹；三日之腎，少腹腰脊痛，脛痠；十日不已，死。冬日入，夏早食。</p>
<p>肝脈搏堅而長，色不青，當病墜墮，若搏，因血在脅下，令人喘逆。若軟而散。其色澤者，當病溢飲。溢飲者，濕暴多飲，而溢（一作易）入肌皮腸胃之外也。</p>
<p>肝脈沉之而急，浮之亦然，苦脅下痛，有氣支滿，引少腹而痛，時小便難，苦目眩頭痛，腰背痛，足為逆寒，時癃。女人月使不來，時亡時有，得之少時有所墜墮。青脈之至也，長而左右彈，診曰有積氣在心下，支胠，名曰肝痹。得之寒濕，與疝同法，腰痛，足清，頭痛。</p>
<p>肝中風者，頭目瞤，兩脅痛，行常傴，令人嗜甘如阻婦狀。</p>
<p>肝中寒者，其人洗洗惡寒，翕翕發熱，面翕然赤，漐漐有汗，胸中煩熱。</p>
<p>肝中寒者，其人兩臂不舉，舌本（又作大）燥，善太息，胸中痛，不得轉側，時盜汗，咳，食已吐其汁。</p>
<p>肝主胸中，喘，怒罵，其脈沉，胸中叉窒，欲令人推按之，有熱，鼻窒。凡有所墜墮，惡血留內，若有所大怒，氣上而不能下，積於左脅下，則傷肝。肝傷者，其人脫肉，又臥，口欲得張，時時手足青，目瞑，瞳人痛，此為肝臟傷所致也。</p>
<p>肝脹者，脅下滿而痛引少腹。</p>
<p>肝水者，其人腹大，不能自轉側，而脅下腹中痛，時時津液微生，小便續通。</p>
<p>肺乘肝，即為癰腫；心乘肝，必吐利。</p>
<p>肝著者，其病人常欲蹈其胸上，先未苦時，但欲飲熱。</p>
<p>肝之積，名曰肥氣，在左脅下，如覆杯，有頭足，如龜鱉狀。久久不愈，發咳逆，痎瘧，連歲月不已。以季夏戊己日得之，何也？肺病傳肝，肝當傳脾，脾適以季夏王，王者不受邪，肝復欲還肺，肺不肯受，因留結為積，故知肥氣以季夏得之。</p>
<p>肝病，其色青，手足拘急，脅下苦滿，或時眩冒，共脈弦長，此為可治。宜服防風竹瀝湯、秦艽散。春當刺大敦，夏刺行間，冬刺曲泉，皆補之；季夏刺太衝，秋刺中郄，皆瀉之。又當灸期門百壯，背第九椎五十壯。</p>
<p>肝病者，必兩脅下痛引少腹，令人善怒。虛則目䀮䀮無所見，耳無所聞，善恐，如人將捕之。若欲治之，當取其經。</p>
<p>足厥陰與少陽氣逆，則頭目痛，耳聾不聰，頰腫，取血者。邪在肝，則兩脅中痛，寒中。惡血在內，胻善瘛，節時腫。取之行間以引脅下，補三里以溫胃中，取血脈以散惡血，取耳間青脈以去其瘛。足厥陰之脈，起於大指聚毛之際，上循足趺上廉，去內踝一寸，上踝八寸，交出太陰之後，上膕內廉，循股，入陰毛中，環陰器，抵少腹，挾胃，屬肝，絡膽，上貫膈，布脅肋，循喉嚨之後，上入頏顙，連目系，上出額，與督脈會於巔。其支者，從目系下頰裡，環唇內。其支者，復從肝別貫膈，上注肺中。是動則病腰痛，不可以俯仰，丈夫頹疝，婦人少腹腫，甚則嗌乾，面塵脫色。是主肝所生病者，胸滿，嘔逆，洞泄，狐疝，遺溺，閉癃。盛者，則寸口大一倍於人迎；虛者，則寸口反小於人迎。足厥陰之別，名曰蠡溝，去內踝上五寸，別走少陽。其別者，循經上睪，結於莖。其病氣逆，則睪腫卒疝。實則挺長，熱虛則暴癢。取之所別。</p>
<p>肝病，胸滿脅脹，善恚怒，叫呼，身體有熱，而復惡寒，四肢不舉，面目白，身體滑。其脈當弦長而急，今反短澀，其色當青，而反白者，此是金之剋木，為大逆，十死不治。</p>

<h2>膽足少陽經病證第二</h2>
<p>膽病者，善太息，口苦，嘔宿汁，心澹澹恐，如人將捕之，嗌中介介然，數唾，候在足少陽之本末，亦見其脈之陷下者，灸之；其寒熱，刺陽陵泉。善嘔，有苦汁，長太息，心中澹澹，善悲恐，如人將捕之，邪在膽，逆在胃，膽液則口苦，胃氣逆則嘔苦汁，故曰嘔膽。刺三里，以下胃氣逆；刺足少陽血絡，以閉膽；卻調其虛實，以去其邪也。</p>
<p>膽脹者，脅下痛脹，口苦，太息。</p>
<p>厥氣客於膽，則夢鬥訟。</p>
<p>足少陽之脈，起於目兌眥，上抵頭角，下耳後，循頸，行手少陽之脈前，至肩上，卻交手少陽之後，入缺盆。其支者，從耳後入耳中，出走耳前，至兌眥後。其支者，別兌眥，下大迎，合手少陽於䪼（一本云：別兌眥，上迎手少陽於巔），下加頰車，下頸，合缺盆，以下胸中，貫膈，絡肝，屬膽，循脅裡，出氣街，繞毛際，橫入髀厭中。其直者，從缺盆下腋，循胸中，過季脅，下合髀厭中，以下循髀陽，出膝外廉，下外輔骨之前，直下抵絕骨之端，下出外踝之前，循足趺上，出小指次指之端。其支者，趺上入大指之間，循大指歧內，出其端，還貫入爪甲，出三毛。是動則病口苦，善太息，心脅痛，不能反側，甚則面微塵，體無膏澤，足外反熱，是為陽厥。是主骨所生病者，頭痛角頷痛，目兌眥痛，缺盆中腫痛，腋下腫，馬刀俠癭，汗出，振寒，瘧，胸中、脅肋，髀、膝外至胻、絕骨、外踝前，及諸節皆痛，小指次指不用。盛者，則人迎大一倍於寸口；虛者，則人迎反小於寸口也。</p>

<h2>心手少陰經病證第三</h2>
<p>心氣虛，則悲不已；實，則笑不休。心氣虛，則夢救火，陽物，得其時則夢燔灼。心氣盛，則夢喜笑及恐畏。</p>
<p>厥氣客於心，則夢丘山煙火。</p>
<p>病在心，日中慧，夜半甚，平旦靜。</p>
<p>病先發於心者，心痛；一日之肺，喘咳；三日之肝，脅痛支滿；五日之脾，閉塞不通，身痛體重；三日不已，死，冬夜半，夏日中。心脈搏堅而長，當病舌卷不能言。其軟而散者。當病消渴，自已。心脈沉之小而緊，浮之不喘，苦心下聚氣而痛，食不下，喜嚥唾，時手足熱，煩滿，時忘，不樂，喜太息，得之憂思。赤脈之至也，喘而堅。診曰有積氣在中，時害於食，名曰心痹。得之外疾，思慮而心虛，故邪從之。</p>
<p>心脈急，名曰心疝，少腹當有形。其以心為牡臟，小腸為之使，故少腹當有形。邪哭使魂魄不安者，血氣少也。血氣少者，屬於心。心氣虛者，其人即畏（一作衰），合目欲眠，夢遠行而精神離散，魂魄妄行。陰氣衰者即為癲。陽氣衰者即為狂。五臟者，魂魄之宅舍，精神之所依託也。魂魄飛揚者，其五臟空虛也，即邪神居之，神靈所使，鬼而下之，脈短而微，其臟不足，則魂魄不安。魂屬於肝，魄屬於肺。肺主津液，即為涕泣。肺氣衰者，即為泣出。肝氣衰者，魂則不安。肝主善怒，其聲呼。</p>
<p>心中風者，翕翕發熱，不能起，心中飢而欲食，食則嘔。</p>
<p>心中寒者，其人病心如啖蒜狀。劇者，心痛徹背，背痛徹心，如蟲注。其脈浮者，自吐乃愈。愁憂思慮則傷心，心傷則苦驚，喜忘，善怒。心傷者，其人勞倦即頭面赤而下重，心中痛徹背，自發煩熱，當臍挑手，其脈弦，此為心臟傷所致也。</p>
<p>心脹者，煩心，短氣，臥不安。</p>
<p>心水者，其人身體重（一作腫），而少氣，不得臥，煩而躁，其陰大腫。</p>
<p>腎乘心，必癃。</p>
<p>真心痛，手足清至節，心痛甚，旦發夕死，夕發旦死。</p>
<p>心腹痛，懊憹，發作腫聚，往來上下行，痛有休作，心腹中熱，苦渴，涎出者，是蛔咬也。以手聚而堅，持之毋令得移，以大針刺之，久持之，蟲不動，乃出針。腸中有蟲蛔咬，皆不可取以小針。</p>
<p>心之積，名曰伏梁，起於臍上，上至心，大如臂。久久不愈，病煩心，心痛。以秋庚辛日得之，何也？腎病傳心，心當傳肺，肺適以秋王，王者不受邪，心復欲還腎，腎不肯受，因留結為積，故知伏梁以秋得之。心病，其色赤，心痛，短氣手掌煩熱，或啼笑罵詈，悲思愁慮，面赤身熱，其脈實大而數，此為可治。春當刺中衝，夏刺勞宮，季夏刺太陵，皆補之；秋刺間使，冬刺曲澤，皆瀉之（此是手厥陰心包絡經）。又當灸巨闕五十壯，背第五椎百壯。心病者，胸內痛，脅支滿，兩脅下痛，膺背肩甲間痛，兩臂內痛。虛則胸腹大，脅下與腰背相引而痛。取其經，手少陰、太陽，舌下血者，其變病，刺郄中血者。邪在心，則病心痛，善悲，時眩僕，視有餘不足而調之其輸。黃帝曰：手少陰之脈獨無輸，何也？岐伯曰：少陰者，心脈也，心者，五臟六腑之大主也。心為帝王，精神之所舍，其臟堅固，邪不能客。客之則傷心，心傷則神去，神去則身死矣。故諸邪在於心者，皆在心之包絡，包絡者，心主之脈也，故少陰無輸焉。少陰無輸，心不病乎？對曰：其外經腑病，臟不病，故獨取其經於掌後兌骨之端也。手心主之脈，起於胸中，出屬心包，下膈，歷絡三焦，其支者，循胸，出脅，下腋三寸，上抵腋，下循臑內，行太陰少陰之間，入肘中，下臂，行兩筋之間，入掌中，循中指出其端。其支者，別掌中，循小指次指出其端。是動則病手心熱，肘臂攣急，腋腫，甚則胸脅支滿，心中澹澹大動，面赤目黃，善笑不休。是主脈所生病者，煩心，心痛，掌中熱。盛者，則寸口大一倍於人迎；虛者則寸口反小於人迎也。手心主之別，名曰內關，去腕二寸，出於兩筋間，循經以上，繫於心包，絡心系。氣實則心痛，虛則為煩心，取之兩筋間。心病，煩悶，少氣，大熱，熱上蕩心，嘔吐，咳逆，狂語，汗出如珠，身體厥冷，其脈當浮，今反沉濡而滑；其色當赤，而反黑者，此是水之剋火，為大逆，十死不治。</p>

<h2>小腸手太陽經病證第四</h2>
<p>小腸病者，少腹痛，腰脊控睪而痛，時窘之，復耳前熱。若寒甚，獨肩上熱，及手小指次指之間熱。若脈陷者，此其候也。</p>
<p>少腹控睪，引腰脊，上衝心，邪在小腸者，連睪系，屬於脊，貫肝肺，絡心系。氣盛則厥逆，上衝腸胃，動肝肺，散於肓，結於厭（一作齊）。故取之肓原以散之，刺太陰以與之，取厥陰以下之，取巨虛下廉以去之，按其所過之經以調之。</p>
<p>小腸有寒，其人下重，便膿血，有熱，必痔。</p>
<p>小腸有宿食，常暮發熱，明日復止。</p>
<p>小腸脹者，少腹䐜脹，引腹而痛。</p>
<p>厥氣客於小腸，則夢聚邑街衢。</p>
<p>手太陽之脈，起之於小指之端，循手外側，上腕，出踝中，直上，循臂骨下廉，出肘內側兩骨之間，上循臑外後廉，出肩解，繞肩甲，交肩上，入缺盆，向腋，絡心，循咽，下膈，抵胃，屬小腸。其支者，從缺盆循頸上頰，至目兌眥，卻入耳中。其支者，別頰，上䪼，抵鼻，至目內眥，斜絡於顴。是動則病嗌痛，頷腫，不可以顧，肩似拔，臑似折。是主液所生病者，耳聾，目黃，頰頷腫，頸、肩、臑、肘、臂外後廉痛。盛者，則人迎大再倍於寸口；虛者，則人迎反小於寸口也。</p>

<h2>脾足太陰經病證第五</h2>
<p>脾氣虛，則四肢不用，五臟不安；實，則腹脹，涇溲不利。</p>
<p>脾氣虛，則夢飲食不足，得其時，則夢築垣蓋屋。脾氣盛，則夢歌樂，體重，手足不舉。</p>
<p>厥氣客於脾，則夢丘陵大澤，壞屋風雨。</p>
<p>病在脾，日昳慧，平旦甚，日中持，下晡靜。</p>
<p>病先發於脾，閉塞不通，身痛體重；一日之胃，而腹脹；二日之腎，少腹腰脊痛，脛痠；三日之膀胱，背𦛗筋痛，小便閉；十日不已，死。冬人定，夏晏食。脾脈搏堅而長，其色黃，當病少氣。其軟而散，色不澤者，當病足骭腫，若水狀。脾脈沉之而濡，浮之而虛，苦腹脹，煩滿，胃中有熱，不嗜食，食而不化，大便難，四肢苦痹。時不仁，得之房內。月使不來，來而頻並。黃脈之至也，大而虛，有積氣在腹中，有厥氣，名曰厥疝，女子同法。得之疾使四肢，汗出當風。</p>
<p>寸口脈弦而滑，弦則為痛，滑則為實。痛即為急，實即為踴，痛踴相搏，即胸脅搶急。趺陽脈浮而澀，浮即胃氣微，澀即脾氣衰，微衰相搏，即呼吸不得，此為脾家失度。</p>
<p>寸口脈雙緊，即為入，其氣不出，無表有里，心下痞堅。趺陽脈微而澀，微即無胃氣，澀即傷脾。寒在於膈，而反下之，寒積不消，胃微脾傷，穀氣不行，食己自噫。寒在胸膈，上虛下實，穀氣不通，為秘塞之病。</p>
<p>寸口脈緩而遲，緩則為陽，其氣長；遲則為陰，榮氣促。榮衛俱和，剛柔相得，三焦相承，其氣必強。趺陽脈滑而緊，滑即胃氣實，緊即脾氣傷。得食而不消者，此脾不治也，能食而腹不滿，此為胃氣有餘。腹滿而不能食，心下如飢，此為胃氣不行，心氣虛也。得食而滿者，此為脾家不治。脾中風者，翕翕發熱，形如醉人，腹中煩重，皮肉瞤瞤而短氣也，凡有所擊僕，若醉飽入房，汗出當風，則傷脾。脾傷則中氣，陰陽離別，陽不從陰，故以三分候死生。脾氣弱，病利，下白，腸垢，大便堅，不能更衣，汗出不止，名曰脾氣弱。或五液注下，青、黃、赤、白、黑。病人鼻下平者，胃病也；微赤者，病發癰；微黑者，有熱；青者，有寒；白者，不治。唇黑者，胃先病；微燥而渴者，可治；不渴者，不可治。臍反出者，此為脾先落。（一云先終）脾脹者，善噦，四肢急，體重不能衣。（一作枚）脾水者，其人腹大，四肢苦重，津液不生，但苦少氣，小便難。趺陽脈浮而澀，浮則胃氣強，澀則小便數，浮澀相搏，大便則堅，其脾為約。脾約者，其人大便堅，小便利而反不渴。凡人病脈已解，而反暮微煩者，人見病者瘥安，而強與谷，脾胃氣尚弱，不能消穀，故令微煩。損谷則愈。脾之積，名曰痞氣，在胃脘，覆大如盤。久久不愈，病四肢不收，黃癉，食飲不為肌膚。以冬壬癸日得之，何也？肝病傳脾，脾當傳腎，腎適以冬王，王者不受邪，脾復欲還肝。肝不肯受，因留結為積，故知痞氣以冬得之。脾病，其色黃，飲食不消，腹苦脹滿，體重節痛，大便不利，其脈微緩而長，此為可治。宜服平胃丸、瀉脾丸、茱萸丸、附子湯。春當刺隱白，冬刺陰陵泉，皆瀉之；夏刺大都，季夏刺公孫，秋刺商丘，皆補之。又當灸章門五十壯，背第十一椎百壯。脾病者，必身重，苦飢，足痿不收（《素問》作善肌，肉痿，足不收）。行善瘛，腳下痛；虛則腹脹，腸鳴，溏泄，食不化。取其經，足太陰、陽明、少陰血者。</p>
<p>邪在脾胃，肌肉痛。陽氣有餘，陰氣不足，則熱中，善飢；陽氣不足，陰氣有餘，則寒中，腸鳴腹痛；陰陽俱有餘，若俱不足，則有寒有熱。皆調其三里。足太陰之脈，起於大指之端，循指內側白肉際，過核骨後，上內踝前廉，上腨內，循胻骨後，交出厥陰之前，上循膝股內前廉，入腹，屬脾，絡胃，上膈，挾咽，連舌本，散舌下。其支者，復從胃別上膈，注心中。是動則病舌本強，食則嘔（一作吐），胃脘痛，腹脹，善噫，得後與氣，則快然而衰，身體皆重。是主脾所生病者，舌本痛，體不能動搖，食不下，煩心，心下急痛，寒瘧，溏，瘕，泄，水閉，黃疸，好臥，不能食肉，唇青，強立，股膝內痛厥，足大趾不用。盛者，則寸口大三倍於人迎；虛者，則寸口反小於人迎。足太陰之別，名曰公孫，去本節後一寸，別走陽明。其別者，入絡腸胃。厥氣上逆，則霍亂。實則腹中切痛，虛則鼓脹。取之所別。</p>
<p>脾病，其色黃，體青，失溲，直視，唇反張，爪甲青，飲食吐逆，體重節痛，四肢不舉。其脈當浮大而緩，今反弦急，其色當黃，今反青，此是木之剋土，為大逆，十死不治。</p>

<h2>胃足陽明經病證第六</h2>
<p>胃病者，腹脹，胃脘當心而痛，上支兩脅，膈咽不通，飲食不下，取三里。飲食不下，隔塞不通，邪在胃脘。在上脘，則抑而刺之；在下脘，則散而去。胃脈搏堅而長，其色赤，當病折髀。其軟而散者，當病食痹，髀痛。胃中有癖，食冷物者，痛，不能食；食熱即能食。胃脹者，腹滿，胃脘痛，鼻聞焦臭，妨於食，大便難。</p>
<p>診得胃脈，病形何如？曰：胃實則脹，虛則泄。病先發於胃，脹滿；五日之腎，少腹腰脊痛，脛痠；三日之膀胱，背𦛗筋痛，小便閉；五日上之脾，閉塞不通，身痛體重（《靈樞》云：上之心）。六日不已，死，冬夜半後，夏日昳。（六日一作三日）脈浮而芤，浮則為陽，芤則為陰，浮芤相搏，胃氣生熱，其陽則絕。趺陽脈浮者，胃氣虛也。趺陽脈浮大者，此胃家微，虛煩，圊必日再行。芤而有胃氣者，脈浮之大而軟，微按之芤，故知芤而有胃氣也。趺陽脈數者，胃中有熱，即消穀引食。趺陽脈澀者，胃中有寒，水穀不化。趺陽脈粗粗而浮者，其病難治。趺陽脈浮遲者，故久病。趺陽脈虛則遺溺，實則失氣。動作頭痛重，熱氣朝者，屬胃。厥氣客於胃，則夢飲食。足陽明之脈，起於鼻交頞中，旁約太陽之脈，下循鼻外，入上齒中，還出挾口，環唇，下交承漿。卻循頤後下廉出大迎，循頰車，上耳前，過客主人，循髮際，至額顱。其支者，從大迎前下人迎，循喉嚨，入缺盆，下膈，屬胃，絡脾。其直者，從缺盆下乳內廉，下挾臍，入氣街中。其支者，起胃下口，循腹裡，下至氣街中而合，以下髀關，抵伏菟，下入膝臏中，下循胻外廉，下足跗，入中指內間。其支者，下膝三寸而別，以下入中指外間。其支者，別跗上，入大指間，出其端。是動則病悽悽然振寒，善伸，數欠，顏黑。病至⿰缶公人與火，聞木音則惕然而驚，心動，欲獨閉戶牖而處，甚則欲上高而歌，棄衣而走，賁響腹脹，是為骭厥。是主血（血一作胃）所生病者，狂，瘧（一作瘛），溫，淫汗出，鼽衄，口喎，唇緊，頸腫，喉痹，大腹水腫，膝臏痛，循膺、乳、街、股、伏菟、骭外廉、足跗上皆痛，中指不用。氣盛，則身以前皆熱，其有餘於胃，則消穀善飢，溺色黃；氣不足，則身以前皆寒慄，胃中寒則脹滿。盛者，則人迎大三倍於寸口；虛者，則人迎反小於寸口也。</p>

<h2>肺手太陰經病證第七</h2>
<p>肺氣虛，則鼻息利，少氣；實，則喘喝，胸憑仰息。肺氣虛，則夢見白物，見人斬血藉藉，得其時，則夢見兵戰；肺氣盛，則夢恐懼，哭泣。厥氣客於肺，則夢飛揚，見金鐵之器奇物。</p>
<p>病在肺，下晡慧，日中甚，夜半靜。</p>
<p>病先發於肺，喘咳；三日之肝，脅痛支滿；一日之脾，閉塞不通，身痛體重；五日之胃，腹脹；十日不已，死。冬日入，夏日出。肺脈搏堅而長，當病唾血，其濡而散者，當病漏汗（漏，一作灌）。至今不復散發。</p>
<p>肺脈沉之而數，浮之而喘，苦洗洗寒熱，腹滿，腸中熱，小便赤，肩背痛，從腰以上汗出。得之房內，汗出當風。白脈之至也，喘而浮大，上虛下實，驚，有積氣在胸中，喘而虛，名曰肺痹。寒熱，得之因醉而使內也。</p>
<p>肺中風者，口燥而喘，身運而重，冒而腫脹。</p>
<p>肺中寒者，其人吐濁涕。</p>
<p>形寒寒飲則傷肺，以其兩寒相感，中外皆傷，故氣逆而上行。肺傷者，其人勞倦則咳唾血。其脈細緊浮數，皆吐血，此為躁擾嗔怒得之，肺傷氣擁所致。</p>
<p>肺脹者，虛而滿，喘咳逆倚息，目如脫狀，其脈浮。肺水者，其人身體重，而小便難，時時大便鴨溏。肝乘肺，必作虛。脈軟而弱，弱反在關，軟反在巔。浮反在上，弱反在下。浮則為陽，弱則血不足，必弱為虛。浮弱自別，浮則自出，弱則為入。浮則為出不入，此為有表無里；弱則為入不出，此為無表有里。陽出極汗，齊腰而還，此為無表有里，故名曰厥陽。在當汗出不汗出。趺陽脈浮緩，少陽微緊，微為血虛，緊為微寒，此為鼠乳。其病屬肺。肺之積，名曰息賁，在右脅下，覆大如杯。久久不愈，病洒洒寒熱，氣逆喘咳，發肺癰，以春甲乙日得之，何也？心病傳肺，肺當傳肝，肝適以春王，王者不受邪，肺復欲還心，心不肯受，因留結為積，故知息賁以春得之。</p>
<p>肺病，其色白，身體但寒無熱，時時咳，其脈微遲，為可治。宜服五味子大補肺湯、瀉肺散。春當刺少商，夏刺魚際，皆瀉之；季夏刺太淵，秋刺經渠，冬刺尺澤，皆補之。又當灸膻中百壯，背第三椎二十五壯。肺病者，必喘咳，逆氣，肩息，背痛，汗出，尻、陰、股、膝攣，髀、腨、胻、足皆痛。虛則少氣，不能報息，耳聾，嗌乾。取其經手太陰，足太陽之外、厥陰內少陰血者。邪在肺，則皮膚痛，發寒熱，上氣，氣喘，汗出，咳動肩背。取之膺中、外輸，背第三椎之旁，以手痛按之快然，乃刺之，取之缺盆中以越之。手太陰之脈，起於中焦，下絡大腸，還循胃口，上膈，屬肺，從肺系橫出腋下，下循臑內，行少陰心主之前，下肘中，後循臂內上骨下廉，入寸口，上魚，循魚際，出大指之端。其支者，從腕後直次指內廉，出其端。是動則病肺脹滿，膨膨而喘咳，缺盆中痛，甚則交兩手而瞀，是為臂厥。是主肺所生病者，咳，上氣、喘喝，煩心，胸滿，臑臂內前廉痛，掌中熱。氣盛有餘，則肩背痛，風汗出，小便數而欠；氣虛，則肩背痛，寒，少氣不足以息，溺色變，卒遺失無度。盛者，則寸口大三倍於人迎；虛者，則寸口反小於人迎也。手太陰之別，名曰列缺。起於腋下（一云腕上）分間，別走陽明。其別者，並太陰之經，直入掌中，散入於魚際。其實則手兌掌起，虛則欠咳，小便遺數。取之去腕一寸半。肺病，身當有熱，咳嗽，短氣，唾出膿血。其脈當短澀，今反浮大，其色當白，而反赤者，此是火之剋金，為大逆，十死不治。</p>

<h2>大腸手陽明經病證第八</h2>
<p>大腸病者，腸中切痛而鳴濯濯，冬日重感於寒則泄，當臍而痛，不能久立。與胃同候。取巨虛上廉。腸中雷鳴，氣上衝胸，喘，不能久立，邪在大腸。刺肓之原、巨虛上廉、三里。大腸有寒，鶩溏；有熱，便腸垢。大腸有宿食，寒慄發熱，有時如瘧狀。大腸脹者，腸鳴而痛，寒則泄，食不化。厥氣客於大腸，則夢田野。手陽明之脈，起於大指次指之端外側，循指上廉，出合谷兩骨之間，上入兩筋之中，循臂上廉，上入肘外廉，循臑外前廉，上肩，出髃骨之前廉，上出柱骨之會上，下入缺盆，絡肺，下膈，屬大腸。其支者，從缺盆直入，上頸，貫頰，入下齒縫中，還出挾口，交人中，左之右，右之左，上挾鼻孔。是動則病齒痛，䪼腫。是主津所生病者，目黃，口乾，鼽衄，喉痹，肩前臑痛，大指次指痛不用。氣盛有餘，則當脈所過者熱腫；虛，則寒慄不復。盛者，則人迎大三倍於寸口；虛者，則人迎反小於寸口也。</p>

<h2>腎足少陰經病證第九</h2>
<p>腎氣虛，則厥逆；實，則脹滿，四肢正黑。腎氣虛，則夢見舟船溺人，得其時，夢伏水中，若有畏怖；腎氣盛，則夢腰脊兩解不相屬。厥氣客於腎，則夢臨淵，沒居水中。病在腎，夜半慧，日乘四季其，下晡靜。病先發於腎，少腹腰脊痛，脛痠。三日之膀胱，背𦛗筋痛，小便閉。二日上之心，心痛。三日之小腸，脹；四日不已，死。冬大食，夏晏晡。腎脈搏堅而長，其色黃而赤，當病折腰。其軟而散者，當病少血。腎脈沉之大而堅，浮之大而緊，苦手足骨腫厥而陰不興，腰脊痛，少腹腫。心下有水氣，時脹閉，時泄。得之浴水中，身未乾而合房內，及勞倦發之。黑脈之至也，上堅而大，有積氣在少腹與陰，名曰腎痹。得之沐浴清水而臥。凡有所用力舉重，若入房過度，汗出如浴水，則傷腎。腎脹者，腹滿引背央央然，腰髀痛。腎水者，其人腹大臍腫，腰重痛，不得溺，陰下濕如牛鼻頭汗，其足逆寒，大便反堅。腎著之為病，從腰以下冷，腰重如帶五千錢。腎著之病，其人身體重，腰中冷如冰狀。（一作如水洗狀。一作如坐水中，形如水狀）反不渴，小便自利，食飲如故，是其證也。病屬下焦。從身勞汗出，衣里冷濕故，久久得之。腎之積，名曰奔豚，發於少腹，上至心下，如豚奔走之狀，上下無時。久久不愈，病喘逆，骨痿，少氣，以夏丙丁日得之，何也？脾病傳腎，腎當傳心，心適以夏王，王者不受邪，腎復欲還脾，脾不肯受，因留結為積。故知奔豚，以夏得之。水流夜疾，何以故？師曰：土休，故流疾而有聲，人亦應之，人夜臥則脾不動搖，脈為之數疾也。腎病，其色黑，其氣虛弱，吸吸少氣，兩耳苦聾，腰痛，時時失精，飲食減少，膝以下清，其脈沉滑而遲，此為可治。宜服內補散、建中湯、腎氣丸、地黃煎。春當刺湧泉，秋刺伏留，冬刺陰谷，皆補之；夏刺然谷，季夏刺太谿，皆瀉之。又當灸京門五十壯，背第十四椎百壯。腎病者，必腹大，脛腫痛，喘咳，身重，寢汗出，憎風。虛即胸中痛，大腹、小腹痛，清厥，意不樂。取其經，足少陰、太陽血者。邪在腎，則骨痛陰痹。陰痹者，按之而不得，腹脹，腰痛，大便難，肩背、頸項強痛，時眩。取之湧泉、崑崙，視有血者，盡取之。足少陰之脈，起於小指之下，斜趣足心，出然骨之下，循內踝之後，別入跟中，以上腨內，出膕中內廉，上股內後廉，貫脊，屬腎，絡膀胱。其直者，從腎上貫肝膈，入肺中，循喉嚨，挾舌本。其支者，從肺出絡心，注胸中。是動則病飢而不欲食，面黑如炭色（一作地色），咳唾則有血，喉鳴而喘，坐而欲起，目䀮䀮無所見，心懸若飢狀，氣不足則善恐，心惕惕若人將捕之，是為骨厥（一作痿）。是主腎所生病者，口熱，舌乾，咽腫，上氣，嗌乾及痛，煩心，心痛，黃疸，腸澼，脊、股內後廉痛，痿厥，嗜臥，足下熱而痛。灸則強食而生害（一作肉），緩帶被髮，大杖重履而步。盛者，則寸口大再倍於人迎；虛者，則寸口反小於人迎也。足少陰之別，名曰大鐘。當踝後繞跟，別走太陽。其別者，並經上走於心包，下貫腰脊。其病，氣逆則煩悶，實則閉癃，虛則腰痛，取之所別。腎病，手足逆冷，面赤目黃，小便不禁，骨節煩疼，少腹結痛，氣衝於心，其脈當沉細而滑，今反浮大，其色當黑，而反黃。此是土之剋水，為大逆，十死不治。</p>

<h2>膀胱足太陽經病證第十</h2>
<p>膀胱病者，少腹偏腫而痛，以手按之，則欲小便而不得，肩上熱。若脈陷，足小指外側反脛踝後皆熱。若脈陷者，取委中。膀胱脹者，少腹滿而氣癃。病先發於膀胱者，背𦛗筋痛，小便閉。五日之腎，少腹、腰脊痛，脛痠。一日之小腸脹。一日之脾，閉塞不通，身痛體重。二日不已，死。冬雞鳴，夏下晡（一云日夕）。厥氣客於膀胱，則夢遊行。</p>
<p>足太陽之脈，起於目內眥，上額，交巔上。其支者，從巔至耳上角。其直者，從巔入絡腦，還出別下項，循肩膊內，挾脊，抵腰中，入循膂，絡腎，屬膀胱。其支者，從腰中下會於後陰，下貫臀，入膕中。其支者，從膊內左右，別下貫髖（一作肺），過髀樞，循髀外後廉，過（一本下合）膕中，以下貫腨內，出外踝之後，循京骨，至小指外側。是動則病沖頭痛，目似脫，項似拔，脊痛，腰似折，髀不可以曲，膕如結，腨如列，是為踝厥。是主筋所生病者，痔，瘧，狂，癲疾，頭腦頂痛，目黃，淚出，鼽衄，項、背、腰、尻、膕、腨、腳皆痛，小指不用。盛者，則人迎大再倍於寸口；虛者，則人迎反小於寸口也。</p>

<h2>三焦手少陽經病證第十一</h2>
<p>三焦病者，腹脹氣滿，小腹尤堅，不得小便，窘急，溢則為水，留則為脹。候在足太陽之外大絡，在太陽、少陽之間，赤見於脈。取委陽。</p>
<p>少腹病腫，不得小便，邪在三焦，約取太陽大絡視其結脈與厥陰小絡結而血者腫，上及胃脘，取三里。</p>
<p>三焦脹者，氣滿於皮膚，殼殼然而堅，不疼。熱在上焦，因咳為肺痿。熱在中焦，因堅。熱在下焦，因溺血。</p>
<p>手少陽之脈，起於小指次指之端，上出兩指之間，循手表腕，出臂外兩骨之間，上貫肘，循臑外，上肩，而交出足少陽之後，入缺盆，交膻中，散絡心包，下膈，遍屬三焦。其支者，從膻中上出缺盆，上項，挾耳後，直上出耳上角，以屈下額，至䪼。其支者，從耳後，入耳中，出走耳前，過客主人前，交頰。至目兌眥。是動則病耳聾，輝輝焞焞，嗌腫，喉痹。是主氣所生病者，汗出，目兌眥痛，頰腫，耳後、肩、臑、肘、臂外皆痛，小指次指不用。盛者，則人迎大一倍於寸口；虛者，則人迎反小於寸口也。</p>

<h1>卷七</h1>

<h2>病不可發汗證第一</h2>
<p>少陰病，脈細沉數，病為在裡，不可發其汗。</p>
<p>脈浮而緊，法當身體疼痛，當以汗解。假令尺中脈遲者，不可發其汗。何以知然？此為榮氣不足，血微少故也。</p>
<p>少陰病，脈微（一作濡而微弱）。不可發其汗，無陽故也。</p>
<p>脈濡而弱，弱反在關，濡反在巔。微反在上，澀反在下。微則陽氣不足，澀則無血。陽氣反微，中風汗出而反躁煩，澀則無血，厥而且寒，陽微發汗，躁不得眠。</p>
<p>動氣在右，不可發汗。發汗則衄而渴，心苦煩，飲即吐水。</p>
<p>動氣在左，不可發汗。發汗則頭眩，汗不止，筋惕肉瞤。</p>
<p>動氣在上，不可發汗。發汗則氣上衝，正在心端。</p>
<p>動氣在下，不可發汗。發汗則無汗，心中大煩，骨節苦疼，目運惡寒，食即反吐，谷不得前（一雲谷不消化）。</p>
<p>咽中閉塞，不可發汗。發汗則吐血，氣微絕，手足逆冷，欲得蜷臥，不能自溫。</p>
<p>諸脈數，動微弱，並不可發汗。發汗則大便難，腹中乾（一云小便難，胞中干）胃燥而煩。其形相象根本異源。脈濡而弱，弱反在關，濡反在巔，弦反在上，微反在下。弦為陽運，微為陰寒，上實下虛，意欲得溫。微弦為虛，不可發汗，發汗則寒慄，不能自還。</p>
<p>咳者則劇，數吐涎沫，咽中必干，小便不利，心中飢煩，晬時而發，其形似瘧，有寒無熱，虛而寒慄。咳而發汗，蜷而苦滿（滿，一作心痛），腹中復堅。厥，不可發汗，發汗則聲亂，咽嘶，舌萎，谷不得前。</p>
<p>諸逆發汗，微者難愈，劇者言亂，睛眩者死，命將難全。</p>
<p>太陽病，得之八、九日，如瘧狀，發熱而惡寒，熱多寒少，其人不嘔，清便續自可，一日再三發，其脈微而惡寒，此為陰陽俱虛，不可復發汗也。</p>
<p>太陽病，發熱惡寒，熱多寒少，脈微弱，則無陽也，不可復發其汗。咽乾燥者，不可發汗。</p>
<p>亡血家，不可攻其表，汗出則寒慄而振。</p>
<p>衄家，不可攻其表，汗出必額陷，脈上促急而緊，直視而不能眴，不得眠。</p>
<p>汗家，重發其汗，必恍惚心亂，小便已陰疼，可與禹餘糧丸。</p>
<p>淋家，不可發汗，發其汗，必便血。</p>
<p>瘡家，雖身疼痛，不可攻其表，汗出則痓（一作痙，下同）</p>
<p>冬時發其汗，必吐利，口中爛，生瘡。</p>
<p>下利清穀，不可攻其表，汗出必脹滿。咳而小便利，若失小便，不可攻其表，汗出則厥逆冷。汗出多極，發其汗，亦堅。</p>
<p>傷寒一、二日至四、五日，厥者必發熱，前厥者後必熱，厥深者熱亦深，厥微者熱亦微。厥應下之，而反發其汗，必口傷爛赤。病人脈數，數為有熱，當消穀引食。反吐者，醫發其汗，陽微，膈氣虛，脈則為數，數為客陽，不能消穀，胃中虛冷，故令吐也。</p>
<p>傷寒四、五日，其脈沉，煩而喘滿，脈沉者，病為在裡，反發其汗，津液越出，大便為難，表虛里實，久則譫語。</p>
<p>傷寒頭痛，翕翕發熱，形象中風，常微汗出。又自嘔者，下之益煩心，懊憹如飢，發汗則致痓，身強難以屈伸，熏之則發黃，不得小便，久則發咳唾。</p>
<p>太陽病，發其汗，因致痓。</p>
<p>傷寒脈弦細，頭痛而反發熱，此屬少陽，少陽不可發其汗。</p>
<p>太陽與少陽並病，頭項強痛，或眩冒，時如結胸，心下痞堅者，不可發其汗。</p>
<p>少陰病，咳而下利，譫語者，此被火氣劫故也。小便必難，以強責少陰汗也。</p>
<p>少陰病，但厥無汗，而強發之，必動其血，未知從何道出，或從口鼻，或從目出，（一本作耳目）者是為下厥上竭，為難治。</p>
<p>傷寒有五，皆熱病之類也。同病異名，同脈異經。病雖俱傷於風，其人自有痼疾，則不得同法，其人素傷於風，因復傷於熱，風熱相薄，則發風溫，四肢不收，頭痛身熱，常汗出不解，治在少陰、厥陰，不可發汗。汗出譫言獨語，內煩，躁擾不得臥，善驚，目亂無精，治之復發其汗，如此者醫殺之也。傷寒濕溫，其人常傷於濕，因而中暍，濕熱相薄，則發濕溫。病苦兩脛逆冷，腹滿叉胸，頭目痛苦，妄言，治在足太陰，不可發汗。汗出必不能言，耳聾，不知痛所在，身青，面色變，名曰重暍，如此者死醫殺之也。（上二首出《醫律》）</p>

<h2>病可發汗證第二</h2>
<p>大法，春夏宜發汗。</p>
<p>凡發汗，欲令手足皆周至，漐漐一時間益佳，但不欲如水流離。若病不解，當重發汗。汗多則亡陽，陽虛不得重發汗也。</p>
<p>凡服湯藥發汗，中病便止，不必盡劑也。</p>
<p>凡云可發汗而無湯者，丸散亦可用，要以汗出為解，然不如湯隨證良。</p>
<p>太陽病，外證未解，其脈浮弱，當以汗解，宜桂枝湯。</p>
<p>太陽病，脈浮而數者，可發其汗，屬桂枝湯證。</p>
<p>陽明病，脈遲，汗出多，微惡寒，表為未解，可發其汗，屬桂枝湯證。</p>
<p>夫病脈浮大，問病者，言但堅耳。設利者為虛，大逆。堅為實，汗出而解，何以故？脈浮，當以汗解。傷寒，其脈不弦緊而弱，弱者必渴，被火必譫語。弱者發熱脈浮，解之，當汗出愈。病者煩熱，汗出即解。復如瘧狀，日晡所發熱，此屬陽明。脈浮虛者，當發其汗，屬桂枝湯證。病常自汗出，此為榮氣和，榮氣和而外不解，此衛不和也。榮行脈中，為陰，主內；衛行脈外，為陽，主外。復發其汗，衛和則愈，屬桂枝湯證。病人臟無他病，時發熱自汗出，而不愈，此衛氣不和也。先其時發汗即愈，屬桂枝湯證。脈浮而緊，浮則為風，緊則為寒，風則傷衛，寒則傷榮，榮衛俱病，骨節煩疼，可發其汗，宜麻黃湯。</p>
<p>太陽病不解，熱結膀胱，其人如狂，血必自下，下者即愈。其外未解者，尚未可攻，當先解其外，屬桂枝湯證。</p>
<p>太陽病，下之，微喘者，表未解故也。屬桂枝加厚朴杏子湯證。</p>
<p>傷寒，脈浮緊，不發其汗，因衄，屬麻黃湯證。</p>
<p>陽明病，脈浮，無汗，其人必喘。發其汗則愈，屬麻黃湯證。</p>
<p>太陰病，脈浮者，可發其汗，屬桂枝湯證。</p>
<p>太陽病，脈浮緊，無汗而發熱，其身疼痛，八、九日不解，表候續在，此當發其汗，服湯微除。發煩目瞑，劇者必衄，衄乃解。所以然者，陽氣重故也。屬麻黃湯證。脈浮者，病在表，可發其汗，屬桂枝湯證。</p>
<p>傷寒不大便六、七日，頭痛有熱，與承氣湯，其大便反青（一作小便清者）。此為不在裡故在表也，當發其汗。頭痛者，必衄，屬桂枝湯證。</p>
<p>下利後，身體疼痛，清便自調，急當救表，宜桂枝湯。</p>
<p>太陽病，頭痛發熱，汗出惡風，若惡寒，屬桂枝湯證。</p>
<p>太陽中風，陽浮而陰濡弱。浮者熱自發，濡弱者汗自出，嗇嗇惡寒，淅淅惡風，翕翕發熱，鼻鳴乾嘔，屬桂枝湯證。</p>
<p>太陽病，發熱汗出，此為榮弱衛強，故使汗出，欲救邪風，屬桂枝湯證。</p>
<p>太陽病，下之，氣上撞，可與桂枝湯；不撞，不可與之。</p>
<p>太陽病，初服桂枝湯，而反煩不解者，法當先刺風池、風府，卻與桂枝湯則愈。燒針令其汗，針處被寒，核起而赤者，必發賁豚。氣從少腹上撞心者，灸其核上一壯，與桂枝加桂湯。</p>
<p>太陽病，項背強𠘧𠘧，反汗出惡風，屬桂枝加葛根湯。</p>
<p>太陽病，項背強𠘧𠘧，無汗惡風，屬葛根湯。</p>
<p>太陽與陽明合病，而自利不嘔者，屬葛根湯證。</p>
<p>太陽與陽明合病，不下利，但嘔，屬葛根加半夏湯。</p>
<p>太陽病，桂枝證，醫反下之，遂利不止，其脈促者，表未解，喘而汗出，屬葛根黃芩黃連湯。</p>
<p>太陽病，頭痛發熱，身體疼，腰痛，骨節疼痛，惡風，無汗而喘，屬麻黃湯證。</p>
<p>太陽與陽明合病，喘而胸滿，不可下也。屬麻黃湯證。</p>
<p>太陽中風，脈浮緊，發熱惡寒，身體疼痛，不汗出而煩躁，頭痛，屬大青龍湯。脈微弱，汗出惡風，不可服之。服之則厥，筋惕肉瞤，此為逆也。</p>
<p>傷寒脈浮緩，其身不疼，但重，乍有輕時，無少陰證者，大青龍湯發之。</p>
<p>傷寒表不解，心下有水氣，乾嘔，發熱而咳，或渴，或利，或噎，或小便不利，小腹滿，或微喘，屬小青龍湯。</p>
<p>傷寒，心下有水氣，咳而微喘，發熱不渴，服湯已而渴者，此寒去，為欲解，屬小青龍湯證。陽明中風，脈弦浮大而短氣，腹都滿，脅下及心痛，久按之，氣不通（一作按之不痛），鼻乾，不得汗，嗜臥，一身及目悉黃，小便難，有潮熱，時時噦，耳前後腫，刺之小瘥，外不解，病過十日，脈續浮，與小柴胡湯。但浮，無餘證，與麻黃湯。不溺，腹滿加噦，不治。太陽病，十日以去，脈浮細，嗜臥，此為外解。設胸滿脅痛，與小柴胡湯。脈浮者，屬麻黃湯證。中風，往來寒熱，傷寒五、六日以後，胸脅苦滿，嘿嘿不欲飲食，煩心喜嘔，或胸中煩而不嘔，或渴，或腹中痛，或脅下痞堅，或心中悸，小便不利，或不渴，外有微熱，或咳者，屬小柴胡湯。</p>
<p>傷寒四、五日，身體熱，惡風，頸項強，脅下滿，手足溫而渴，屬小柴胡湯證。</p>
<p>傷寒六、七日，發熱、微惡寒，支節煩疼，微嘔，心下支結，外證未去者，屬柴胡桂枝湯。少陰病，得之二、三日，麻黃附子甘草湯微發汗，以二、三日無證，故微發汗也。</p>
<p>脈浮，小便不利，微熱，消渴，與五苓散，利小便發汗。</p>

<h2>病發汗以後證第三</h2>
<p>二陽並病，太陽初得病時，發其汗，汗先出，復不徹，因轉屬陽明，續自微汗出，不惡寒。若太陽證不罷，不可下，下之為逆，如此者，可小發其汗。設面色緣緣正赤者，陽氣怫鬱在表，當解之，熏之。若發汗不大徹，不足言，陽氣怫鬱不得越。當汗而不汗，其人躁煩，不知痛處，乍在腹中，乍在四肢，按之不可得，其人短氣但坐，汗出而不徹故也。更發其汗即愈。何以知其汗不徹？脈澀故以知之。未持脈時，病人叉手自冒心。師因教試令咳而不即咳者，此必兩耳無所聞也。所以然者，重發其汗，虛故也。發汗後，飲水多者必喘。以水灌之亦喘。發汗後，水藥不得入口為逆。若更發其汗，必吐下不止。陽明病，本自汗出，醫復重發其汗，病已瘥，其人微煩，不了了，此大便堅也，以亡津液，胃中乾燥，故令其堅。當問小便日幾行，若本日三、四行，今日再行者，必知大便不久出，今為小便數少，津液當還入胃中，故知必當大便也。發汗多，又復發其汗，此為亡陽。皆譫語、脈短者，死；脈自和者，不死。</p>
<p>傷寒發其汗，身目為黃，所以然者，寒濕相摶在裡不解故也。病人有寒，復發其汗，胃中冷，必吐蛔。</p>
<p>太陽病，發其汗，遂漏而不止，其人惡風，小便難，四肢微急，難以屈伸，屬桂枝加附子湯。服桂枝湯，大汗出，若脈但洪大，與桂枝湯。若其形如瘧，一日再三發，汗出便解，屬桂枝二麻黃一湯。服桂枝湯，大汗出，大煩渴不解，若脈洪大，屬白虎湯。</p>
<p>傷寒，脈浮，自汗出，小便數，頗覆（仲景頗覆字作心煩）微惡寒，而腳攣急，反與桂枝欲攻其表，得之便厥，咽乾，煩躁，吐逆，當作甘草乾薑湯，以復其陽。厥愈足溫，更作芍藥甘草湯與之，其腳即伸。而胃氣不和，譫語，可與承氣湯。重發其汗，復加燒針者，屬四逆湯。</p>
<p>傷寒，發汗已解，半日許復煩，其脈浮數，可復發其汗，屬桂枝湯。</p>
<p>發汗後，身體疼痛，其脈沉遲，屬桂枝加芍藥生薑人參湯。</p>
<p>發汗後，不可更行桂枝湯，汗出而喘，無大熱，可以麻黃杏子甘草石膏湯。</p>
<p>發汗過多以後，其人叉手自冒心，心下悸，而欲得按之，屬桂枝甘草湯。</p>
<p>發汗後，其人臍下悸，欲作賁豚，屬茯苓桂枝甘草大棗湯。</p>
<p>發汗後，腹脹滿，屬厚朴生薑半夏甘草人參湯。發其汗不解，而反惡寒者，虛故也，屬芍藥甘草附子湯。不惡寒，但熱者，實也，當和其胃氣，宜小承氣湯。</p>
<p>太陽病，發汗，若大汗出，胃中燥，煩不得眠，其人慾飲水，當稍飲之，令胃中和則愈。</p>
<p>發汗已，脈浮而數，復煩渴者，屬五苓散。</p>
<p>傷寒，汗出而渴，屬五苓散證；不渴，屬茯苓甘草湯。</p>
<p>太陽病，發其汗，汗出不解，其人發熱，心下悸，頭眩，身瞤而動，振振欲擗地，屬真武湯。</p>
<p>傷寒，汗出，解之後，胃中不和，心下痞堅，乾噫食臭，脅下有水氣，腹中雷鳴而利，屬生薑瀉心湯。</p>
<p>傷寒發熱，汗出不解後，心中痞堅，嘔而下利，屬大柴胡湯。</p>
<p>太陽病三日，發其汗不解，蒸蒸發熱者，屬於胃也，屬承氣湯。</p>
<p>大汗出，熱不去，內拘急，四肢疼，下利，厥逆而惡寒，屬四逆湯。</p>
<p>發汗多，亡陽譫語者，不可下，與柴胡桂枝湯，和其榮衛，以通津液，後自愈。</p>

<h2>病不可吐證第四</h2>
<p>太陽病，當惡寒而發熱，今自汗出，反不惡寒發熱，關上脈細而數，此醫吐之過也。若得病一日、二日吐之，腹中飢，口不能食。三日、四日吐之，不喜糜粥，欲食冷食，朝食暮吐，此醫吐之所致也，此為小逆。</p>
<p>太陽病，吐之者，但太陽病當惡寒，今反不惡寒，不欲近衣，此為吐之內煩也。</p>
<p>少陰病，飲食入則吐，心中溫溫欲吐，復不能吐，始得之，手足寒，脈弦遲，此胸中實，不可下。若膈上有寒飲，乾嘔者，不可吐，當溫之。</p>
<p>諸四逆厥者，不可吐之，虛家亦然。</p>

<h2>病可吐證第五</h2>
<p>大法，春宜吐。</p>
<p>凡服湯吐，中病便止，不必盡劑也。</p>
<p>病如桂枝證，其頭不痛，項不強，寸口脈微浮，胸中痞堅，氣上撞咽喉，不得息，此為胸有寒，當吐之。</p>
<p>病胸上諸實，胸中鬱郁而痛，不能食，欲使人按之，而反有濁唾，下利日十餘行，其脈反遲，寸口微滑，此可吐之，吐之利即止。</p>
<p>少陰病，飲食入則吐，心中溫溫欲吐，復不能吐，當遂吐之。宿食在上脘，當吐之。</p>
<p>病者手足厥冷，脈乍緊，邪結在胸中，心下滿而煩，飢不能食，病在胸中，當吐之。</p>

<h2>病不可下證第六</h2>
<p>脈濡而弱，弱反在關，濡反在巔，微反在上，澀反在下，微則陽氣不足，澀則無血。陽氣反微，中風汗出，而反躁煩，澀則無血，厥而且寒，陽微不可下，下之則心下痞堅。</p>
<p>動氣在右，不可下。下之則津液內竭，咽燥鼻乾，頭眩心悸。</p>
<p>動氣在左，不可下。下之則腹裡拘急，食不下，動氣反劇，身雖有熱，臥反欲蜷。</p>
<p>動氣在上，不可下。下之則掌握熱煩，身浮冷，熱汗自泄，欲水自灌。</p>
<p>動氣在下，不可下。下之則腹滿，卒起頭眩，食則下清穀，心下痞堅。咽中閉塞，不可下。下之則上輕下重，水漿不下，臥則欲蜷，身體急痛，復下利日十數行。</p>
<p>諸外實，不可下。下之則發微熱，亡脈則厥，當臍握熱。</p>
<p>諸虛，不可下，下之則渴，引水者易愈，惡水者劇。</p>
<p>脈濡而弱，弱反在關，濡反在巔，弦反在上，微反在下。弦為陽運，微為陰寒，上實下虛，意欲得溫。微弦為虛，虛者不可下。微則為咳，咳則吐涎沫。下之咳則止，而利不休，胸中如蟲齧，粥入則出，小便不利，兩脅拘急，喘息為難，頸背相牽，臂則不仁，極寒反汗出，軀冷若冰，眼睛不慧，語言不休，穀氣多入，則為除中，口雖欲言，舌不得前。脈濡而弱，弱反在關，濡反在巔，浮反在上，數反在下，浮則為陽虛，數則為無血，浮則為虛，數則生熱。浮則為虛，自汗而惡寒。數則為痛，振而寒慄。微弱在關，胸下為急，喘汗，不得呼吸。呼吸之中，痛在於脅，振寒相搏，其形如瘧。醫反下之，令脈急數，發熱，狂走見鬼，心下為痞。小便淋瀝，少腹甚堅，小便血也。脈濡而緊，濡則陽氣微，緊則榮中寒。陽微衛中風，發熱而惡寒。榮緊胃氣冷，微嘔心內煩。醫以為大熱，解肌而發汗，亡陽虛煩躁，心下苦痞堅，表裡俱虛竭，卒起而頭眩，客熱在皮膚，悵快不得眠，不知胃氣冷，緊寒在關元，技巧無所施，汲水灌其身，客熱應時罷，慄慄而振寒，重被而覆之，汗出而冒巔，體惕而又振，小便為微難，寒氣因水發，清穀不容間，嘔變反腸出，顛倒不得安，手足為微逆，身冷而內煩，遲欲從後救，安可復追還。脈浮而大，浮為氣實，大為血虛，血虛為無陰，孤陽獨下陰部，小便難，胞中虛。今反小便利而大汗出，法衛家當微，今反更實，津液四射，榮竭血盡，干煩不眠，血薄肉消，而成暴液。醫復以毒藥攻其胃，此為重虛，客陽去有期，必下如汙泥而死。趺陽脈遲而緩，胃氣如經。趺陽脈浮而數，浮則傷胃，數則動脾，此非本病，醫特下之所為也。榮衛內陷，其數先微，脈反但浮，其人必堅，氣噫而除。何以言之？脾脈本緩，今數脈動脾，其數先微，故知脾氣不治。大便堅，氣噫而除，今脈反浮，其數改微，邪氣獨留，心中則飢，邪熱不殺穀，潮熱發渴，數脈當遲緩，脈因前後度數如前，（仲景前字作法）病者則飢。數脈不時，則生惡瘡。脈數者，久數不止，止則邪結，正氣不能復，正氣卻結於臟，故邪氣浮之，與皮毛相得。脈數者，不可下，下之必煩，利不止。少陰病，脈微，不可發其汗，無陽故也。陽已虛，尺中弱澀者，復不可下之。脈浮大，應發其汗，醫反下之，此為大逆。脈浮而大，心下反堅，有熱屬臟，攻之，不全微汗。屬腑溲數則堅，汗多即愈，汗少便難。脈遲，尚未可攻。二陽並病，太陽初得病時，發其汗，汗先出，復不徹，因轉屬陽明，欲自汗出，不惡寒，若太陽證不罷，不可下，下之為逆。結胸證，其脈浮大，不可下，下之即死。太陽與陽明合病，喘而胸滿，不可下之。太陽與少陽並病，心下痞堅，頸項強而眩，勿下之。諸四逆厥者，不可下之，虛家亦然。病欲吐者，不可下之。太陽病，有外證未解，不可下，下之為逆。病發於陽，而反下之，熱入，因作結胸。發於陰，而反下之，因作痞。痞脈浮堅而下之，緊反入里，因作痞。夫病陽多者熱，下之則堅。本虛，攻其熱必噦。無陽，陰強而堅，下之，必清穀而腹滿。太陰之為病，腹滿而吐，食不下，下之益甚，腹時自痛，胸下結堅。厥陰之為病，消渴，氣上撞，心中疼熱，飢而不欲食，甚者則欲吐，下之不肯止。少陰病，其人飲食入則吐，心中溫溫欲吐，復不能吐。始得之，手足寒，脈弦遲，此胸中實，不可下也。傷寒五、六日，不結胸，腹濡，脈虛，復厥者，不可下，下之，亡血死。傷寒，發熱，但頭痛，微汗出。發其汗則不識人。熏之則喘，不得小便，心腹滿。下之則短氣而腹滿，小便難，頭痛背強。加溫針則必衄。傷寒，其脈陰陽俱緊，惡寒發熱，則脈欲厥。厥者，脈初來大，漸漸小，更來漸大，是其候也。惡寒甚者，翕翕汗出，喉中痛。熱多者，目赤，睛不慧，醫復發之，咽中則傷。若復下之，則兩目閉，寒多清穀，熱多便膿血。熏之則發黃。熨之則咽燥。小便利者可救。難者，必危殆。傷寒發熱，口中勃勃氣出，頭痛目黃，鼻衄不可制。貪水者必嘔，惡水者厥，下之咽中生瘡。假令手足溫者，下重便膿血。頭痛目黃者，下之，目閉。貪水者，下之，其脈必厥，其聲嚶，咽喉塞，發其汗則戰慄，陰陽俱虛。惡水者，下之，里冷不嗜食，大便完穀出。發其汗，口中傷，舌上苔滑，煩躁。脈數實，不大便六七日，後必便血。復發其汗，小便即自利。得病二、三日，脈弱，無太陽柴胡證，而煩躁，心下堅。至四日，雖能食，以承氣湯，少與微和之，令小安。至六日，與承氣湯一升。不大便六、七日，小便少者，雖不大便，但頭堅後溏，未定成其堅，攻之必溏，當須小便利，定堅，乃可攻之。臟結無陽證，寒而不熱（傷寒論云不往來寒熱），其人反靜，舌上苔滑者，不可攻也。傷寒嘔多，雖有陽明證，不可攻之。</p>
<p>陽明病，潮熱，微堅，可與承氣湯；不堅，不可與。若不大便六、七日，恐有燥屎，欲知之法，可少與小承氣湯。腹中轉失氣者，此為有燥屎，乃可攻之。若不轉失氣者，此但頭堅後溏，不可攻之，攻之必腹滿不能食。欲飲水者，即噦，其後發熱者，必復堅，以小承氣湯和之。若不轉失氣者，慎不可攻之。</p>
<p>陽明病，身合色赤者，不可攻也。必發熱色黃者，小便不利也。</p>
<p>陽明病，當心下堅滿，不可攻之。攻之，遂利不止者，死；止者，愈。</p>
<p>陽明病，自汗出，若發其汗，小便自利，此為內竭，雖堅不可攻之。當須自欲大便，宜蜜煎導而通之。若土瓜根及豬膽汁，皆可以導。下利，其脈浮大，此為虛，以強下之故也，設脈浮革，因爾腸鳴，屬當歸四逆湯。</p>

<h2>病可下證第七</h2>
<p>大法，秋宜下。</p>
<p>凡可下者，以湯勝丸散，中病便止，不必盡三服。</p>
<p>陽明病，發熱汗多者，急下之，屬大柴胡湯。</p>
<p>少陰病，得之二、三日，口燥咽乾者，急下之，屬承氣湯。</p>
<p>少陰病六、七日，腹滿不大便者，急下之，屬承氣湯證。</p>
<p>少陰病，下利清水，色青者，心下必痛，口乾燥者，可下之，屬大柴胡湯、承氣湯證。</p>
<p>下利，三部脈皆平，按其心下堅者，可下之，屬承氣湯證。</p>
<p>陽明與少陽合病而利，脈不負者為順，負者失也，互相剋賊為負。</p>
<p>滑而數者，有宿食，當下之，屬大柴胡、承氣湯證。</p>
<p>傷寒後脈沉，沉為內實（《玉函》云：脈沉實，沉實者，下之），下之解，屬大柴胡湯證。</p>
<p>傷寒六、七日，目中不了了，睛不和，無表裡證，大便難，微熱者，此為實。急下之，屬大柴胡湯、承氣湯證。太陽病未解，其脈陰陽俱停，必先振，汗出解。但陽微者，先汗之而解；但陰微者，先下之而解。屬大柴胡湯證。（陰微一作尺實）脈雙弦遲，心下堅，脈大而緊者，陽中有陰，可下之，屬承氣湯證。結胸者，項亦強，如柔痓狀，下之即和。病者無表裡證，發熱七、八日，雖脈浮數，可下之，屬大柴胡湯證。太陽病六、七日，表證續在，其脈微沉，反不結胸，其人發狂，此熱在下焦，少腹當堅而滿，小便自利者，下血乃愈。所以然者，以太陽隨經，瘀熱在裡故也。屬抵當湯。</p>
<p>太陽病，身黃，其脈沉結，少腹堅，小便不利，為無血；小便自利，其人如狂者，血證諦。屬抵當湯證。傷寒有熱而少腹滿，應小便不利，今反利者，此為血，當下之，屬抵當丸證。陽明病，發熱而汗出，此為熱越，不能發黃，但頭汗出，其身無有，齊頸而還，小便不利，渴引水漿，此為瘀熱在裡，身必發黃，屬茵陳蒿湯。陽明證，其人喜忘，必有畜血。所以然者，本有久瘀血，故令喜忘。雖堅，大便必黑，屬抵當湯證。汗出而譫語者，有燥屎在胃中，此風也，過經乃可下之。下之若早，語言亂，以表虛里實故也。下之則愈，屬大柴胡湯、承氣湯證。病者煩熱，汗出即解，復如瘧狀，日晡所發者，屬陽明。脈實者，當下之，屬大柴胡湯、承氣湯證。陽明病，譫語，有潮熱，而反不能食者，必有燥屎五、六枚；若能食者，但堅耳，屬承氣湯證。太陽中風，下利嘔逆，表解，乃可攻之。其人漐漐汗出，發作有時，頭痛，心下痞堅滿，引脅下痛，嘔則短氣，汗出，不惡寒，此為表解里未和，屬十棗湯。太陽病不解，熱結膀胱，其人如狂，血自下，下之即愈。其外未解，尚未可攻，當先解外。外解，小腹急結者，乃可攻之，屬桃仁承氣湯。傷寒七、八日，身黃如橘，小便不利，少腹微滿，屬茵陳蒿湯證。傷寒十餘日，熱結在裡，復往來寒熱，屬大柴胡湯證。但結胸，無大熱，此為水結在胸脅，頭微汗出，與大陷胸湯。傷寒六、七日，結胸熱實，其脈沉緊，心下痛，按之如石堅，與大陷胸湯。陽明病，其人汗多，津液外出，胃中燥，大便必堅，堅者則譫語，屬承氣湯證。陽明病，不吐下而心煩者，可與承氣湯。陽明病，其脈遲，雖汗出而不惡寒，其體（一本作人）必重，短氣，腹滿而喘，有潮熱，如此者，其外為解，可攻其里。若手足濈然汗出者，此大便已堅，屬承氣湯。其熱不潮，未可與承氣湯。若腹滿大而不大便者，屬小承氣湯，微和胃氣，勿令至大下。陽明病，譫語，發潮熱，其脈滑疾，如此者，屬承氣湯。因與承氣湯一升，腹中轉失氣者，復與一升；如不轉失氣者，勿更與之。明日又不大便，脈反微澀者，此為裡虛，為難治，不可更與承氣湯。二陽並病，太陽證罷，但發潮熱手足漐漐汗出，大便難而譫語者，下之愈，屬承氣湯證。病人小便不利，大便乍難乍易，時有微熱，喘冒不能臥者有燥屎也，屬承氣湯證。</p>

<h2>病發汗吐下以後證第八</h2>
<p>師曰：病人脈微而澀者，此為醫所病也，大發其汗，又數大下之，其人亡血，病當惡寒而發熱，無休止時。夏月盛熱而與（仲景作欲）著復衣，冬月盛寒而與（仲景作欲）裸其體。所以然者，陽微即惡寒，陰弱即發熱，故（仲景作醫）發其汗，使陽氣微，又大下之，令陰氣弱。五月之時，陽氣在表，胃中虛冷，以陽氣內微，不能勝冷，故與（仲景作欲）著復衣。十一月之時，陽氣在裡，胃中煩熱，以陰氣內弱，不能勝熱，故與（仲景作欲）裸其體。又陰脈遲澀，故知亡血。</p>
<p>太陽病三日，已發其汗，吐下、溫針而不解，此為壞病，桂枝復不中與也。觀其脈證，知犯何逆，隨證而治之。脈浮數，法當汗出而愈，而下之，則身體重，心悸，不可發其汗，當自汗出而解。所以然者，尺中脈微，此裡虛，須表裡實，津液和，即自汗出愈。凡病若發汗，若吐，若下，若亡血，無津液而陰陽自和者，必自愈。大下後，發汗，其人小便不利，此亡津液，勿治，其小便利，必自愈。下以後，復發其汗，必振寒，又其脈微細。所以然者，內外俱虛故也。</p>
<p>太陽病，先下而不愈，因復發其汗，表裡俱虛，其人因冒。冒家當汗出自愈。所以然者，汗出表和故也。表和，然後下之。得病，六、七日，脈遲浮弱，惡風寒，手足溫。醫再三下之，不能多（多一作食），其人脅下滿，面目及身黃，頸項強，小便難，與柴胡湯，後必下重，本渴，飲水而嘔，柴胡湯復不中與也，食谷者噦。</p>
<p>太陽病，二、三日，終不能臥，但欲起者，心下必結，其脈微弱者，此本寒也。而反下之，利止者，必結胸；未止者，四、五日復重下之。此挾熱利也。</p>
<p>太陽病，下之，其脈促，不結胸者，此為欲解。其脈浮者，必結胸。其脈緊者，必咽痛。其脈弦者，必兩脅拘急。其脈細而數者，頭痛未止。其脈沉而緊者，必欲嘔。其脈沉而滑者，挾熱利。其脈浮而滑者，必下血。</p>
<p>太陽少陽並病，而反下之，成結胸，心下堅，下利不復止，水漿不肯下，其人必心煩。脈浮緊，而下之，緊反入里，則作痞，按之自濡，但氣痞耳。傷寒吐下、發汗，虛煩，脈甚微，八、九日心下痞堅，脅下痛，氣上衝咽喉，眩冒，經脈動惕者，久而成痿。</p>
<p>陽明病，不能食，下之不解，其人不能食。攻其熱必噦，所以然者，胃中虛冷故也。</p>
<p>陽明病，脈遲，食難用飽，飽即發煩、頭眩者，必小便難，此欲作谷疸。雖下之，其腹滿如故耳。所以然者，脈遲故也。</p>
<p>太陽病，寸緩關浮尺弱，其人發熱而汗出，復惡寒，不嘔，但心下痞者，此為醫下之也。傷寒，大吐大下之，極虛，復極汗者，其人外氣怫鬱，復與之水，以發其汗，因得噦。所以然者，胃中寒冷故也。吐、下、發汗後，其人脈平，而小煩者，以新虛不勝穀氣故也。</p>
<p>太陽病，醫發其汗，遂發熱而惡寒，復下之，則心下痞，此表裡俱虛，陰陽氣並竭，無陽則陰獨。復加火針，因而煩，面色青黃，膚瞤，如此者，為難治。今色微黃，手足溫者，易愈。服桂枝湯，下之，頭項強痛，翕翕發熱，無汗，心下滿微痛，小便不利，屬桂枝去桂加茯苓朮湯。</p>
<p>太陽病，先發其汗，不解，而下之，其脈浮者，不愈。浮為在外，而反下之，故令不愈。今脈浮，故在外，當解其外則愈，屬桂枝湯。下以後，復發其汗者，則晝日煩躁不眠，夜而安靜，不嘔不渴，而無表證，其脈沉微，身無大熱，屬乾薑附子湯。傷寒吐、下、發汗後，心下逆滿，氣上撞胸，起即頭眩，其脈沉緊，發汗即動經，身為振搖，屬茯苓桂枝術甘草湯。發汗、吐、下以後，不解，煩躁，屬茯苓四逆湯。傷寒發汗、吐、下後，虛煩不得眠。劇者，反覆顛倒，心中懊憹，屬梔子湯。若少氣，梔子甘草湯。若嘔，梔子生薑湯。若腹滿者，梔子厚朴湯。發汗若下之，煩熱，胸中塞者，屬梔子湯證。太陽病，過經十餘日，心下溫溫欲吐而胸中痛，大便反溏，其腹微滿，鬱郁微煩，先時自極吐下者，與承氣湯。不爾者，不可與。欲嘔，胸中痛，微溏，此非柴胡湯證，以嘔故知極吐下也。太陽病，重發其汗，而復下之，不大便五、六日，舌上燥而渴，日晡所小有潮熱，從心下至少腹堅滿，而痛不可近，屬大陷胸湯。傷寒五、六日，其人已發汗，而復下之，胸脅滿微結，小便不利，渴而不嘔，但頭汗出，往來寒熱，心煩，此為未解，屬柴胡桂枝幹薑湯。傷寒汗出，若吐下，解後，心下痞堅，噫氣不除者，屬旋覆代赭湯。大下以後，不可更行桂枝湯。汗出而喘，無大熱，可以麻黃杏子甘草石膏湯。傷寒大下後，復發其汗，心下痞，惡寒者，表未解也，不可攻其痞，當先解表，表解，乃攻其痞。解表屬桂枝湯，攻痞屬大黃黃連瀉心湯。傷寒吐下後，七、八日不解，熱結在裡，表裡俱熱，時時惡風，大渴，舌上乾燥而煩，欲飲水數升，屬白虎湯。傷寒吐下後未解，不大便五、六日至十餘日，其人日晡所發潮熱，不惡寒，獨語如見鬼神之狀。若劇者，發則不識人，循衣妄撮，怵惕不安，微喘直視。脈弦者生，澀者死。微者，但發熱譫語，屬承氣湯。若下者，勿復服。三陽合病，腹滿身重，難以轉側，口不仁，面垢，譫語，遺溺。發汗則譫語，下之則額上生汗，手足厥冷，自汗，屬白虎湯證。</p>
<p>陽明病，其脈浮緊，咽乾口苦，腹滿而喘，發熱汗出，而不惡寒，反偏惡熱，其身體重，發其汗即躁，心憒憒而反譫語。加溫針，必怵惕，又煩躁不得眠。下之，即胃中空虛，客氣動膈，心中懊憹，舌上苔者，屬梔子湯證。</p>
<p>陽明病，下之，其外有熱，手足溫，不結胸，心中懊憹，若飢不能食。但頭汗出，屬梔子湯證。</p>
<p>陽明病，下之，心中懊憹而煩，胃中有燥屎者，可攻。其人腹微滿，頭堅後溏者，不可下之。有燥屎者，屬承氣湯證。</p>
<p>太陽病，吐下發汗後，微煩，小便數，大便因堅，可與小承氣湯和之，則愈。</p>
<p>大汗若大下，而厥冷者，屬四逆湯證。</p>
<p>太陽病，下之，其脈促胸滿者，屬桂枝去芍藥湯。若微寒，屬桂枝去芍藥加附子湯。</p>
<p>傷寒五、六日，大下之，身熱不去，心中結痛者，未欲解也，屬梔子湯證。</p>
<p>傷寒下後，煩而腹滿，臥起不安，屬梔子厚朴湯。</p>
<p>傷寒，醫以丸藥大下之，身熱不去，微煩，屬梔子乾薑湯。</p>
<p>傷寒，醫下之，續得下利清穀不止。身體疼痛，急當救里。身體疼痛，清便自調，急當救表。救里宜四逆湯，救表宜桂枝湯。</p>
<p>太陽病，過經十餘日，反再三下之，後四、五日，柴胡證續在，先與小柴胡湯。嘔止小安，（嘔止小安一云：嘔不止，心下急），其人鬱郁微煩者，為未解，與大柴胡湯，下者止。傷寒，十三日不解，胸脅滿而嘔，日晡所發潮熱，而微利，此本當柴胡湯下之，不得利，今反利者，故知醫以丸藥下之，非其治也。潮熱者，實也，先再服小柴胡湯，以解其外，後屬柴胡加芒硝湯。傷寒十三日，過經而譫語，內有熱也，當以湯下之。小便利者，大便當堅，而反利，其脈調和者，知醫以丸藥下之，非其治也。自利者，其脈當微厥，今反和者，此為內實，屬承氣湯證。傷寒八、九日，下之，胸滿煩驚，小便不利，譫語，一身不可轉側，屬柴胡加龍骨牡蠣湯。火逆下之，因燒針煩躁，屬桂枝甘草龍骨牡蠣湯。</p>
<p>太陽病，脈浮而動數，浮則為風，數則為熱，動則為痛，數則為虛。頭痛發熱，微盜汗出，而反惡寒，其表未解。醫反下之，動數則遲，頭痛即眩（一云膈內拒痛），胃中空虛，客氣動膈，短氣躁煩，心中懊憹，陽氣內陷，心下因堅，則為結胸，屬大陷胸湯。若不結胸，但頭汗出，其餘無有，齊頸而還，小便不利，身必發黃。傷寒五、六日，嘔而發熱，柴胡湯證具，而以佗藥下之，柴胡證仍在，復與柴胡湯。此雖已下，不為逆也。必蒸蒸而振，卻發熱汗出而解。若心下滿而堅痛者，此為結胸，屬大陷胸湯。若但滿而不痛者，此為痞，柴胡復不中與也。屬半夏瀉心湯。本以下之，故心下痞，與之瀉心。其痞不解，其人渴而口燥，小便不利者，屬五苓散。一方言忍之一日乃愈傷寒、中風，醫反下之，其人下利日數十行，穀不化，腹中雷鳴，心下痞堅而滿，乾嘔而煩，不能得安。醫見心下痞，為病不盡，復重下之，其痞益甚，此非結熱，但胃中虛，客氣上逆，故使之堅，屬甘草瀉心湯。傷寒，服湯藥，而下利不止，心下痞堅，服瀉心湯已。後以佗藥下之，利不止，醫以理中與之，利益甚。理中，理中焦，此利在下焦，屬赤石脂禹餘糧湯。若不止者，當利其小便。</p>
<p>太陽病，外證未除，而數下之，遂挾熱而利，不止，心下痞堅，表裡不解，屬桂枝人參湯。傷寒、吐後，腹滿者，與承氣湯。病者無表裡證，發熱七、八日，脈雖浮數者，可下之。假令下已，脈數不解，今熱則消穀喜飢，至六、七日不大便者，有瘀血，屬抵當湯。若脈數不解，而不止，必夾血，便膿血。</p>
<p>太陽病，醫反下之，因腹滿時痛，為屬太陰，屬桂枝加芍藥湯。大實痛，屬桂枝加大黃湯。傷寒六、七日，其人大下後，脈沉遲，手足厥逆，下部脈不至，喉咽不利，唾膿血，泄利不止，為難治，屬麻黃升麻湯。傷寒，本自寒下，醫復吐下之，寒格更遂吐，（一本作更逆吐下）食入即出，屬乾薑黃芩黃連人參湯。</p>

<h2>病可溫證第九</h2>
<p>大法，冬宜服溫熱藥及灸。</p>
<p>師曰：病發熱頭痛，脈反沉。若不瘥，身體更疼痛，當救其里，宜溫藥，四逆湯。</p>
<p>下利，腹滿，身體疼痛，先溫其里，宜四逆湯。自利，不渴者，屬太陰，其臟有寒故也。當溫之，宜四逆輩。</p>
<p>少陰病，其人飲食入則吐，心中溫溫欲吐，復不能吐。始得之，手足寒，脈弦遲。若膈上有寒飲，乾嘔者，不可吐，當溫之，宜四逆湯。</p>
<p>少陰病，脈沉者，急當溫之，宜四逆湯。</p>
<p>下利，欲食者，就當溫之。</p>
<p>下利，脈遲緊，為痛未欲止，當溫之。得冷者滿，而便腸垢。</p>
<p>下利，其脈浮大，此為虛，以強下之故也。設脈浮革，因爾腸鳴，當溫之，宜當歸四逆湯。</p>
<p>少陰病，下利，脈微澀者，即嘔汗出，必數更衣，反少，當溫之。</p>
<p>傷寒，醫下之，續得下利，清穀不止，身體疼痛，急當救里，宜溫之，以四逆湯。</p>

<h2>病不可灸證第十</h2>
<p>微數之脈，慎不可灸，因火為邪，則為煩逆，追虛逐實，血散脈中，火氣雖微，內攻有力，焦骨傷筋，血難復也。脈浮，當以汗解，而反灸之，邪無從去，因火而盛，病從腰以下，必當重而痹，此為火逆。若欲自解，當先煩，煩乃有汗，隨汗而解。何以知之？脈浮，故知汗出當解。脈浮，熱甚，而灸之，此為實，實以虛治，因火而動，咽燥必唾血。</p>

<h2>病可灸證第十一</h2>
<p>燒針令其汗，針處被寒，核起而赤者，必發賁豚。氣從少腹上撞者，灸其核上一壯（一本作各一壯），與桂枝加桂湯。</p>
<p>少陰病，得之一、二日，口中和，其背惡寒者，當灸之。</p>
<p>少陰病，其人吐利，手足不逆，反發熱，不死。脈不至者，灸其少陰七壯。</p>
<p>少陰病，下利，脈微澀者，即嘔汗出，必數更衣，反少，當溫其上，灸之（一云灸厥陰可五十壯）。諸下利，皆可灸足大都五壯（一云七壯），商丘、陰陵泉皆三壯。</p>
<p>下利，手足厥，無脈，灸之不溫，反微喘者，死。少陰負趺陽者，為順也。</p>
<p>傷寒六、七日，其脈微，手足厥，煩躁，灸其厥陰，厥不還者，死。</p>
<p>傷寒，脈促，手足厥逆，可灸之，為可灸少陰，厥陰主逆。</p>

<h2>病不可刺證第十二</h2>
<p>大怒無刺（大，一作新），已刺無怒（已，一作新）。新內無刺，已刺無內。大勞無刺（大，一作新），已刺無勞。大醉無刺，已刺無醉。大飽無刺，已刺無飽。大飢無刺，已刺無飢。大渴無刺，已刺無渴。無刺大驚，無刺熇熇之熱，無刺漉漉之汗，無刺渾渾之脈。身熱甚，陰陽皆爭者，勿刺也。其可刺者，急取之，不汗則泄。所謂勿刺者，有死徵也。無刺病與脈相逆者。上工刺未生，其次刺未盛，其次刺己衰，粗工逆此，謂之伐形。（出九卷）</p>

<h2>病可刺證第十三</h2>
<p>太陽病，頭痛，至七日，自當愈，其經音故也。若欲作再經者，當針足陽明，使經不傳則愈。太陽病，初服桂枝湯，而反煩不解者，當先刺風池、風府，乃卻與桂枝湯則愈。傷寒，腹滿而譫語，寸口脈浮而緊者，此為肝乘脾，名縱，當刺期門。傷寒，發熱，嗇嗇惡寒，其人大渴，欲飲酢漿者，其腹必滿，而自汗出，小便利，其病欲解，此為肝乘肺，名曰橫，陽明病，下血而譫語，此為熱入血室。但頭汗出者，當刺期門，隨其實而瀉之，濈然汗出者則愈。婦人中風，發熱惡寒，經水適來，得之七、八日，熱除，脈遲，身涼，胸脅下滿，如結胸狀，其人譫語，此為熱入血室，當刺期門，隨其虛實而取之。（《平病》云：熱入血室，無犯胃氣及上三焦。與此相反，豈謂藥不謂針耶）太陽與少陽並病，頭痛，頸項強而眩，時如結胸，心下痞堅，當刺大杼第一間，肺俞、肝俞，慎不可發汗，發汗則譫語，譫語則脈弦。譫語五日不止，當刺期門。少陰病，下利，便膿血者，可刺。婦人傷寒，懷身腹滿，不得小便，加從腰以下重，如有水氣狀，懷身七月、太陰當養不養，此心氣實，當刺瀉勞宮及關元，小便利則愈。傷寒，喉痹，刺手少陰。少陰在腕，當小指後動脈是也。針入三分，補之。</p>
<p>問曰：病有汗出而身熱煩滿，煩滿不為汗解者何？對曰：汗出而身熱者，風也；汗出而煩滿不解者，厥也，病名曰風厥也。太陽主氣，故先受邪，少陰與為表裡也。得熱則上從之，從之則厥，治之，表裡刺之，飲之湯。熱病三日，氣口靜，人迎躁者，取之諸陽五十九刺，以瀉其熱，而出其汗，實其陰，以補其不足。所謂五十九刺者，兩手外內側各三，凡十二痏，五指間各一，凡八痏。足亦如是，頭入發一寸旁三分，各三，凡六痏；更入發三寸，邊各五，凡十痏。耳前後、口下、項中各一，凡六痏。巔上一。熱病先膚痛，窒鼻充面，取之皮，以第一針五十九。苛菌為軫（一云苛軫）鼻，索皮於肺，不得索之火，火，心也。熱病，嗌乾多飲，善驚，臥不能安，取之膚肉，以第六針五十九。目眥赤，索肉於脾，不得索之木，木，肝也。熱病而胸脅痛，手足躁，取之筋間，以第四針針於四達（一作逆）筋闢目浸索筋於肝，不得索之金金肺也。熱病數驚，瘛瘲而狂，取之脈，以第四針急瀉有餘者，癲疾，毛髮去，索血（一作脈），於心，不得索之水，水，腎也。熱病，而身重骨痛，耳聾而好瞑，取之骨，以第四針五十九。骨病食齧牙齒，耳清，索骨於腎無（一本作不）得索之土，土，脾也。</p>
<p>熱病，先身澀旁㪍，（旁㪍《太素》作倚），煩悶，干唇嗌，取之以第一針五十九。膚脹，口乾，寒汗。</p>
<p>熱病，頭痛，攝（攝一作顳顬），目脈緊，善衄，厥熱也，取之以第三針，視有餘不足，寒熱病。</p>
<p>熱病，體重，腸中熱，取之以第四針，於其輸及下諸指間，索氣於胃絡得氣也。</p>
<p>熱病，挾臍痛急，胸脅支滿，取之湧泉與太陰、陽明（一云陰陵泉），以第四針，針嗌裡。</p>
<p>熱病而汗且出，反脈順可汗者，取之魚際、太淵、大都、太白。瀉之則熱去，補之則汗出。汗出太甚者，取踝上橫文以止之。</p>
<p>熱病七日、八日，脈口動，喘而眩者，急刺之。汗且自出，淺刺手大指間。</p>
<p>熱病，先胸脅痛，手足躁，刺足少陽，補手太陰，病甚，為五十九刺。</p>
<p>熱病，先手臂痛，刺手陽明、太陰，而汗出止。</p>
<p>熱病，始於頭首者，刺項太陽而汗出止。</p>
<p>熱病，先身重骨痛，耳聾目瞑，刺足少陰，病甚，為五十九刺。（一云刺少陽）</p>
<p>熱病先眩冒而熱，胸脅滿。刺足少陰少陽。</p>
<p>熱病，始足脛者，先取足陽明而汗出。</p>

<h2>病不可水證第十四</h2>
<p>發汗後，飲水多者，必喘。以水灌之，亦喘。傷寒，大吐、大下之，極虛，復極汗者，其人外氣怫鬱，復與之水，以發其汗，因得噦，所以然者，胃中寒冷故也。陽明病，潮熱，微堅，可與承氣湯。不堅，勿與之。若不大便六、七日，恐有燥屎，欲知之法，可與小承氣湯。若腹中不轉失氣者，此為但頭堅後溏，不可攻之，攻之必腹滿，不能食，欲飲水者，即噦。陽明病，若胃中虛冷，其人不能食，飲水即噦。下利，其脈浮大，此為虛，以強下之故也。設脈浮革，因爾腸鳴，當溫之，與水即噦。病在陽，當以汗解，而反以水噀之，若灌之，其熱卻不得去，益煩，皮上粟起，意欲飲水，反不渴，宜文蛤散。若不瘥，與五苓散。若寒實結胸，無熱證者，與三物小陷胸湯，白散亦可。身熱皮粟不解，欲引衣自覆，若以水噀之洗之，益令熱卻不得出。當汗而不汗，即煩。假令汗出已，腹中痛，與芍藥三兩，如上法。</p>
<p>寸口脈浮大，醫反下之，此為大逆。浮即無血，大即為寒，寒氣相搏，即為腸鳴，醫乃不知，而反飲水，令汗大出，水得寒氣，冷必相搏，其人即䭇。</p>
<p>寸口脈濡而弱，濡即惡寒，弱即發熱，濡弱相搏，臟氣衰微，胸中苦煩，此非結熱，而反薄居，水漬布冷，銚貼之，陽氣遂微，諸腑無所依，陰脈凝聚，結在心下，而不肯移，胃中虛冷，水穀不化，小便縱通，復不能多，微則可救，聚寒心下，當奈何也。</p>

<h2>病可水證第十五</h2>
<p>太陽病，發汗後，若大汗出，胃中乾燥，煩不得眠，其人慾飲水，當稍飲之，令胃中和則愈。厥陰病，渴欲飲水者，與水飲之即愈。太陽病，寸口緩，關上小浮，尺中弱，其人發熱而汗出，復惡寒，不嘔，但心下痞者，此為醫下也。若不下，其人復不惡寒而渴者，為轉屬陽明。小便數者，大便即堅，不更衣十日，無所苦也。欲飲水者，但與之，當以法救渴，宜五苓散。</p>
<p>寸口脈洪而大，數而滑，洪大則榮氣長，滑數則胃氣實，榮長則陽盛，怫鬱不得出身，胃實則堅難，大便則乾燥，三焦閉塞，津液不通，醫發其汗，陽盛不周，復重下之，胃燥熱畜，大便遂擯，小便不利，榮衛相搏，心煩發熱，兩眼如火，鼻乾面赤，舌燥齒黃焦，故大渴。過經成壞病，針藥所不能制，與水灌枯槁，陽氣微散，身寒溫衣覆，汗出表裡通，然其病即除。形脈多不同，此愈非法治，但醫所當慎，妄犯傷榮衛。霍亂而頭痛發熱，身體疼痛，熱多欲飲水，屬五苓散。嘔吐而病在膈上，後必思水者，急與豬苓散。飲之水，亦得也。</p>

<h2>病不可火證第十六</h2>
<p>太陽中風，以火劫發其汗，邪風被火熱，血氣流泆，失其常度，兩陽相熏灼，其身發黃。陽盛則欲衄，陰虛小便難，陰陽俱虛竭，身體則枯燥，但頭汗出，齊頸而還，腹滿而微喘，口乾咽爛，或不大便，久則譫語，甚者至噦，手足躁擾，循衣摸床，小便利者，其人可治。太陽病，醫發其汗，遂發熱而惡寒，復下之，則心下痞，此表裡俱虛。陰陽氣並竭，無陽則陰獨，復加火針因而煩，面色青黃，膚瞤，如此者為難治。今色微黃，手足溫者愈。傷寒，加溫針必驚。陽脈浮，陰脈弱，則血虛，血虛則筋傷。其脈沉者，榮氣微也。其脈浮，而汗出如流珠者，衛氣衰也。榮氣微，加燒針，血留不行，更發熱而躁煩也。傷寒，脈浮，而醫以火迫劫之，亡陽，驚狂，臥起不安，屬桂枝去芍藥加蜀漆牡蠣龍骨救逆湯。</p>
<p>問曰：得病十五、十六日，身體黃，下利，狂欲走。師脈之，言當下清血如豚肝，乃愈，後如師言，何以知之？師曰：寸口脈陽浮陰濡弱，陽浮則為風，陰濡弱為少血，浮虛受風，少血發熱，惡寒灑淅，項強頭眩。醫加火熏，郁令汗出，惡寒遂甚，客熱因火而發，怫鬱蒸肌膚，身目為黃，小便微難，短氣，從鼻出血，而復下之，胃無津液，泄利遂不止，熱瘀在膀胱，畜結成積聚，狀如豚肝，當下未下，心亂迷憒，狂走赴水，不能自制。畜血若去，目明心了。此皆醫所為，無他禍患，微輕得愈，極者不治。傷寒，其脈不弦緊而弱者，必渴，被火必譫言。弱者發熱，脈浮，解之，當汗出愈。</p>
<p>太陽病，以火熏之，不得汗，其人必躁，到經不解，必有清血。</p>
<p>陽明病，被火，額上微汗出，而小便不利，必發黃。</p>
<p>陽明病，其脈浮緊，咽乾口苦，腹滿而喘，發熱汗出而不惡寒，反偏惡熱，其身體重，發其汗則躁，心憒憒而反譫語。加溫針必怵惕，又煩躁不得眠。</p>
<p>少陰病，咳而下利，譫語，是為被火氣劫故也，少便必難，為強責少陰汗出。</p>
<p>太陽病二日，而燒瓦熨其背，大汗出，火氣入胃，胃中竭燥，必發譫語，十餘日振而反汗出者，此為欲解。其汗從腰以下不得汗，其人慾小便，反不得，嘔欲失溲，足下惡風，大便堅者，小便當數，而反不數及多，便已，其頭卓然而痛，其人足心必熱，穀氣下流故也。</p>

<h2>病可火證第十七</h2>
<p>下利，穀道中痛，當溫之以為，宜熬木鹽熨之。一方，炙枳實熨之。</p>

<h2>熱病陰陽交併少陰厥逆陰陽竭盡生死證第十八</h2>
<p>問曰：溫病，汗出輒復熱，而脈躁疾，不為汗衰，狂言，不能食，病名為何？對曰：名曰陰陽交，交者，死。人所以汗出者，生於穀，穀生於精。今邪氣交爭於骨肉而得汗者，是邪卻而精勝。精勝則當能食而不復熱。熱者，邪氣也。汗者，精氣也。今汗出而輒復熱者，邪勝也。不能食者，精無俾也。汗而熱留者，壽可立而傾也。</p>
<p>夫汗出而脈尚躁盛者，死。此今脈不與汗相應，此不勝其病也。狂言者，是失志，失志者，死。有三死，不見一生，雖愈必死。</p>
<p>熱病，已得汗，而脈尚躁盛，此陽脈之極也，死。其得汗而脈靜者，生也。</p>
<p>熱病，脈尚躁盛，而不得汗者，此陽脈之極也。死。脈躁盛得汗者，生也。</p>
<p>熱病，已得汗，而脈尚躁，喘且復熱，勿膚刺，喘甚者，死。</p>
<p>熱病，陰陽交者，死。</p>
<p>熱病，煩已而汗，脈當靜。</p>
<p>太陽病，脈反躁盛者，是陰陽交，死。復得汗，脈靜者，生。</p>
<p>熱病，陰陽交者，熱煩身躁，太陰寸口脈兩沖尚躁盛，是陰陽交，死。得汗脈靜者，生。</p>
<p>熱病，陽進陰退，頭獨汗出，死。陰進陽退，腰以下至足汗出，亦死。陰陽俱進，汗出已，熱如故，亦死。陰陽俱退，汗出已，寒慄不止，鼻口氣冷，亦死。（上熱病，陰陽交部。）</p>
<p>熱病，所謂並陰者，熱病已得汗，因得泄，是謂並陰，故治。（治一作活）</p>
<p>熱病，所謂並陽者，熱病已得汗，脈尚躁盛，大熱，汗之，雖不汗出，若衄，是謂並陽，故治。上熱病並陰陽部。</p>
<p>少陰病，惡寒，蜷而利，手足逆者，不治。</p>
<p>少陰病，下利止而眩，時時自冒者，死。</p>
<p>少陰病，其人吐利，躁逆者，死。</p>
<p>少陰病，四逆，惡寒而蜷，其脈不至，其人不煩而躁者，死。</p>
<p>少陰病六、七日，其人息高者，死。</p>
<p>少陰病，脈微細沉，但欲臥，汗出不煩，自欲吐，五、六日自利，復煩躁，不得臥寐者，死。</p>
<p>少陰病，下利，若利止、惡寒而蜷，手足溫者，可治。</p>
<p>少陰病，惡寒而蜷，時時自煩，欲去其衣被者，可治。</p>
<p>少陰病，下利止，厥逆無脈，干，煩（一本作乾嘔）。服湯藥，其脈暴出者，死。微細者，生。上少陰部。</p>
<p>傷寒六、七日，其脈微，手足厥，煩躁，灸其厥陰，厥不還者，死。</p>
<p>傷寒，下利，厥逆，躁不能臥者，死。</p>
<p>傷寒，發熱，下利至厥不止者，死。</p>
<p>傷寒，厥逆，六、七日不利，便發熱而利者，生。其人汗出，利不止者，死。但有陰無陽故也。</p>
<p>傷寒五、六日，不結胸，腹濡，脈虛復厥者，不可下，下之，亡血，死。</p>
<p>傷寒，發熱而厥，七日，下利者，為難治。上厥逆部。</p>
<p>熱病，不知所痛，不能自收，口乾，陽熱甚，陰頗有寒者，熱在髓，死不治。</p>
<p>熱病在腎，令人渴，口乾，舌焦黃赤，晝夜欲飲不止，腹大而脹，尚不厭飲，目無精光，死不治。脾傷，即中風，陰陽氣別離，陰不從陽，故以三分，候其死生。</p>
<p>傷寒，咳逆上氣，其脈散者，死。謂其人形損故也。</p>
<p>傷寒，下利，日十餘行，其人脈反實者，死。病者脅下素有痞，而不在臍旁，痛引少腹，入陰挾陰筋，此為臟結，死。夫實則譫語，虛則鄭聲。鄭聲者，重語是也。直視、譫語、喘滿者，死。若下利者，亦死。結胸證悉具，而躁者，死。吐舌下卷者，死。唾如膠者，難解。舌頭四邊，徐有津液，此為欲解。病者至經，上唇有色，脈自和，為欲解。色急者，未解。上陰陽竭盡部。</p>

<h2>重實重虛陰陽相附生死證第十九</h2>
<p>問曰：何謂虛實？對曰：邪氣盛則實，精氣奪則虛。重實者，肉大熱，病氣熱，脈滿，是謂重實。</p>
<p>問曰：經絡俱實，何如？對曰：經絡皆實，是寸脈急而尺緩也，皆當俱治。故曰滑則順，澀則逆。夫虛實者，皆從其物類始，五臟骨肉滑利，可以長久。寒氣暴上，脈滿實。實而滑，順則生，實而澀，逆則死。形盡滿，脈急大堅，尺滿而不應，順則生，逆則死。所謂順者，手足溫。所謂逆者，手足寒也。</p>
<p>問曰：何謂重虛？對曰：脈虛，氣虛、尺虛，是謂重虛也。所謂氣虛者，言無常也；尺虛者，行步匡然也；脈虛者，不象陰也。如此者，滑則生，澀則死。氣虛者，肺虛也；氣逆者，足寒也。非其時則生，當其時則死，餘臟皆如此也。脈實滿，手足寒，頭熱者，春秋則生，冬夏則死。脈浮而澀，澀而身有熱者，死。絡氣不足，經氣有餘，脈熱而尺寒，秋冬為逆，春夏為順。經虛絡滿者，尺熱滿而寒澀，春夏死，秋冬生。絡滿經虛，灸陰刺陽；經滿絡虛，刺陰灸陽。</p>
<p>問曰：秋冬無極陰，春夏無極陽，何謂也？對曰：無極陽者，春夏無數虛陽明，陽明虛則狂。無極陰者，秋冬無數虛太陰，太陰虛則死。上重實重虛部。</p>
<p>熱病，所謂陽附陰者，腰以下至足熱，腰以上寒，陰氣下爭，還心腹滿者，死。所謂陰附陽者，腰以上至頭熱，腰以下寒，陽氣上爭，還得汗者生。（上陰陽相附部）</p>

<h2>熱病生死期日證第二十</h2>
<p>太陽之脈，色榮顴骨，熱病也。榮未夭，曰今且得汗，待時自已。與厥陰脈爭見者，死期不過三日，其熱病氣內連腎。少陽之脈，色榮頰前，熱病也。榮未夭，曰今且得汗，待時自已。與少陰脈爭見者，死期不過三日。</p>
<p>熱病七、八日，脈微小，病者溲血，口中乾，一日半而死。脈代者，一日死。</p>
<p>熱病七、八日，脈不躁喘，不數，後三日中有汗。三日不汗，四日死。未曾汗，勿膚刺（膚，一作庸）。</p>
<p>熱病三、四日，脈不喘，其動均者，身雖煩熱，今自得汗，生。</p>
<p>傳曰：始腑入臟，終陰復還陽，故得汗。</p>
<p>熱病七、八日，脈不喘，其動均者，生。微熱在陽不入陰，今自汗也。</p>
<p>熱病七、八日，脈不喘，動數均者，病當喑。期三日不得汗，四日死。</p>
<p>熱病，身面盡黃而腫，心熱，口乾，舌卷，焦黃黑，身麻臭，伏毒傷肺。中脾者，死。</p>
<p>熱病，瘛瘲，狂言，不得汗，瘛瘲不止，伏毒傷肝，中膽者，死。</p>
<p>熱病，汗不出，出不至足，嘔膽，吐血，善驚不得臥，伏毒在肝。腑足少陽者，死。</p>

<h2>熱病十逆死證第二十一</h2>
<p>熱病，腹滿䐜脹，身熱者，不得大小便，脈澀小疾，一逆見，死。</p>
<p>熱病，腸鳴腹滿，四肢清，泄注，脈浮大而洪不已，二逆見，死。</p>
<p>熱病，大衄不止，腹中痛，脈浮大絕，喘而短氣，三逆見，死。</p>
<p>熱病，嘔且便血，奪形肉，身熱甚，脈絕動疾，四逆見，死。</p>
<p>熱病，咳喘，悸眩，身熱，脈小疾，奪形肉，五逆見，死。</p>
<p>熱病，腹大而脹，四肢清，奪形肉，短氣，六逆見，一旬內死。</p>
<p>熱病，腹脹便血，脈大，時時小絕，汗出而喘，口乾舌焦，視不見人，七逆見，一旬死。</p>
<p>熱病，身熱甚，脈轉小，咳而便血，目眶陷，妄言，手循衣縫，口乾，躁擾不得臥，八逆見，一時死。</p>
<p>熱病，瘛瘲，狂走，不能食，腹滿，胸痛，引腰臍背，嘔血，九逆見，一時死。</p>
<p>熱病，嘔血，喘咳，煩滿，身黃，其腹鼓脹，泄不止，脈絕，十逆見，一時死。</p>

<h2>熱病五臟氣絕死日證第二十二</h2>
<p>熱病，肺氣絕，喘逆，咳唾血，手足腹腫，面黃，振慄不能言語，死。魄與皮毛俱去，故肺先死，丙日篤，丁日死。</p>
<p>熱病，脾氣絕，頭痛，嘔宿汁，不得食，嘔逆吐血，水漿不得入，狂言譫語，腹大滿，四肢不收，意不樂，死。脈與肉氣俱去，故脾先死，甲日篤，乙日死。</p>
<p>熱病，心主氣絕，煩滿，骨痛（一作瘛），嗌腫，不可咽，欲咳不能咳，歌哭而笑，死。神與榮脈俱去，故心先死。壬日篤，癸日死。</p>
<p>熱病，肝氣絕，僵仆，足不安地，嘔血，恐懼，灑淅惡寒，血妄出，遺屎溺，死。魂與筋血俱去，故肝先死。庚日篤，辛日死。</p>
<p>熱病，腎氣絕，喘悸，吐逆，腫疽，尻癰，目視不明，骨痛，短氣，喘滿，汗出如珠，死。精與骨髓俱去，故腎先死。戊日篤，巳日死。故外見瞳子青小，爪甲枯，發墮，身澀，齒挺而垢，人皮面厚塵黑，咳而唾血，渴欲數飲，大滿，此五臟絕，表病也。</p>

<h2>熱病至脈死日證第二十三</h2>
<p>熱病，脈四至，三日死，脈四至者，平人一至，病人脈四至也。</p>
<p>熱病，脈五至，一日死。時一大至，半日死，忽忽悶亂者，死。</p>
<p>熱病，脈六至，半日死。忽急疾大至，有頃死。</p>

<h2>熱病脈損日死證第二十四</h2>
<p>熱病脈，四損，三日死。所謂四損者，平人四至，病人脈一至，名曰四損。</p>
<p>熱病脈，五損，一日死。所謂五損者，平人五至，病人脈一至，名曰五損。</p>
<p>熱病脈，六損，一時死，所謂六損者，平人六至，病人脈一至，名曰六損。若絕不至，或久乃至，立死。治傷寒形證所宜進退晉王叔和集仲景評脈要論。</p>

<h1>卷八</h1>

<h2>平卒屍厥脈證第一</h2>
<p>寸口沉大而滑，沉則為實，滑則為氣，實氣相搏，血氣入於臟即死，入於腑即愈，此為卒厥。不知人，唇青身冷，為入臟，即死；如身溫和，汗自出，為入腑，而復自愈。</p>

<h2>平痓濕暍脈證第二</h2>
<p>（痓一作痙）</p>
<p>太陽病，發熱無汗，而反惡寒者，名剛痓。</p>
<p>太陽病，發熱汗出，而不惡寒者，名柔痓。（一云惡寒）</p>
<p>太陽病，發熱，其脈沉而細者，為痓。</p>
<p>太陽病，發其汗，因致痓（論云：發其汗太多，因致痓）病者身熱足寒，頸項強急，惡寒，時頭熱，面赤，目脈赤，獨頭動搖者，為痓。（論云：獨頭面搖，卒口噤，背反張者，痓病也）。太陽病，無汗，而小便反少，氣上衝胸，口噤不得語，欲作剛痓，葛根湯主之。剛痓為病，胸滿口噤，臥不著席，腳攣急，其人必齘齒可與大承氣湯。</p>
<p>痓病，發其汗已，其脈涻涻如蛇，暴腹脹大者，為欲解，脈如故，反伏弦者，必痓。（一云：痓脈出欲已）。</p>
<p>痓脈來，按之築築而弦，直上下行。</p>
<p>痓家，其脈伏堅，直上下。</p>
<p>夫風病，下之則痓。復發其汗，必拘急。</p>
<p>太陽病，其證備，身體強，𠘧𠘧然，脈沉遲，此為痓，栝蔞桂枝湯主之。痓病，有灸瘡，難療。瘡家，雖身疼痛，不可發其汗，汗出則痓。太陽病，關節疼煩，脈沉而緩者，為中濕。（論云：中濕為濕痹，之候，其人小便不利，大便反快，但當利其小便）病者一身盡疼（一云疼煩），發熱，日晡即劇，此為風濕。汗出所致也。（論云：此病傷於汗出當風，或久傷取冷所致）</p>
<p>濕家之為病，一身盡疼，發熱，而身色熏黃也。濕家之為病，其人但頭汗出，而背強，欲得被覆向火。若下之早，則噦，或胸滿，小便利（一云不利），舌上如苔，此為丹田有熱，胸上有寒，渴欲飲而不能飲，則口燥也。</p>
<p>濕家下之，額上汗出，微喘，小便利（一云不利）者，死。若下利不止者，亦死。</p>
<p>問曰：風濕相搏，身體疼痛，法當汗出而解，值天陰雨不止，師云此可發汗，而其病不愈者，何也？答曰；發其汗，汗大出者，但風氣去，濕氣續在，是故不愈。若治風濕者，發其汗，微微似欲出汗者，則風濕俱去也。</p>
<p>濕家身煩疼，可與麻黃湯加朮四兩，發其汗為宜，慎不可以火攻之。</p>
<p>風濕，脈浮，身重、汗出惡風者，防己湯主之。</p>
<p>病人喘，頭痛，鼻塞而煩，其脈大，自能飲食，腹中和，無病。病在頭中寒濕，故鼻塞，內藥鼻中即愈。（論云：濕家病，身疼痛，發熱，面黃而喘，頭痛鼻窒而煩）傷寒八、九日，風濕相搏，身體疼痛，不能自轉側，不嘔不渴，脈浮虛而澀者，桂枝附子湯主之。若其人大便硬，小便自利者，朮附子湯主之。風濕相搏，骨節疼煩，掣痛不得屈伸，近之則痛劇，汗出短氣，小便不利，惡風不欲去衣。或身微腫者，甘草附子湯主之。</p>
<p>太陽中熱，暍是也。其人汗出惡寒，身熱而渴也，白虎湯主之。</p>
<p>太陽中暍，身熱疼重，而脈微弱，此以夏月傷冷水，水行皮膚中所致也，瓜蒂湯主之。</p>
<p>太陽中暍，發熱惡寒，身重而疼痛，其脈弦細芤遲，小便已洒洒然毛聳，手足逆冷，小有勞，身熱，口前開，板齒燥。若發其汗，惡寒則甚，加溫針，則發熱益甚，數下之，淋復甚。</p>

<h2>平陽毒陰毒百合狐惑脈證第三</h2>
<p>陽毒為病，身重腰背痛，煩悶不安，狂言，或走，或見鬼，或吐血下痢，其脈浮大數，面赤斑斑如錦文，喉咽痛，唾膿血，五日可治，至七日不可治也。有傷寒一、二日便成陽毒。或服藥，吐、下後變成陽毒，升麻湯主之。陰毒為病，身重背強，腹中絞痛，咽喉不利，毒氣攻心，心下堅強，短氣不得息，嘔逆，唇青面黑，四肢厥冷，其脈沉細緊數，身如被打，五、六日可治，至七日不可治也。或傷寒初病一、二日，便結成陰毒。或服藥六、七日以上至十日，變成陰毒，甘草湯主之。百合之為病，其狀常默默欲臥，復不能臥，或如強健人，欲得出行，而復不能行，意欲得食，復不能食，或有美時，或有不用聞飲食臭時，如寒無寒，如熱無熱，朝至口苦，小便赤黃，身形如和，其脈微數，百脈一宗，悉病，各隨證治之。百合病，見於陰者，以陽法救之；見於陽者，以陰法救之。見陽攻陰，復發其汗，此為逆，其病難治；見陰攻陽，乃復下之，此亦為逆，其病難治。（《千金方》云：見在於陰而攻其陽，則陰不得解也，復發其汗為逆也。見在於陽而攻其陰，則陽不得解也，復下之，其病不愈）狐惑為病，其氣如傷寒，默默欲眠，目不得閉，臥起不安，蝕於喉為惑，蝕於陰為狐。狐惑之病，並不欲飲食，聞食臭，其面目乍赤、乍白、乍黑。其毒蝕於上者，則聲喝，其毒蝕於下部者，咽乾。蝕於上部，瀉心湯主之。蝕於下部，苦參湯淹洗之，蝕於肛者，雄黃熏之。其人脈數，無熱，微煩，默默欲臥，汗出，初得三、四日，目赤如鳩眼，得之七、八日，目四眥黃黑，若能食者，膿已成也，赤小豆當歸散主之。病人或從呼吸，上蝕其咽，或從下焦，蝕其肛陰，蝕上為惑，蝕下為狐。狐惑病者，豬苓散主之。</p>

<h2>平霍亂轉筋脈證第四</h2>
<p>問曰：病有霍亂者何？師曰：嘔吐而利，此為霍亂。</p>
<p>問曰：病者發熱，頭痛，身體疼，惡寒，而復吐利，當屬何病？師曰：當為霍亂。霍亂吐利止，而復發熱也。傷寒，其脈微澀，本是霍亂，今是傷寒，卻四、五日，至陰經上，轉入陰必吐利。轉筋為病，其人臂腳直，脈上下行，微弦，轉筋入腹，雞屎白散主之。</p>

<h2>平中風歷節脈證第五</h2>
<p>夫風之為病當半身不遂，或但臂不遂者，此為痹。脈微而數，中風使然。頭痛脈滑者，中風，風脈虛弱也。</p>
<p>寸口脈浮而緊，緊則為寒，浮則為虛，虛寒相搏，邪在皮膚。浮者血虛，絡脈空虛，賊邪不瀉，或左或右。邪氣反緩，正氣則急，正氣引邪，喎僻不遂。邪在於絡，肌膚不仁。邪在於經，則重不勝。邪入於腑，則不識人。邪入於臟，舌即難言，口吐於涎。</p>
<p>寸口脈遲而緩，遲則為寒，緩則為虛。榮緩則為亡血，衛遲則為中風。邪氣中經，則身癢而癮疹。心氣不足，邪氣入中，則胸滿而短氣。</p>
<p>趺陽脈浮而滑，滑則穀氣實，浮則汗自出。</p>
<p>少陰脈浮而弱，弱則血不足，浮則為風，風血相搏，則疼痛如掣。</p>
<p>盛人脈澀小，短氣，自汗出，歷節疼，不可屈伸，此皆飲酒汗出當風所致也。</p>
<p>寸口脈沉而弱，沉則主骨，弱則主筋；沉則為腎，弱則為肝。汗出入水中如水傷心歷節黃汗出故曰歷節也。味酸則傷筋，筋傷則緩，名曰泄。咸則傷骨，骨傷則痿，名曰枯。枯泄相搏，名曰斷泄。榮氣不通，衛不獨行，榮衛俱微，三焦無所御，四屬斷絕，身體羸瘦，獨足腫大，黃汗出，脛冷假令發熱，便為歷節也。病歷節，疼痛不可屈伸，烏頭湯主之。諸肢節疼痛，身體魁瘰，腳腫如脫，頭眩短氣，溫溫欲吐，桂枝芍藥知母湯主之。</p>

<h2>平血痹虛勞脈證第六</h2>
<p>問曰：血痹從何得之？師曰：夫尊榮人，骨弱肌膚盛，重因疲勞汗出，臥不時動搖，加被微風，遂得之。形如風狀，（巢原云其狀如被微風所吹）但以脈自微澀，在寸口、關上小緊，宜針引陽氣，令脈和緊去則愈。</p>
<p>血痹，陰陽俱微，寸口、關上微，尺中小緊，外證身體不仁，如風狀，黃耆桂五物湯主之。夫欲治病當先知其證何趣乃當攻之耳。</p>
<p>男子平人，脈大為勞。極虛亦為勞。</p>
<p>男子勞之為病，其脈浮大，手足暖，春夏劇，秋冬瘥，陰寒精自出，酸削不能行，少陰虛滿。</p>
<p>人年五十，六十，其病脈大者，痹挾背行，苦腸鳴，馬刀俠癭者，皆為勞得之。</p>
<p>男子平人，脈虛弱細微者，喜盜汗出也。</p>
<p>男子面色薄者，主渴及亡血。卒喘悸，其脈浮者，裡虛也。</p>
<p>男子脈虛沉弦，無寒熱，短氣，裡急，小便不利，面色白，時時目瞑，此人喜衄，少腹滿，此為勞使之然。</p>
<p>男子脈微弱而澀，為無子，精氣清冷。</p>
<p>夫失精家，少腹弦急，陰頭寒，目眶痛（一云目眩），發落，脈極虛，芤遲，為清穀，亡血，失精。</p>
<p>脈得諸芤動微緊，男子失精，女子夢交通，桂枝加龍骨牡蠣湯主之。</p>
<p>脈沉小遲，名脫氣。其人疾行則喘喝，手足逆寒，腹滿，甚則溏泄，食不消化也。</p>
<p>脈弦而大，弦則為減，大則為芤，減則為寒，芤則為虛，寒虛相搏，此名為革。婦人則半產、漏下，男子則亡血、失精。</p>

<h2>平消渴小便利淋脈證第七</h2>
<p>師曰：厥陰之為病，消渴，氣上衝心，心中疼熱，飢而不欲食，食即吐，下之不肯止。</p>
<p>寸口脈浮而遲，浮則為虛，遲則為勞。虛則衛氣不足，遲則榮氣竭。趺陽脈浮而數，浮則為氣，數則消穀而緊（《要略》緊作大堅），氣盛則溲數，溲數則緊（《要略》作堅）。緊數相搏，則為消渴。</p>
<p>男子消渴，小便反多，以飲一斗，小便一斗，腎氣丸主之。師曰：熱在（一作結）下焦則溺血，亦令人淋閉不通。淋之為病，小便如粟狀，少腹弦急，痛引臍中。</p>
<p>寸口脈細而數，數則為熱，細則為寒，數為強吐。趺陽脈數，胃中有熱，則消穀引食，大便必堅，小便則數。少陰脈數，婦人則陰中生瘡，男子則氣淋。淋家不可發汗，發汗則必便血。</p>

<h2>平水氣黃汗氣分脈證第八</h2>
<p>師曰：病有風水，有皮水，有正水，有石水，有黃汗。風水其脈自浮，外證骨節疼痛，其人惡風。皮水，其脈亦浮，外證胕腫，按之沒指，不惡風，其腹如鼓（如鼓，一作如故，不滿）不渴，當發其汗。正水，其脈沉遲，外證自喘。石水，其脈自沉，外證腹滿，不喘。黃汗，其脈沉遲，身體發熱，胸滿，四肢、頭面腫，久不愈，必致癰膿。脈浮而洪。浮則為風，洪則為氣，風氣相搏，風強則為癮疹，身體為癢，癢為泄風，久為痂癩。氣強則為水，難以俯仰。風氣相擊，身體洪腫，汗出乃愈。惡風則虛，此為風水；不惡風者，小便通利，上焦有寒，其口多涎，此為黃汗。</p>
<p>寸口脈沉滑者，中有水氣，面目腫大有熱，名曰風水。視人之目裹上微擁，如新臥起狀，其頸脈動，時時咳，按其手足上，陷而不起者，風水。太陽病，脈浮而緊，法當骨節疼痛，而反不疼，身體反重而酸。其人不渴，汗出即愈，此為風水。惡寒者，此為極虛，發汗得之。渴而不惡寒者，此為皮水。身腫而冷，狀如周痹，胸中窒，不能食，反聚痛，暮躁不眠，此為黃汗，痛在骨節。咳而喘，不渴者，此為脾脹。其形如腫，發汗即愈。然諸病此者，渴而下利，小便數者，皆不可發汗。風水，其脈浮，浮為在表，其人能食，頭痛汗出，表無佗病，病者言但下重，故從腰以上為和，腰以下當腫及陰，難以屈伸，防己黃耆湯主之。（一云：風水，脈浮身重，汗出惡風者，防己黃耆湯主之）風水，惡風，一身悉腫，脈浮不渴，續自汗出，而無大熱者，越婢湯主之。師曰：裹水者，一身面目洪腫，其脈沉。小便不利，故令病水。假如小便自利，亡津液，故令渴也，越婢加朮湯主之。（一云：皮水，其脈沉，頭面浮腫，小便不利，故令病水。假令小便自利，亡津液，故令渴也）皮水之為病，四肢腫，水氣在皮膚中，四肢聶聶動者，防己茯苓湯主之。趺陽脈當伏，今反緊，本自有寒，疝瘕，腹中痛。醫反下之，下之則胸滿短氣。趺陽脈當伏，今反數，本自有熱，消穀（一作消渴），小便數，今反不利，此欲作水。寸口脈浮而遲，浮脈熱，遲脈潛，熱潛相摶，名曰沉。趺陽脈浮而數，浮脈熱，數脈止，熱止相摶，名曰伏。沉伏相摶，名曰水。沉則絡脈虛，伏則小便難，虛難相摶，水走皮膚，則為水矣。</p>
<p>寸口脈弦而緊，弦則衛氣不行，衛氣不行則惡寒，水不沾流，走在腸間。少陰脈緊而沉，緊則為痛，沉則為水，小便即難。師曰：脈得諸沉者，當責有水，身體腫重，水病脈出者，死。夫水病人，目下有臥蠶，面目鮮澤，脈伏，其人消渴，病水腹大，小便不利，其脈沉絕者，有水，可下之。</p>
<p>問曰：病下利後，渴飲水，小便不利，腹滿因腫者，何也？答曰：此法當病水，若小便自利及汗出者，自當愈。水之為病，其脈沉小屬少陰。浮者為風，無水虛脹者為氣。水發其汗即已。沉者與附子麻黃湯，浮者與杏子湯。</p>
<p>心水者，其身重而少氣，不得臥，煩而躁，其陰大腫。</p>
<p>肝水者，其腹大，不能自轉側，脅下腹中痛，時時津液微生，小便續通。</p>
<p>肺水者，其身腫，小便難，時時鴨溏。</p>
<p>脾水者，其腹大，四肢苦重，津液不生，但苦少氣，小便難。</p>
<p>腎水者，其腹大臍腫，腰痛不得溺，陰下濕，如牛鼻上汗，其足逆冷，面反瘦（一云大便反堅）。</p>
<p>師曰：諸有水者，腰以下腫，當利小便，腰以上腫，當發汗乃愈。</p>
<p>師曰：寸口脈沉而遲，沉則為水，遲則為寒，寒水相摶，趺陽脈伏，水穀不化，脾氣衰則騖溏，胃氣衰則身腫。少陽脈卑，少陰脈細，男子則小便不利，婦人則經水不通。經為血，血不利則為水，名曰血分（一雲水分）。</p>
<p>問曰：病者若水，面目身體四肢皆腫，小便不利，師脈之不言水，反言胸中痛，氣上衝咽，狀如炙肉，當微咳喘，審如師言，其脈何類？師曰：寸口脈沉而緊，沉為水，緊為寒，沉緊相搏，結在關元，始時當微，年盛不覺，陽衰之後，榮衛相干，陽損陰盛，結寒微動，緊氣上衝，喉咽塞噎，脅下急痛。醫以為留飲而大下之，氣擊不去，其病不除。後重吐之，胃家虛煩，咽燥欲飲水，小便不利，水穀不化，面目手足浮腫，又與葶藶丸下水，當時如小瘥，食飲過度，腫復如前，胸脅苦痛，象若奔豚，其水揚溢，則浮咳喘逆。當先攻擊沖氣，令止，乃治咳，咳止其喘自瘥。先治新病，病當在後。黃汗之病，身體洪腫（一作重），發熱，汗出而渴（而渴，一作不渴），狀如風水，汗沾衣，色正黃如柏汁，其脈自沉。</p>
<p>問曰：黃汗之病，從何得之？師曰：以汗出入水中浴，水從汗孔入得之。黃耆芍藥桂枝苦酒湯主之。黃汗之病，兩脛自冷，假令發熱，此屬歷節。食已汗出，又身常暮臥盜汗出者，此勞氣也。若汗出已，反發熱者，久久其身必甲錯。發熱不止者，必生惡瘡。若身重，汗出已輒輕者，久久必身瞤，瞤則胸中痛，又從腰以上必汗出，下無汗，腰髖弛痛，如有物在皮中狀，劇者不能食，身疼重，煩躁，小便不利，此為黃汗，桂枝加黃耆湯主之。</p>
<p>寸口脈遲而澀，遲則為寒，澀為血不足。趺陽脈微而遲，微則為氣，遲則為寒。寒氣不足，則手足逆冷，手足逆冷，則榮衛不利，榮衛不利，則腹滿脅鳴相逐，氣轉膀胱，榮衛俱勞，陽氣不通則身冷，陰氣不通則骨疼。陽前通則惡寒，陰前通則痹不仁。陰陽相得，其氣乃行，大氣一轉，其氣乃散。實則失氣，虛則遺溺，名曰氣分。氣分，心下堅，大如盤，邊如旋杯，水飲所作，桂枝去芍藥加麻黃細辛附子湯主之。心下堅大如盤邊如旋盤水飲所作枳實術湯主之。</p>

<h2>平黃疸寒熱瘧脈證第九</h2>
<p>凡黃候，其寸口脈近掌無脈，口鼻冷，並不可治。脈沉，渴欲飲水，小便不利者，皆發黃。腹滿，舌痿黃，躁不得睡，屬黃家。</p>
<p>師曰：病黃疸，發熱煩喘，胸滿口燥者，以發病時，火劫其汗，兩熱所得。然黃家所得，從濕得之。一身盡發熱而黃，肚熱，熱在裡，當下之。</p>
<p>師曰：黃疸之病，當以十八日為期，治之十日以上為瘥，反劇為難治。</p>
<p>又曰：疸而渴者，其疸難治。疸而不渴者，其疸可治。發於陰部，其人必嘔；發於陽部，其人振寒而發熱也。</p>
<p>師曰：諸病黃家，但利其小便。假令脈浮，當以汗解之，宜桂枝加黃耆湯。又男子黃，小便自利，當與小建中湯。</p>
<p>黃疸腹滿，小便不利而赤，自汗出，此為表和裡實。當下之，宜大黃黃柏梔子芒硝湯。</p>
<p>黃疸病，小便色不變，欲自利，腹滿而喘，不可除熱，熱除必噦。噦者，小半夏湯主之。</p>
<p>夫病酒黃疸，必小便不利，其候，心中熱，足下熱，是其證也。</p>
<p>心中懊憹而熱，不能食，時欲吐，名曰酒疸。</p>
<p>酒黃疸者，或無熱，靖言了了，腹滿欲吐，鼻燥。其脈浮者，先吐之；沉弦者，先下之。</p>
<p>酒疸，心中熱，欲吐者，吐之即愈。</p>
<p>酒疸，黃色，心下結熱而煩。</p>
<p>酒疸下之，久久為黑疸，目青面黑，中心如啖蒜齏狀，大便正黑，皮膚爪之不仁。其脈浮弱，雖黑微黃，故知之。</p>
<p>寸口脈微而弱，微則惡寒，弱則發熱。當發不發，骨節疼痛；當煩不煩，而極汗出。趺陽脈緩而遲，胃氣反強。少陰脈微，微則傷精，陰氣寒冷，少陰不足，穀氣反強，飽則煩滿滿則發熱，客熱消穀，發已復飢，熱則腹滿，微則傷精，谷強則瘦，名曰谷寒熱。陽明病，脈遲者，食難用飽，飽則發煩。頭眩者，必小便難，此欲作谷疸。雖下之，腹滿如故，所以然者，脈遲故也。</p>
<p>師曰：寸口脈浮而緩，浮則為風，緩則為痹。痹非中風，四肢苦煩，脾色必黃，瘀熱以行。趺陽脈緊而數，數則為熱，熱則消穀；緊則為寒，食即滿也。尺脈浮為傷腎，趺陽脈緊為傷脾。風寒相搏，食谷則眩，穀氣不消，胃中苦濁，濁氣下流，小便不通。陰被其寒，熱流膀胱，身體盡黃，名曰谷疸。額上黑，微汗出，手足中熱，薄暮則發，膀胱急，小便自利，名曰女勞疸。腹如水狀，不治。黃家，日晡所發熱，而反惡寒，此為女勞得之。膀胱急，少腹滿，身盡黃，額上黑，足下熱，因作黑疸。其腹脹如水狀，大便必黑，時溏，此女勞之病，非水也。腹滿者難治。硝石礬石散主之。夫瘧脈自弦也，弦數者多熱，弦遲者多寒。弦小緊者可下之，弦遲者可溫藥，若脈緊數者，可發汗，針灸之。浮大者，吐之。脈弦數者，風發也，以飲食消息止之。瘧病結為癥瘕，名曰瘧母，鱉甲煎丸主之。瘧但見熱者，溫瘧也。其脈平，身無寒但熱，骨節疼煩，時嘔，朝發暮解，暮發朝解，名曰溫瘧，白虎加桂枝湯主之。瘧多寒者，牡瘧也，蜀漆散主之。</p>

<h2>平胸痹心痛短氣賁豚脈證第十</h2>
<p>師曰：夫脈當取太過與不及，陽微陰弦，則胸痹而痛。所以然者，責其極虛也。今陽虛知在上焦，所以胸痹心痛者，以其脈陰弦故也。胸痹之病，喘息咳唾，胸背痛，短氣，寸口脈沉而遲，關上小緊數者，栝蔞薤白白酒湯主之。平人無寒熱，短氣不足以息者，實也。</p>
<p>賁豚病者，從少腹起，上衝咽喉，發作時欲死復止，皆從驚得。其氣上衝胸腹痛，及往來寒熱，賁豚湯主之。</p>
<p>師曰：病有賁豚，有吐膿，有驚怖，有火邪，此四部病皆從驚發得之。</p>

<h2>平腹滿寒疝宿食脈證第十一</h2>
<p>趺陽脈微弦，法當腹滿，不滿者必下部閉塞，大便難，兩胠（一云腳）疼痛，此虛寒從下上也，當以溫藥服之。病者腹滿，按之不痛為虛，痛者為實，可下之。舌黃未下者，下之黃自去。腹滿時減，減復如故，此為寒，當與溫藥。</p>
<p>趺陽脈緊而浮，緊則為痛，浮則為虛，虛則腸鳴，緊則堅滿。</p>
<p>脈雙弦而遲者，必心下堅。脈大而緊者，陽中有陰也，可下之。</p>
<p>病腹中滿痛為實，當下之。</p>
<p>腹滿不減，減不足言，當下之。</p>
<p>病腹滿，發熱數十日，脈浮而數，飲食如故，厚朴三物湯主之。</p>
<p>腹滿痛，厚朴七物湯主之。</p>
<p>寸口脈遲而緩，遲則為寒，緩即為氣，氣寒相摶，轉絞而痛。</p>
<p>寸口脈遲而澀，遲為寒，澀為無血。夫中寒家喜欠，其人清涕出，發熱色和者，善嚏。中寒，其人下利，以裡虛也，欲嚏不能，此人肚中寒。（一作痛）夫瘦人繞臍痛，必有風冷，穀氣不行，而反下之，其氣必沖。不沖者，心下則痞。</p>
<p>寸口脈弦者，則脅下拘急而痛，其人嗇嗇惡寒也。</p>
<p>寸口脈浮而滑，頭中痛。趺陽脈緩而遲，緩則為寒，遲則為虛，虛寒相摶，則欲食溫，假令食冷，則咽痛。</p>
<p>寸口脈微，尺中緊而澀，緊則為寒，微則為虛，澀則血不足，故知發汗而復下之也。緊在中央，知寒尚在，此本寒氣，何為發汗復下之耶？夫脈浮而緊，乃弦，狀如弓弦，按之不移。脈數弦者，當下其寒。脅下偏痛，其脈緊弦，此寒也，以溫藥下之，宜大黃附子湯。</p>
<p>寸口脈弦而緊，弦則衛氣不行，衛氣不行則惡寒，緊則不欲食，弦緊相摶，此為寒疝。趺陽脈浮而遲，浮則為風虛，遲則為寒疝，寒疝繞臍痛，若發則白汗出，手足厥寒，其脈沉弦者，大烏頭湯主之。</p>
<p>問曰：人病有宿食，何以別之，師曰：寸口脈浮大，按之反澀，尺中亦微而澀，故知有宿食。</p>
<p>寸口脈緊如轉索，左右無常者，有宿食。</p>
<p>寸口脈緊，即頭痛風寒，或腹中有宿食不化。</p>
<p>脈滑而數者，實也，有宿食，當下之。</p>
<p>下利，不欲食者，有宿食，當下之。</p>
<p>大下後六、七日不大便，煩不解，腹滿痛，此有燥屎也。所以然者，本有宿食故也。宿食在上脘，當吐之。</p>

<h2>平五臟積聚脈證第十二</h2>
<p>問曰：病有積、有聚、有系氣（系一作谷，下同），何謂也？師曰：積者，臟病也，終不移；聚者，腑病也，發作有時，展轉痛移，為可治；系氣者，脅下痛，按之則愈，愈復發為系氣。夫病已愈，不得復發，今病復發，即為系氣也。諸積大法，脈來細而附骨者，乃積也（細，一作結）。寸口，積在胸中。微出寸口，積在喉中。關上，積在臍旁。上關上，積在心下。微下關，積在少腹。尺，積在氣街。脈出在左，積在左，脈出在右，積在右，脈兩出，積在中央。各以其部處之。</p>
<p>診得肺積，脈浮而毛，按之辟易，脅下氣逆，背相引痛，少氣，善忘，目瞑，皮膚寒，秋瘥夏劇，主皮中時痛，如蝨緣之狀，甚者如針刺，時癢，其色白。</p>
<p>診得心積，脈沉而芤，上下無常處，病胸滿悸，腹中熱，面赤嗌乾，心煩，掌中熱，甚即唾血，主身瘛瘲，主血厥，夏瘥冬劇，其色赤。</p>
<p>診得脾積，脈浮大而長，飢則減，飽則見，䐜起與谷爭減，心下累累如桃李，起見於外，腹滿嘔泄，腸鳴，四肢重，足脛腫，厥不能臥是，主肌肉損，其色黃。</p>
<p>診得肝積，脈弦而細，兩脅下痛，邪走心下，足腫寒，脅痛引少腹，男子積疝，女子瘕淋，身無膏澤，喜轉筋，爪甲枯黑，春瘥秋劇，其色青。</p>
<p>診得腎積，脈沉而急，苦脊與腰相引痛，飢則見，飽則減，少腹裡急，口乾，咽腫傷爛，目䀮䀮，骨中寒，主髓厥，善忘，其色黑。</p>
<p>寸口脈沉而橫者，脅下及腹中有橫積痛，其脈弦，腹急痛，腰背痛相引，腹中有寒，疝瘕。脈弦緊而微細，癥也。夫寒痹、癥瘕、積聚之脈，皆弦緊。若在心下，即寸弦緊；在胃脘，即關弦緊；在臍下，即尺弦緊。（一曰：關脈弦長，有積在臍左右上下也）又脈癥法，左手脈橫，癥在左，右手脈橫，癥在右；脈頭大者在上，頭小者在下。</p>
<p>又法：橫脈見左，積在右，見右積在左。偏得洪實而滑，亦為積。弦緊亦為積，為寒痹，為疝痛。內有積不見脈，難治，見一脈（一作脅）相應，為易治，諸不相應，為不治。左手脈大，右手脈小，上病在左脅，下病在左足。右手脈大，左手脈小，上病在右脅，下病在右足。</p>
<p>脈弦而伏者，腹中有癥，不可轉也。必死不治。</p>
<p>脈來細而沉，時直者，身有癰腫，若腹中有伏梁。</p>
<p>脈來小沉而實者，胃中有積聚，不下食，食即吐。</p>

<h2>平驚悸衄吐下血胸滿瘀血脈證第十三</h2>
<p>寸口脈動而弱，動則為驚，弱則為悸。趺陽脈微而浮，浮則胃氣虛，微則不能食，此恐懼之脈，憂迫所作也。驚生病者，其脈止而復來，其人目睛不轉，不能呼氣。</p>
<p>寸口脈緊，趺陽脈浮，胃氣則虛。</p>
<p>寸口脈緊，寒之實也。寒在上焦，胸中必滿而噫。胃氣虛者，趺陽脈浮，少陽脈緊，心下必悸。何以言之？寒水相摶，二氣相爭，是以悸。脈得諸澀濡弱，為亡血。</p>
<p>寸口脈弦而大，弦則為減，大則為芤。減則為寒，芤則為虛。寒虛相摶，此名為革。婦人則半產漏下，男子則亡血。亡血家，不可攻其表，汗出則寒慄而振。</p>
<p>問曰：病衄連日不止，其脈何類？師曰：脈來輕輕在肌肉，尺中自溢（一云尺脈浮），目睛暈黃，衄必未止，暈黃去，目睛慧了，知衄今止。</p>
<p>師曰：從春至夏發衄者太陽，從秋至冬發衄者陽明。</p>
<p>寸口脈微弱，尺脈澀弱，則發熱，澀為無血，其人必厥，微嘔。夫厥，當眩不眩，而反頭痛，痛為實，下虛上實必衄也。太陽脈大而浮，必衄、吐血。病人面無血色，無寒熱，脈沉弦者，衄也。衄家，不可發其汗，汗出必額上促急而緊，直視而不能眴不得眠。脈浮弱，手按之絕者，下血，煩咳者，必吐血。</p>
<p>寸口脈微而弱，氣血俱虛，男子則吐血，女子則下血。嘔吐、汗出者，為可。趺陽脈微而弱，春以胃氣為本，吐利者為可，不者，此為有水氣，其腹必滿，小便則難。病人身熱，脈小絕者，吐血，若下血，婦人亡經，此為寒，脈遲者，胸上有寒，悸氣喜唾。脈有陰陽、趺陽、少陰脈皆微，其人不吐下，必亡血。脈沉為在裡，榮衛內結，胸滿，必吐血。男子盛大，其脈陰陽微，趺陽亦微，獨少陰浮大，必便血而失精。設言淋者，當小便不利。趺陽脈弦，必腸痔下血。病人胸滿，唇痿，舌青，口燥，其人但欲漱水，不欲咽，無寒熱，脈微大來遲，腹不滿，其人言我滿，為有瘀血。當汗出不出，內結亦為瘀血。病者如熱狀。煩滿，口乾燥而渴，其脈反無熱，此為陰伏，是瘀血也，當下之。下血，先見血，後見便，此近血也；先見便，後見血，此遠血也。</p>

<h2>平嘔吐噦下利脈證第十四</h2>
<p>嘔而脈弱，小便複利，身有微熱，見厥者，難治。趺陽脈浮者，胃氣虛，寒氣在上，憂氣在下，二氣並爭，但出不入，其人即嘔而不得食，恐怖而死，寬緩即瘥。夫嘔家有癰膿者，不可治嘔，膿儘自愈。先嘔卻渴者，此為欲解。先渴卻嘔者，為水停心下，此屬飲家。嘔家本渴，今反不渴者，以心下有支飲也。</p>
<p>問曰：病人脈數，數為熱，當消穀引食，而反吐者，何也？師曰：以發其汗，令陽微，膈氣虛，脈乃數，數為客熱，不能消穀，胃中虛冷，故吐也。陽緊陰數，其人食已即吐，陽浮而數，亦為吐。</p>
<p>寸緊尺澀，其人胸滿，不能食而吐，吐止者為下之，故不能食，設言未止者，此為胃反，故尺為之微澀也。</p>
<p>寸口脈緊而芤，緊則為寒，芤則為虛，虛寒相摶，脈為陰結而遲，其人則噎。關上脈數，其人則吐。脈弦者，虛也。胃氣無餘，朝食暮吐，變為胃反，寒在於上，醫反下之，今脈反弦，故名曰虛。趺陽脈微而澀，微則下利，澀則吐逆，谷不得入也。</p>
<p>寸口脈微而數，微則無氣，無氣則榮虛，榮虛則血不足，血不足則胸中冷。趺陽脈浮而澀，浮則為虛，澀則傷脾，脾傷則不磨，朝食暮吐，暮食朝吐，宿穀不化，名曰胃反。脈緊而澀，其病難治。</p>
<p>夫吐家，脈來形狀如新臥起。病人慾吐者，不可下之。</p>
<p>嘔吐而病在膈上，後思水者，解，急與之。思水者，豬苓散主之。噦而腹滿，視其前後，知何部不利，利之即愈。</p>
<p>夫六腑氣絕於外者，手足寒，上氣，腳縮。五臟氣絕於內者，下利不禁，下甚者，手足不仁。</p>
<p>下利，脈沉弦者，下重，其脈大者，為未止。脈微弱數者，為欲自止，雖發熱不死。脈滑，按之虛絕者，其人必下利。</p>
<p>下利，有微熱，其人渴。脈弱者，今自愈。</p>
<p>下利，脈數，若微發熱，汗自出者，自愈。設脈復緊，為未解。下利，寸脈反浮數，尺中自澀，其人必清膿血。</p>
<p>下利，手足厥，無脈，灸之不溫，若脈不還，反微喘者，死。少陰負趺陽者為順也。</p>
<p>下利，脈數而浮（一作渴）者，今自愈。設不瘥，其人必清膿血，以有熱故也。</p>
<p>下利後，脈絕，手足厥冷，晬時脈還，手足溫者，生。脈不還者，死。</p>
<p>下利，脈反弦，發熱身汗者，自愈。</p>
<p>下利氣者，當利其小便。</p>
<p>下利清穀，不可攻其表，汗出必脹滿，其臟寒者，當下之。</p>
<p>下利，脈沉而遲，其人面少赤，身有微熱。</p>
<p>下利清穀，必鬱冒，汗出而解，其人微厥。所以然者，其面戴陽，下虛故也。</p>
<p>下利，腹脹滿，身體疼痛，先溫其里，乃攻其表。</p>
<p>下利，脈遲而滑者，實也。利未欲止，當下之。</p>
<p>下利，脈反滑者，當有所去。下乃愈。</p>
<p>下利瘥，至其年、月、日、時復發，此為病不盡，當復下之。</p>
<p>下利而譫語者，為有燥屎也，宜下之。</p>
<p>下利而腹痛滿，為寒實，當下之。</p>
<p>下利，腹中堅者，當下之。</p>
<p>下利後更煩，按其心下濡者，為虛煩也。</p>
<p>下利後，脈三部皆平，按其心下堅者，可下之。</p>
<p>下利，脈浮大者，虛也，以強下之故也。設脈浮革，因爾腸鳴，當溫之。</p>
<p>病者痿黃，躁而不渴，胃中寒實，而下利不止者，死。</p>
<p>夫風寒下者，不可下之。下之後，心下堅痛。脈遲者，為寒，但當溫之。脈沉緊，下之亦然。脈大浮弦，下之當已。</p>

<h2>平肺痿肺癰咳逆上氣淡飲脈證第十五</h2>
<p>問曰：熱在上焦者，因咳為肺痿。肺痿之病，從何得之？師曰：或從汗出，或從嘔吐，或從消渴，小便利數，或從便難，數被快藥下利，重亡津液，故得之。</p>
<p>寸口脈不出，而反發汗，陽脈早索，陰脈不澀，三焦踟躕，入而不出，陰脈不澀，身體反冷，其內反煩，多唾，唇燥，小便反難，此為肺痿。傷於津液，便如爛瓜，亦如豚腦，但坐發汗故也。肺痿，其人慾咳不得咳，咳則出干沫，久久小便不利，甚則脈浮弱。肺痿，吐涎沫而不咳者，其人不渴，必遺溺，小便數。所以然者，以上虛不能制下也，此為肺中冷，必眩，多涎唾，甘草乾薑湯以溫其臟。師曰：肺痿咳唾，咽燥欲飲水者，自愈。自張口者，短氣也。咳而口中自有津液，舌上苔滑，此為浮寒，非肺痿也。</p>
<p>問曰：寸口脈數，其人咳，口中反有濁唾、涎沫者，何也？師曰：此為肺痿之病。若口中辟辟燥，咳則胸中隱隱痛，脈反滑數，此為肺癰。咳唾膿血，脈數虛者，為肺痿；脈數實者，為肺癰。</p>
<p>問曰：病咳逆，脈之何以知此為肺癰？當有膿血，吐之則死，後竟吐膿死。其脈何類？師曰：寸口脈微而數，微則為風，數則為熱；微則汗出，數則惡寒。風中於衛，呼氣不入；熱過於榮，吸而不出。風傷皮毛，熱傷血脈。風舍於肺，其人則咳，口乾，喘滿，咽燥不渴，多唾濁沫，時時振寒。熱之所過，血為凝滯，畜結癰膿，吐如米粥。始萌可救，膿成則死。咳而胸滿，振寒，脈數，咽乾不渴，時時出濁唾腥臭，久久吐膿如粳米粥者，為肺癰，桔梗湯主之。肺癰，胸滿脹，一身面目浮腫，鼻寒清涕出，不聞香鼻酸辛，咳逆上氣，喘鳴迫塞，葶藶大棗瀉肺湯主之。</p>
<p>寸口脈數，趺陽脈緊，寒熱相摶，故振寒而咳。趺陽脈浮緩，胃氣如經，此為肺癰。</p>
<p>問曰：振寒發熱，寸口脈滑而數，其人飲食起居如故，此為癰腫病。醫反不知，而以傷寒治之，應不愈也。何以知有膿？膿之所在，何以別知其處？師曰：假令膿在胸中者，為肺癰。其人脈數，咳唾有膿血。設膿未成，其脈自緊數。緊去但數，膿為已成也。夫病吐血，喘咳上氣，其脈數，有熱，不得臥者，死。上氣，面浮腫，肩息，其脈浮大，不治。又加利尤甚。上氣燥而喘者，屬肺脹，欲作風水，發汗則愈。（一云：咳而上氣，肺脹，其脈沉，心下有水氣也。《要略》《千金》《外臺》沉作浮）夫酒客咳者，必致吐血，此坐極飲過度所致也。咳家，脈弦為有水，可與十棗湯下之。咳而脈浮，其人不咳不食，如是四十日乃已（一云三十日）。咳而時發熱，脈卒弦者，非虛也。此為胸中寒實所致也，當吐之。咳家，其脈弦，欲行吐藥，當相人強弱而無熱，乃可吐之。其脈沉者，不可發汗。久咳數歲，其脈弱者，可治；實大數者，不可治。其脈虛者，必苦冒，其人本有支飲在胸中故也，治屬飲家。</p>
<p>問曰：夫飲有四，何謂也？師曰：有淡飲（一云留飲），有懸飲，有溢飲，有支飲。</p>
<p>問曰：四飲何以為異？師曰：其人素盛今瘦，水走腸間，瀝瀝有聲謂之淡飲。飲後水流在脅下，咳唾引痛，謂之懸飲。飲水流行，歸於四肢，當汗出而不汗出，身體疼重，謂之溢飲。咳逆倚息，短氣不得臥，其形如腫，謂之支飲。留飲者，脅下痛引缺盆，咳嗽轉盛。（一云輒已）胸中有留飲，其人短氣而渴，四肢歷節痛，其脈沉者，有留飲。夫心下有留飲，其人背寒冷大如手。病者脈伏，其人慾自利，利者反快，雖利，心下續堅滿，此為留飲欲去故也。甘遂半夏湯主之。病淡飲者，當以溫藥和之。心下有淡飲，胸脅支滿，目眩，甘草（草一作遂）湯主之。病溢飲者，當發其汗，小青龍湯主之。支飲，亦喘而不能臥，加短氣，其脈平也。膈間支飲，其人喘滿，心下痞堅，面色黧黑，其脈沉緊，得之數十日，醫吐下之，不愈，木防己湯主之。心下有支飲，其人苦冒眩，澤瀉湯主之。嘔家本渴，渴者為欲解，今反不渴，心下有支飲故也，小半夏湯主之。夫有支飲家，咳煩，胸中痛者，不卒死，至一百日或一歲，可與十棗湯。膈上之病，滿喘咳吐，發則寒熱，背痛，腰疼，目泣自出（目泣自出，一作目眩），其人振振身瞤劇，必有伏飲。夫病人飲水多，必暴喘滿。凡食少飲多，心下水停，甚者則悸，微者短氣。脈雙弦者，寒也。皆大下後喜虛。脈偏弦者，飲也。肺飲不弦，但喜喘短氣。病人一臂不隨，時復轉移在一臂，其脈沉細，非風也。必有飲在上焦。其脈虛者為微勞，榮衛氣不周故也，久久自瘥。（一云：冬自瘥）腹滿，口苦幹燥，此腸間有水氣也，防己椒目葶藶大黃丸主之。假令瘦人臍下悸，吐涎沫而癲眩者，水也，五苓散主之。先渴卻嘔，為水停心下，此屬飲家，半夏加茯苓湯主之。水在心，心下堅築短氣，惡水不欲飲。水在肺，吐涎沫欲飲水。水在脾，少氣身重。水在肝，脅下支滿，嚏而痛。水在腎，心下悸。</p>

<h2>平癰腫腸癰金瘡侵淫脈證第十六</h2>
<p>脈數，身無熱，內有癰也。一云腹無積聚身體（一本作無）熱脈數此為腸有膿。薏苡附子敗醬湯主之。</p>
<p>諸浮數脈，應當發熱，而反灑淅惡寒，若有痛處，當發其癰。</p>
<p>脈微而遲，必發熱，弱而數，為振寒，當發癰腫。</p>
<p>脈浮而數，身體無熱，其形嘿嘿，胸中微燥，（一作胃中微燥）不知痛之所在，此人當發癰腫。</p>
<p>脈滑而數，數則為熱，滑則為實，滑則主榮，數則主衛，榮衛相逢，則結為癰。熱之所過，則為膿也。</p>
<p>師曰：諸癰腫，欲知有膿與無膿，以手掩腫上，熱者為有膿，不熱者為無膿。</p>
<p>問曰：官羽林婦病，醫脈之，何以知婦人腸中有膿，為下之則愈？師曰：寸口脈滑而數，滑則為實，數則為熱，滑則為榮，數則為衛，衛數下降，榮滑上升。榮衛相干，血為濁敗，少腹痞堅，小便或澀，或時汗出，或復惡寒，膿為已成。設脈遲緊，聚為瘀血，血下則愈。腸癰之為病，其身體甲錯，腹皮（一作支）急，按之濡如腫狀。腸癰者，少腹腫，按之則痛，小便數如淋，時時發熱，自汗出，復惡寒，其脈遲緊者，膿未成，可下之，當有血。脈洪數者，膿已成，不可下也，大黃牡丹湯主之。</p>
<p>問曰：寸口脈微而澀，法當亡血，若汗出，設不汗者云何？答曰：若身有瘡，被刀器所傷，亡血故也。侵淫瘡，從口起流向四肢者，可治；從四肢流來入口者，不可治。</p>

<h1>卷九</h1>

<h2>平妊娠分別男女將產諸證第一</h2>
<p>脈平而虛者，乳子法也。經云：陰搏陽別，謂之有子。此是血氣和調，陽施陰化也。診其手少陰脈動甚者，妊子也。少陰，心脈也。心主血脈，又腎名胞門子戶，尺中腎脈也，尺中之脈，按之不絕，法妊娠也。三部脈沉浮正等，按之無絕者，有娠也。妊娠初時，寸微小，呼吸五至。三月而尺數也。脈滑疾，重以手按之散者，胎已三月也。脈重手按之不散，但疾不滑者，五月也。</p>
<p>婦人妊娠四月，欲知男女法，左疾為男，右疾為女，俱疾為生二子。</p>
<p>又法：得太陰脈為男，得太陽脈為女。太陰脈沉，太陽脈浮。</p>
<p>又法：左手沉實為男，右手浮大為女。左右手俱沉實，猥生二男，左右手俱浮大，猥生二女。</p>
<p>又法：尺脈左偏大為男，右偏大為女，左右俱大產二子。大者如實狀。</p>
<p>又法：左右尺俱浮，為產二男，不爾則女作男生。左右尺俱沉為產二女，不爾則男作女生也。</p>
<p>又法：遣妊娠人面南行，還復呼之，左回首者是男，右回首者是女也。</p>
<p>又法：看上圊時，夫從後急呼之，左回首是男，右回首是女也。</p>
<p>又法：婦人妊娠，其夫左乳房有核是男，右乳房有核是女也。</p>
<p>婦人懷娠離經，其脈浮，設腹痛引腰脊，為今欲生也。但離經者，不病也。</p>
<p>又法：婦人慾生，其脈離經，夜半覺，日中則生也。</p>

<h2>平妊娠胎動血分水分吐下腹痛證第二</h2>
<p>婦人懷胎，一月之時，足厥陰脈養。二月，足少陽脈養。三月，手心主脈養。四月，手少陽脈養。五月，足太陰脈養。六月，足陽明脈養。七月，手太陰脈養。八月，手陽明脈養。九月，足少陰脈養。十月，足太陽脈養。諸陰陽各養三十日活兒。手太陽、少陰不養者，下主月水，上為乳汁，活兒養母。懷娠者不可灸刺其經，必墮胎。</p>
<p>婦人懷娠三月而渴，其脈反遲者，欲為水分。復腹痛者，必墮胎。</p>
<p>脈浮汗出者，必閉。其脈數者，必發癰膿。五月、六月脈數者，必向壞。脈緊者，必胞漏。</p>
<p>脈遲者，必腹滿而喘。脈浮者，必水壞為腫。</p>
<p>問曰：有一婦人，年二十所，其脈浮數，發熱嘔咳，時下利，不欲食。脈復浮，經水絕，何也？師曰：法當有娠，何以故？此虛家法當微弱，而反浮數，此為戴陽。陰陽和合，法當有娠。到立秋，熱當自去。何以知然？數則為熱，熱者是火，火是木之子，死於未。未為六月位，土王，火休廢，陰氣生，秋節氣至，火氣當罷，熱自除去，其病即愈。</p>
<p>師曰：乳後三月有所見，後三月來，脈無所見，此便是軀。有兒者護之，恐病利也，何以故？懷妊陽氣內養，乳中虛冷。故令兒利。</p>
<p>婦人懷娠，六月、七月，脈弦發熱，其胎逾腹，腹痛惡寒，寒者小腹如扇之狀。所以然者，子臟開故也，當以附子湯溫其臟。</p>
<p>婦人妊娠七月，脈實大牢強者生，沉細者死。</p>
<p>婦人妊娠八月，脈實大牢強弦緊者生，沉細者死。</p>
<p>婦人懷軀六月、七月，暴下鬥余水，其胎必倚而墮。此非時，孤漿預下故也。</p>
<p>師曰：寸口脈洪而澀，洪則為氣，澀則為血。氣動丹田，其形即溫。澀在於下，胎冷若冰。陽氣胎活，陰氣必終。欲別陰陽，其下必僵。假令陽終，畜然若杯。</p>
<p>問曰：婦人妊娠病，師脈之，何以知此婦人雙胎，其一獨死，其一獨生？而為下其死者，其病即愈，然後竟免軀，其脈何類？何以別之？</p>
<p>師曰：寸口脈，衛氣平調，榮氣緩舒。陽施陰化，精盛有餘，陰陽俱盛，故成雙軀。今少陰微緊，血即濁凝，經養不周，胎則偏夭。少腹冷滿，膝臏疼痛，腰重起難，此為血理。若不早去，害母失胎。</p>
<p>師曰：婦人有胎腹痛，其人不安，若胎病不長，欲知生死，令人摸之，如覆杯者則男，如肘頭參差起者女也。冷在何面？冷者為死，溫者為生。</p>
<p>師曰：婦人有漏下者，有中生後，因續下血，都不絕者，有妊娠下血者。假令妊娠腹中痛，為胞漏（一云阻），膠艾湯主之。</p>
<p>婦人妊娠，經斷三月，而得漏下，下血四十日不止，胎欲動，在於臍上，此為。妊娠六月動者，前三月經水利時胎也。下血者，後斷三月，衃也，所以下血不止者，其癥不去故也。當下其癥，宜桂枝茯苓丸。</p>
<p>問曰：婦人病，經水斷一、二月，而反經來，今脈反微澀，何也？師曰：此前月中，若當下利，故令妨經。利止，月經當自下，此非軀也。</p>
<p>婦人經自斷而有軀，其脈反弦，恐其後必大下，不成軀也。</p>
<p>婦人懷軀，七月而不可知，時時衄血而轉筋者，此為軀也。衄時嚏而動者，非軀也。脈來近去遠，故曰反，以為有軀，而反斷，此為有陽無陰故也。</p>
<p>婦人經月下，但為微少。師脈之，反言有軀，其後審然，其脈何類？何以別之？</p>
<p>師曰：寸口脈陰陽俱平，榮衛調和，按之滑，浮之則輕，陽明、少陰，各如經法，身反灑淅，不欲食飲，頭痛心亂，嘔噦欲吐，呼則微數，吸則不驚，陽多氣溢，陰滑氣盛，滑則多實，六經養成，所以月見，陰見陽精，汁凝胞散，散者損墮。設復陽盛，雙妊二胎。今陽不足，故令激經也。</p>
<p>婦人妊娠，小便難，飲如故，當歸貝母苦參丸主之。</p>
<p>婦人妊娠有水氣，身重，小便不利，洒洒惡寒，起即頭眩，葵子茯苓散主之。</p>
<p>婦人妊娠，宜服當歸散，即易產無疾苦。</p>
<p>師曰：有一婦人來診（一作脈），自道經斷不來。師言：一月為衃，二月為血，三月為居經。是定作軀也，或為血積，譬如雞乳子，熱者為祿，寒者多濁，且當須後月復來，經當入月幾日來。假令以七日所來，因言且須後月十日所來相間。設其主復來者，因脈之，脈反沉而澀，因問曾經半生，若漏下亡血者，定為有軀。其人言實有是，宜當護之。今經微弱，恐復不安。設言當奈何？當為合藥治之。</p>
<p>師曰：有一婦人來診，自道經斷，即去，師曰：一月血為閉，二月若有若無，三月為血積，譬如雞伏子，中寒即濁，中熱即祿，欲令胎壽，當治其母，挾寒懷子，命則不壽也。譬如雞伏子，試取雞一毛拔去，覆子不遍，中寒者濁。今夫人有軀，少腹寒，手掌反逆，奈何得有軀？婦人因言，當奈何？師曰：當與溫經湯。設與夫傢俱來者，有軀。與父母傢俱來者，當言寒多，久不作軀。</p>
<p>師曰：有一婦人來診，因言陰陽俱和調，陽氣長，陰氣短，但出不入，去近來遠，故曰反。以為有軀，偏反血斷，斷來幾日，假令審實者，因言急當治，恐經復下。設令宮中人，若寡婦無夫，曾夜夢寐交通，邪氣或懷久作癥瘕，急當治，下服二湯。設復不愈，因言發湯，當中。下胎而反不下，此何等意邪？可使且將視赤烏（一作赤馬）。</p>
<p>師曰：若宮裡張氏不瘥，復來相問。（臣億等詳此文理脫誤不屬無本可校以示闕疑余皆效此。）</p>
<p>師曰：脈婦人得平脈，陰脈小弱，其人渴，不能食，無寒熱，名為軀，桂枝主之，法六十日當有娠。設有醫治逆者，卻一月加吐下者，則絕之。方在《傷寒》中。</p>
<p>婦人脈平而虛者，乳子法也。平而微者實，奄續法也。而反微澀，其人不亡血、下利，而反甚，其脈虛，但坐乳大兒及乳小兒，此自其常，不能令甚虛竭，病與亡血虛等，必眩冒而短氣也。</p>
<p>師曰：有一婦人好裝衣來診，而得脈澀，因問曾乳子下利，乃當得此脈耳，曾半生漏下者，可。設不者，經斷三月、六月。設乳子漏下，可為奄續，斷小兒勿乳，須利止復來相問，脈之。</p>
<p>師曰：寸口脈微遲，尺微於寸，寸遲為寒，在上焦，但當吐耳。今尺反虛，復為強下之，如此，發胸滿而痛者，必吐血，少腹痛、腰脊痛者，必下血。師曰：寸口脈微而弱，氣血俱虛，若下血、嘔吐、汗出者可；不者，趺陽脈微而弱。春以胃氣為本，吐利者可；不者，此為水氣，其腹必滿，小便則難。</p>
<p>婦人常嘔吐而胃反，若常喘（一作多唾），其經又斷，設來者，必少。</p>
<p>師曰：有一婦人，年六十所，經水常自下，設久得病利，少腹堅滿者為難治。</p>
<p>師曰：有一婦人來診，言經水少，不如前者，何也？師曰：曾更下利，若汗出、小便利者可。何以故？師曰：亡其津液，故令經水少。設經下反多於前者，當所苦困。當言恐大便難，身無復汗也。</p>
<p>師曰：寸口脈沉而遲，沉則為水，遲則為寒，寒水相摶，趺陽脈伏，水穀不化，脾氣衰則鶩溏，胃氣衰則身體腫。少陽脈畀，少陰脈細，男子則小便不利，婦人則經水不通，經為血，血不利則為水，名曰血分。（一作水分）師曰：寸口脈沉而數，數則為出，沉則為入，出則為陽實，入則為陰結。趺陽脈微而弦，微則無胃氣，弦則不得息。少陰脈沉而滑，沉則為在裡，滑則為實，沉滑相摶，血結胞門，其藏不瀉，經絡不通，名曰血分。</p>
<p>問曰：病有血分。何謂也？師曰：經水前斷，後病水，名曰血分。此病為難治。</p>
<p>問曰：病有水分，何謂也？師曰：先病水，後經水斷，名曰水分，此病易治。何以故？去水，其經自當下。脈濡而弱，弱反在關，濡反在巔。遲在上，緊在下。遲則為寒，名曰渾。陽濁則濕，名曰霧。緊則陰氣慄，脈反濡弱，濡則中濕，弱則中寒，寒濕相搏，名曰痹。腰脊骨節苦煩，肌為不仁，此當為痹。而反懷軀，遲歸經，體重，以下腳為胕腫，按之沒指，腰冷不仁，此為水懷。喘則倚息，小便不通，緊脈為嘔，血氣無餘，此為水分。榮衛乖亡，此為非軀。</p>

<h2>平產後諸病鬱冒中風發熱煩嘔下利證第三</h2>
<p>問曰：新產婦人有三病：一者病痓（亦作痙），二者病鬱冒，三者大便難，何謂也？師曰：新產亡血虛，多汗出，喜中風，故令病痓。何故鬱冒？師曰：亡血復汗，寒多，故令鬱冒。何故大便難？師曰：亡津液，胃燥，故大便難。產婦鬱冒，其脈微弱，嘔不能食，大便反堅，但頭汗出，所以然者，血虛而厥，厥而必冒，冒家欲解，必大汗出，以血虛下厥，孤陽上出，故但頭汗出。所以生婦喜汗出者，亡陰血虛，陽氣獨盛，故當汗出，陰陽乃復。所以便堅者，嘔不能食也，小柴胡湯主之，病解能食。七、八日而更發熱者，此為胃熱氣實，承氣湯主之。方在《傷寒》中。</p>
<p>婦人產得風續之，數十日不解，頭微痛，惡寒，時時有熱，心下堅，乾嘔，汗出，雖久，陽旦證續在，可與陽旦，方在《傷寒》中，桂枝是也。</p>
<p>婦人產後，中風發熱，面正赤，喘而頭痛，竹葉湯主之。</p>
<p>婦人產後腹中㽲痛，可與當歸羊肉湯。</p>
<p>師曰：產婦腹痛，煩滿不得臥，法當枳實芍藥散主之。假令不愈者，此為腹中有乾血著臍下，與下瘀血湯。</p>
<p>婦人產後七、八日，無太陽證，少腹堅痛，此惡露不盡，不大便四、五日，趺陽脈微，實再倍，其人發熱，日晡所煩躁者，不能食，譫語，利之則愈，宜承氣湯。以熱在裡，結在膀胱也。方在《傷寒》中。</p>
<p>婦人產中虛，煩亂嘔逆，安中益氣，竹皮大丸主之。</p>
<p>婦人熱利，重下，新產虛極，白頭翁加甘草湯主之。（《千金方》又加阿膠）</p>

<h2>平帶下絕產無子亡血居經證第四</h2>
<p>師曰：婦人帶下、六極之病，脈浮則為腸鳴腹滿，緊則為腹中痛，數則為陰中癢，痛則生瘡，弦則陰疼掣痛。師曰：帶下有三門：一曰胞門，二曰龍門，三曰玉門。已產屬胞門，未產屬龍門，未嫁女屬玉門。</p>
<p>問曰：未出門女有三病，何謂也？師曰：一病者，經水初下，陰中熱，或有當風，或有扇者。二病者，或有以寒水洗之，三病者，或見丹下，驚怖得病，屬帶下。師曰：婦人帶下，九實中事，假令得鼠乳之病，劇易，當劇有期，當庚辛為期。余皆仿此。</p>
<p>問曰：有一婦人，年五十所，病但苦背痛，時時腹中痛，少食多厭，喜䐜脹，其脈陽微關尺小緊，形脈不相應，願知所說？師曰：當問病者飲食何如。假令病者言，我不欲飲食，聞穀氣臭者，病為在上焦。假令病者言，我少多為欲食，不食亦可，病為在中焦。假令病者言，我自飲食如故，病為在下焦，為病屬帶下，當以帶下治之。</p>
<p>婦人帶下，經水不利，少腹滿痛，經一月再見，土瓜根散主之。</p>
<p>婦人帶下，脈浮，惡寒、漏下者，不治。</p>
<p>師曰：有一婦人將一女子，年十五所來診。言女年十四時經水自下，今經反斷，其母言恐怖。師曰：言此女為是夫人親女，非耶？若親者，當相為說之。婦人因答言：自是女爾。師曰：所以問者無他，夫人年十四時，亦以經水下，所以斷，此為避年，勿怪，後當自下。</p>
<p>婦人少腹冷，惡寒久，年少者得之，此為無子；年大者得之，絕產。</p>
<p>師曰：脈微弱而澀，年少得此為無子，中年得此為絕產。</p>
<p>師曰：少陰脈浮而緊，緊則疝瘕，腹中痛，半產而墮傷。浮則亡血，絕產，惡寒。</p>
<p>師曰：肥人脈細，胞有寒，故令少子。其色黃者，胸上有寒。</p>
<p>婦人少腹䍽（音袞）磊（力罪切）轉痛，而復自解，發作無常，經反斷，膀胱中結堅急痛，下引陰中氣衝者，久必兩脅拘急。</p>
<p>問曰：婦人年五十所，病下利，數十日不止，暮則發熱，少腹裡急痛，腹滿，手掌熱。唇口乾燥，何也？師曰：此病屬帶下，何以故？曾經半產，瘀血在少腹中不去，何以知之？其證唇口乾燥，故知之。當與溫經湯。</p>
<p>問曰：婦人病下利，而經水反斷者，何也？師曰：但當止利，經自當下，勿怪。所以利不止而血斷者，但下利亡津液，故經斷。利止，津液復，經當自下。婦人血下，咽乾而不渴，其經必斷，此榮不足，本自有微寒，故不引飲。渴而引飲者，津液得通，榮衛自和，其經必復下。師曰：寸口脈微而澀，微則衛氣不足，澀則血氣無餘。衛不足，其息短，其形燥；血不足其形逆，榮衛俱虛，言語謬誤。趺陽脈浮而澀，澀則胃氣虛，虛則短氣，咽燥而口苦，胃氣澀則失液。少陰脈微而遲，微則無精，遲則陰中寒，澀則血不來，此為居經，三月一來。師曰；脈微血氣俱虛，年少者亡血也。乳子下利為可，不者，此為居經，三月一來。</p>
<p>問曰：婦人妊娠三月，師脈之，言此婦人非軀，今月經當下。其脈何類？何以別之？師曰：寸口脈，衛浮而大，榮反而弱，浮大則氣強，反弱則少血，孤陽獨呼，陰不能吸，二氣不停，衛降榮竭，陰為積寒，陽為聚熱，陽盛不潤，經絡不足，陰虛陽往（一作實），故令少血。時發灑淅，咽燥汗出，或溲稠數，多唾涎沫，此令重虛。津液漏泄，故知非軀，畜煩滿洫，月稟一經，三月一來，陰盛則瀉，名曰居經。</p>
<p>問曰：婦人年五十所，一朝而清血，二、三日不止。何以治之？師曰：此婦人前絕生，經水不下，今反清血，此為居經，不須治，當自止。經水下常五日止者，五日愈。婦人月經一月再來者，經來，其脈欲自如常。而反微，不利，不汗出者，其經二月必來。</p>

<h2>平鬱冒五崩漏下經閉不利腹中諸病證第五</h2>
<p>問曰：婦人病經水適下，而發其汗，則鬱冒不知人，何也？師曰：經水下，故為裡虛，而發其汗，為表復虛，此為表裡俱虛，故令鬱冒也。</p>
<p>問曰：婦人病如癲疾鬱冒，一日二十餘發。師脈之，反言帶下，皆如師言，其脈何類？何以別之？師曰：寸口脈濡而緊，濡則陽氣微，緊則榮中寒，陽微衛氣虛，血竭凝寒，陰陽不和，邪氣舍於榮衛，疾（疾一作候）起年少時，經水來以合房室，移時過度，精感命門開，經下血虛，百脈皆張，中極感陽動，微風激成寒，因虛舍榮衛，冷積于丹田，發動上衝，奔在胸膈，津液掩口入，涎唾湧溢出，眩冒狀如厥，氣衝髀裡熱，粗醫名為癲，灸之因大劇。</p>
<p>問曰：婦人病苦氣上衝胸，眩冒，吐涎沫，髀裡氣沖熱。師脈之，不名帶下，其脈何類？何以別之？師曰：寸口脈沉而微，沉則衛氣伏，微則榮氣絕，陽伏則為疹，陰絕則亡血。病當小便不利，津液閉塞，今反小便通，微汗出，沉變為寒，咳逆嘔沫，其肺成痿，津液竭少，亡血損經絡，因寒為血厥，手足苦痹，氣從丹田起，上至胸脅，沉寒怫鬱於上，胸中窒塞，氣歷陽部，面翕如醉，形體似肥，此乃浮虛，醫反下之，長針，復重虛榮衛，久發眩冒，故知為血厥也。</p>
<p>問曰：五崩何等類？師曰：白崩者形如涕，赤崩者形如絳津，黃崩者形如爛瓜，青崩者形如藍色，黑崩者形如衃血也。</p>
<p>師曰：有一婦人來脈，反得微澀，法當吐，若下利，而言不，因言夫人年幾何？夫人年七七四十九，經水當斷，反至今不止，以故致此虛也。</p>
<p>寸口脈弦而大，弦則為減，大則為芤，減則為寒，芤則為虛，寒虛相摶，脈則為革，婦人則半產、漏下，旋覆花湯主之。</p>
<p>婦人陷經漏下，黑不解，膠薑湯主之。</p>
<p>婦人經水不利，抵當湯主之。在《傷寒》中。</p>
<p>婦人經水閉不利，臟堅僻不止，中有乾血。下白物，礬石丸主之。</p>
<p>婦人腹中諸疾痛，當歸芍藥散主之。（一云：治懷妊腹中疼痛）</p>
<p>婦人腹中痛，小建中湯主之。方在《傷寒》中。（一云：腹中痛，小便利，理中湯主之）</p>

<h2>平咽中如有炙腐喜悲熱入血室腹滿證第六</h2>
<p>婦人咽中如有炙腐狀，半夏厚朴湯主之。</p>
<p>婦人臟燥，喜悲傷，欲哭，象如神靈所作，數欠，甘草小麥湯主之。</p>
<p>婦人中風，發熱惡寒，經水適來，得之七、八日熱除，脈遲，身涼，胸脅下滿如結胸狀，其人譫語，此為熱入血室。當刺期門，隨其虛實而取之。</p>
<p>婦人中風七、八日，續有寒熱，發作有時，經水適斷者，此為熱入血室，其血必結，故使如瘧狀，發作有時，小柴胡湯主之。方在《傷寒》中。</p>
<p>婦人傷寒發熱，經水適來，晝日了了，暮則譫語，如見鬼狀，此為熱入血室，無犯胃氣，若上二焦，必當自愈。（二字疑）陽明病，下血而譫語，此為熱入血室，但頭汗出者，當刺期門，隨其實而寫之，濈然汗出者則愈。婦人少腹滿如敦敦狀（《要略》云滿而熱），小便微難而不渴，生後（生後疑）者，此為水與血並結在血室，大黃甘遂湯主之。</p>

<h2>平陰中寒轉胞陰吹陰生瘡脫下證第七</h2>
<p>婦人陰寒，溫中坐藥，蛇床子散主之。</p>
<p>婦人著坐藥，強下其經，目眶為痛，足跟難以踐地，心中狀如懸。</p>
<p>問曰：有一婦人病，飲食如故，煩熱不得臥，而反倚息者，何也？師曰：得病轉胞，不得溺也。何以故？</p>
<p>師曰：此人故肌盛，頭舉身滿，今反羸瘦，頭舉中空感（一作減），胞系了戾，故致此病，但利小便則愈，宜服腎氣丸，以中有茯苓故也。方在《虛勞》中。</p>
<p>師曰：脈得浮緊，法當身軀疼痛。設不痛者，當射云何，因當射言。若腸中痛、腹中鳴、咳者，因失便，婦人得此脈者，法當陰吹。</p>
<p>師曰：寸口脈浮而弱，浮則為虛，弱則無血，浮則短氣，弱則有熱，而自汗出。趺陽脈浮而澀，浮則氣滿，澀則有寒，喜噫吞酸。其氣而下，少腹則寒。少陰脈弱而微，微則少血，弱則生風，微弱相搏，陰中惡寒，胃氣下泄，吹而正喧。</p>
<p>師曰：胃氣下泄，吹而正喧，此穀氣之實也，膏發導之。</p>
<p>少陰脈滑而數者，陰中則生瘡。</p>
<p>少陰脈數則氣淋，陰中生瘡。</p>
<p>婦人陰中蝕瘡爛，狼牙湯洗之。</p>
<p>婦人臟腫如瓜，陰中疼引腰痛者，杏仁湯主之。</p>
<p>少陰脈弦者，白腸必挺核。</p>
<p>少陰脈浮而動，浮則為虛，動則為痛，婦人則脫下。</p>

<h2>平婦人病生死證第八</h2>
<p>診婦人漏血下赤白，日下血數升，脈急疾者，死；遲者，生。</p>
<p>診婦人漏下赤白不止，脈小虛滑者，生；大緊實數者，死。</p>
<p>診婦人新生乳子，脈沉小滑者，生；實大堅弦急者，死。</p>
<p>診婦人疝、瘕、積、聚，脈弦急者，生；虛弱小者，死。</p>
<p>診婦人新生乳子。因得熱病，其脈懸小，四肢溫者，生；寒清者，死。</p>
<p>診婦人生產，因中風、傷寒、熱病，喘鳴而肩息，脈實大浮緩者，生；小急者，死。</p>
<p>診婦人生產之後，寸口脈焱疾不調者，死；沉微附骨不絕者，生。金瘡在陰處，出血不絕，陰脈不能至陽者，死；接陽而復出者，生。</p>

<h2>平小兒雜病證第九</h2>
<p>小兒脈，呼吸八至者平，九至者傷，十至者困。</p>
<p>診小兒脈，多雀鬥，要以三部脈為主。若緊為風癇，沉者乳不消，弦急者客忤氣。</p>
<p>小兒是其日數應變蒸之時，身熱而脈亂，汗不出，不欲食，食輒吐哯者，脈亂無苦也。</p>
<p>小兒脈沉而數者，骨間有熱，欲以腹按冷清也。</p>
<p>小兒大便赤，青瓣，飧泄，脈小，手足寒，難已；脈小，手足溫，易已。</p>
<p>小兒病困，汗出如珠，著身不流者，死。</p>

<h1>卷十</h1>
<p>（手檢圖三十一部）</p>
<p>經言：肺者，人之五臟華蓋也，上以應天，解理萬物，主行精氣，法五行、四時，知五味。</p>
<p>寸口之中，陰陽交會，中有五部。前、後、左、右，各有所主，上、下、中央，分為九道。浮、沉、結、散，知邪所在，其道奈何？岐伯曰：脈大而弱者，氣實血虛也；脈大而長者，病在下候；浮直上下交通者，陽脈也。堅在腎，急在肝，實在肺。前如外者，足太陽也；中央如外者，足陽明也；後如外者，足少陽也。中央直前者，手少陰也；中央直中者，手心主也；中央直後者，手太陰也。前如內者，足厥陰也；中央如內者，足太陰也。後如內者，足少陰也。前部左右彈者，陽蹺也；中部左右彈者，帶脈也；後部左右彈者，陰蹺也。從少陽之厥陰者，陰維也；從少陰之太陽者，陽維也。來大時小者，陰絡也；來小時大者，陽絡也。前如外者，足太陽也。動，苦頭、項、腰、痛，浮為風，澀為寒熱，緊為宿食。前如外者，足太陽也。動，苦目眩，頭、頸、項腰、背強痛也。男子陰下濕，女子月水不利，少腹痛，引命門、陰中痛，子臟閉。浮為風，澀為寒血，滑為勞熱，緊為宿食，針入九分。卻至六分。中央如外者，足陽明也。動，苦頭痛，面赤，微滑，苦大便不利，腸鳴，不能食，足脛痹。中央如外者，足陽明也。動，苦頭痛，面赤熱，浮微滑，苦大便不利，喜氣滿。滑者為飲，澀為嗜臥，腸鳴不能食，足胻痹。針入九分，卻至六分。後如外者，足少陽也。動，苦腰、背、胻、股、肢節痛。後如外者，足少陽也。浮為氣澀，澀為風、血，急為轉筋，弦為勞。針入九分，卻至六分。</p>

<h2>上足三陽脈</h2>
<p>前如內者，足厥陰也。動，苦少腹痛，月經不利，子臟閉。前如內者，足厥陰也。動，苦少腹痛與腰相連，大便不利，小便難，莖中痛，女子月水不利，陰中寒，子門壅絕內，少腹急；男子疝氣，兩丸上入，淋也。針入六分，卻至三分。中央如內者，足太陰也。動，苦胃中痛，食不下，咳唾有血，足脛寒，少氣，身重，從腰上狀如居水中。中央如內者，足太陰也。動，苦腹滿，上脘有寒，食不下，病以飲食得之。沉澀者，苦身重，四肢不動，食不化，煩滿，不能臥，足脛痛，苦寒，時咳血，泄利黃。針入六分，卻至三分。後如內者，足少陰也。動，苦少腹痛，與心相引背痛，淋。從高墮下，傷於內小便血。</p>
<p>後如內者，足少陰也。動，苦小腹痛，與心相引背痛，淋。從高墮下，傷於尻內，便血裡急，月水來，上搶心，胸脅滿拘急，股裡急也。針入六分，卻至三分。</p>

<h2>上足三陰脈</h2>
<p>前部左右彈者，陽蹺也。動，苦腰背痛，微澀為風癇。取陽蹺。前部左右彈者，陽蹺也。動，苦腰痛，癲癇，惡風，偏枯，僵仆羊鳴，𤸷痹，皮膚身體強（一作淫）痹。直取陽蹺，在外踝上三寸，直絕骨是。中部左右彈者，帶脈也。動，苦少腹痛引命門，女子月水不來，絕繼復下止，陰闢寒，令人無子，男子苦少腹拘急，或失精也。後部左右彈者陰蹺也。動，苦癲癇，寒熱，皮膚強（一作淫）痹。後部左右彈者，陰蹺也。動，苦少腹痛，裡急，腰及髖窌下相連陰中痛，男子陰疝，女子漏下不止。</p>

<h2>上陽蹺陰蹺帶脈</h2>
<p>中央直前者，手少陰也。動，苦心痛微堅，腹脅急。實堅者，為感忤；純虛者，為下利，腸鳴。滑者，為有娠，女子陰中癢痛，痛出玉門上一分前。中央直中者，手心主也。動，苦心痛，面赤，食苦，咽多，喜怒。微浮者，苦悲傷，恍惚不樂也。澀為心下寒。沉為恐怖，如人捕之狀也。時寒熱，有血氣。中央直後者，手太陰也。動，苦咳逆，氣不得息。浮為內風。緊澀者，胸中有積熱，時咳血也，有沉熱。上手三陰脈。</p>
<p>從少陰斜至太陽，是陽維也。動，苦肌肉痹癢。</p>
<p>從少陰斜至太陽，是陽維也。動，苦顛，僵仆羊鳴，手足相引，甚者失音，不能言，癲疾。直取客主人，兩陽維脈，在外踝絕骨下二寸。</p>
<p>從少陽斜至厥陰，是陰維也。動，苦癲癇，僵仆羊鳴。</p>
<p>從少陽斜至厥陰，是陰維也。動，苦僵仆，失音，肌肉淫，癢痹。汗出惡風。</p>
<p>脈來暫大暫小，是陰絡也（一作結）。動，苦肉痹，應時自發，身洗洗也。</p>
<p>脈來暫小暫大者，是陽絡也。（一作結）。動，苦皮膚痛，下部不仁，汗出而寒也。</p>
<p>肺脈之來也。如循榆葉，曰平。如風吹毛，曰病。狀如連珠者死，期丙丁日，禺中日中。</p>
<p>心脈之來也，如反筍莞大，曰平。如連珠，曰病。前曲後居如帶鉤者，死。期壬癸日，人定夜半。</p>
<p>肝脈之來也，搏而弱，曰平。如張新弓弦，曰病。如雞踐地者，死。期庚辛日，晡時日入。</p>
<p>脾脈之來也，阿阿如緩，曰平。來如雞舉足，曰病。如鳥之啄，如水之漏者，死。期甲乙日，平旦日出。</p>
<p>腎脈之來也，微細以長，曰平。來如彈石，曰病。去如解索者，死，期戊己日，食時、日昳、黃昏、雞鳴。</p>
<p>寸口中脈躁竟尺，關中無脈應，陽干陰也。動，苦腰背、腹痛，陰中若傷，足寒。刺足太陽，少陰直絕骨，入九分，灸太陰五壯。尺中脈堅實竟尺，寸口無脈，應陰乾陽也。動，苦兩脛腰重，少腹痛，癲疾。刺足太陰踝上三寸，針入五分。又灸太陽、陽蹺，在足外踝上三寸直絕骨是也。</p>
<p>寸口脈緊，直至魚際下，小按之如持維子（一作雞毛）狀，其病腸鳴，足痹痛酸，腹滿，不能食，得之寒濕。剌陽維，在外踝上三寸間也，入五分。此脈出魚（一作原）際。</p>
<p>寸口脈沉著骨，反仰其手，乃得之，此腎脈也。動，苦少腹痛，腰體酸，癲疾。刺腎俞，入七分。又刺陰維，入五分。初持寸口中脈，如細堅狀，久按之，大而深。動，苦心下有寒，胸脅苦痛，陰中痛，不欲近丈夫也，此陰逆。刺期門，入六分。又刺腎俞，入五分，可灸胃脘七壯。初持寸口中脈，如躁狀洪大，久按之，細而牢堅。動，苦腰腹相引痛，以下至足胻重也，不能食。刺腎俞，入四分至五分，亦可灸胃脘七壯。</p>
<p>尺寸俱沉，但有關上脈，苦寒，心下痛。</p>
<p>尺寸俱沉，關上無有者，苦心下喘。</p>
<p>尺寸俱數，有熱；俱遲，有寒。</p>
<p>尺寸俱微，厥，血氣不足，其人少氣。</p>
<p>尺寸俱濡弱，發熱，惡寒，汗出。（一云內溫熱，手足逆冷，汗出）</p>
<p>寸口沉，胸中痛，引背。（一云短氣）</p>
<p>關上沉，心痛，上吞酸。</p>
<p>尺中沉，引背痛。</p>
<p>寸口伏，胸中有逆氣。</p>
<p>關上伏，有水氣，泄溏。</p>
<p>尺中伏，水穀不消。</p>
<p>寸口弦，胃中拘急。（一作心下愊愊）</p>
<p>關上弦，胃中有寒，心下拘急。</p>
<p>尺中弦，少腹、臍下拘急。</p>
<p>寸口緊，頭痛，逆氣。</p>
<p>關上緊，心下痛。</p>
<p>尺中緊，臍下少腹痛。</p>
<p>寸口澀，無陽，少氣。</p>
<p>關上澀，無血，厥冷。</p>
<p>尺中澀，無陰，厥冷。</p>
<p>寸口微，無陽，外寒。</p>
<p>關上微，中實（一作胃虛），能食，故里急。（一作無胃氣）</p>
<p>尺中微，無陰，厥冷，腹中拘急。</p>
<p>寸口滑，胸滿逆。</p>
<p>關上滑，中實逆。</p>
<p>尺中滑，下利，少氣。</p>
<p>寸口數，即吐。</p>
<p>關上數，胃中有熱。</p>
<p>尺中數，惡寒，小便赤黃。</p>
<p>寸口實，即生熱；虛，即生寒。</p>
<p>關上實，即痛；虛，即脹滿。</p>
<p>尺中實，即小便難，少腹牢痛；虛，即閉澀。</p>
<p>寸口芤，吐血；微芤，衄血。</p>
<p>關上芤，胃中虛。</p>
<p>尺中芤，下血；微芤，小便血。</p>
<p>寸口浮，其人中風，發熱、頭痛。</p>
<p>關上浮，腹痛，心下滿。</p>
<p>尺中浮，小便難。</p>
<p>寸口遲，上焦有寒。</p>
<p>關上遲，弱無胃氣有熱。</p>
<p>尺中遲，下焦有寒，背痛。</p>
<p>寸口濡，陽弱，自汗出。</p>
<p>關上濡，下重。</p>
<p>尺中濡，少血，發熱，惡寒。</p>
<p>寸弱，陽氣少。</p>
<p>少關（無缺）</p>
<p>尺弱，少血。</p>
